Contract-cadru de delegare a gestiunii activităților de salubrizare desfășurate pe fluxul deșeurilor municipale

CUPRINS

[Capitolul I – Definiții și interpretare 6](#_Toc154133535)

[Articolul 1 – Definiții și interpretare 6](#_Toc154133536)

[Capitolul II – Obiectul și documentele Contractului 15](#_Toc154133537)

[Articolul 2 – Obiectul Contractului 15](#_Toc154133538)

[Articolul 3 – Documentele Contractului 20](#_Toc154133539)

[Capitolul III – Durata Contractului, Data de Începere și Perioada de Mobilizare 22](#_Toc154133540)

[Articolul 4 – Durata Contractului 22](#_Toc154133541)

[Articolul 5 – Perioada de Mobilizare și Data de Începere 22](#_Toc154133542)

[Capitolul III. Drepturile și obligațiile Părților 25](#_Toc154133543)

[Articolul 6 – Drepturile Delegatarului 25](#_Toc154133544)

[Articolul 7 – Drepturile Delegatului 27](#_Toc154133545)

[Articolul 8 – Obligațiile Delegatarului 28](#_Toc154133546)

[Articolul 9 – Obligațiile Delegatului 30](#_Toc154133547)

[Capitolul IV – Investiții 35](#_Toc154133548)

[Articolul 10 – Obligațiile de investiții ale Delegatului 35](#_Toc154133549)

[Articolul 11 – Obligațiile de investiții ale Delegatarului 36](#_Toc154133550)

[Capitolul V – Prevederi financiare 37](#_Toc154133551)

[Articolul 12 – Tarifele Contractului 37](#_Toc154133552)

[Articolul 13 – Modalitatea de facturare 39](#_Toc154133553)

[Articolul 14 – Ajustarea și modificarea Tarifelor și alte dispoziții 41](#_Toc154133554)

[Articolul 15 – Redevența 42](#_Toc154133555)

[Capitolul V – Bunurile utilizate în derularea Contractului 43](#_Toc154133556)

[Articolul 16 – Categoriile de bunuri 43](#_Toc154133557)

[Articolul 17 – Bunurile de Retur 44](#_Toc154133558)

[Articolul 18 – Bunurile de Preluare 48](#_Toc154133559)

[Articolul 19 – Bunurile Proprii ale Delegatului 48](#_Toc154133560)

[Capitolul VI – Modul de executare a Contractului 49](#_Toc154133561)

[Articolul 20 – Indicatorii de Performanță 49](#_Toc154133562)

[Articolul 21 – Monitorizarea Contractului 49](#_Toc154133563)

[Articolul 22 – Fluxul Deșeurilor și relația cu Operatorii de Salubrizare / Generatorii 54](#_Toc154133564)

[Articolul 23 – Colectarea Separată / Procedurile de acceptare a Deșeurilor 58](#_Toc154133565)

[Articolul 24 – Prestarea Serviciului, graficul de operare și întreținerea bunurilor 60](#_Toc154133566)

[Articolul 25 – Prestarea Serviciului în relația cu Utilizatorii / Gestiunea Serviciului în relație cu alți Operatori de Salubrizare / Fondul pentru închiderea și urmărirea post-închidere a Depozitului 65](#_Toc154133567)

[Articolul 26 – Măsurile de sănătate și securitate în muncă 68](#_Toc154133568)

[Articolul 27 – Aspecte de protecția mediului, împărțirea responsabilităților de mediu între Părți 69](#_Toc154133569)

[Articolul 28 – Garanția de Bună Execuție 70](#_Toc154133570)

[Articolul 29 – Asigurări 71](#_Toc154133571)

[Articolul 30 – Registre, evidențe contabile și audit 72](#_Toc154133572)

[Articolul 31 – Clauza de prevenire a corupției 73](#_Toc154133573)

[Articolul 32 – Sub-delegare și transfer 74](#_Toc154133574)

[Articolul 33 – Contractele încheiate de Delegat 74](#_Toc154133575)

[Capitolul VII – Răspunderea contractuală 75](#_Toc154133576)

[Articolul 34 – Răspunderea contractuală 75](#_Toc154133577)

[Articolul 35 – Răspunderea, penalitățile și despăgubirile în sarcina Delegatului 75](#_Toc154133578)

[Articolul 36 – Răspunderea Delegatarului 78](#_Toc154133579)

[Articolul 37 – Exonerarea de răspundere a Delegatului 79](#_Toc154133580)

[Articolul 38 – Întinderea despăgubirilor 80](#_Toc154133581)

[Articolul 39 – Alte dispoziții referitoare la răspunderea contractuală 80](#_Toc154133582)

[Capitolul VIII – Evenimente neprevăzute 81](#_Toc154133583)

[Articolul 40 – Forța Majoră 81](#_Toc154133584)

[Articolul 41 – Menținerea echilibrului contractual 83](#_Toc154133585)

[Capitolul IX – Modificarea Contractului 84](#_Toc154133586)

[Articolul 42 – Modificarea Contractului prin acordul Părților 84](#_Toc154133587)

[Articolul 43 – Modificarea unilaterală a părții reglementare a Contractului de către Delegatar 84](#_Toc154133588)

[Capitolul X – Încetarea Contractului 85](#_Toc154133589)

[Articolul 44 – Cauzele de încetare a Contractului și efectele acestei încetări 85](#_Toc154133590)

[Articolul 45 – Rezilierea Contractului din culpa Delegatului 88](#_Toc154133591)

[Articolul 46 – Rezilierea Contractului din culpa Delegatarului 90](#_Toc154133592)

[Capitolul XI – Alte clauze 90](#_Toc154133593)

[Articolul 47 – Politica privind forța de muncă 90](#_Toc154133594)

[Articolul 48 – Protecția datelor personale 92](#_Toc154133595)

[Articolul 49 – Proprietate intelectuală și drepturi de autor 92](#_Toc154133596)

[Articolul 50 – Obligații fiscale 92](#_Toc154133597)

[Articolul 51 - Cheltuieli 92](#_Toc154133598)

[Articolul 52 – Conflictul de interese 93](#_Toc154133599)

[Articolul 53 – Reprezentanții Părților 93](#_Toc154133600)

[Articolul 54 - Comunicări 94](#_Toc154133601)

[Articolul 55 – Drepturile terților 95](#_Toc154133602)

[Articolul 56 - Renunțare 95](#_Toc154133603)

[Articolul 57 – Nulitatea Contractului și divizibilitatea prevederilor sale 96](#_Toc154133604)

[Articolul 58 – Menținerea unor prevederi după Data Încetării 96](#_Toc154133605)

[Articolul 59 – Declarații și garanții 97](#_Toc154133606)

[Articolul 60 – Legea aplicabilă și soluționarea litigiilor 99](#_Toc154133607)

*(opțiunea 1)* **Municipiul … / Orașul … / Comuna…** cu sediul în …. strada ..., nr. ..., județul .., cod unic de înregistrare …, cont … deschis la …, reprezentat(ă) de …, având funcţia de primar, denumit/ă/e în cele ce urmează „**Delegatar**”, pe de o parte,

Sau

*(opțiunea 2)* **Asociaţia de Dezvoltare Intercomunitară …. ,** cu sediul în …. strada ..., nr. ..., județul .., înregistrată Registrul asociaţiilor si fundaţiilor de pe lângă judecătoria … cu numărul …), cod unic de înregistrare …, cont … deschis la …, reprezentat(ă) de …, având funcţia de președinte ADI, în numele şi pe seama unităţilor administrativ-teritoriale membre: județul …………, municipiile………, oraşele ……., comunele ……………………*,* aceste unităţi administrativ-teritoriale având împreună calitatea de delegatar și fiind denumite în cele ce urmează „**Delegatar**”, pe de o parte,

*(NOTĂ:*

*Calitatea de Delegatar o au împreună UAT-urile respective, deoarece ADI este doar un* ***mandatar*** *al acestora, conform legii. Prin urmare UAT-urile sunt în continuare parte la contract și doar împuternicesc ADI să acționeze în numele și pe seama lor, (unitățile administrativ-teritoriale rămân titulare ale drepturilor și obligațiilor).*

*Conform art. 15 Legea nr. 101/2006: „În cazul proiectelor de investiţii în sistemele judeţene de management integrat al deşeurilor finanţate din fonduri europene nerambursabile, delegarea activităţilor de salubrizare prevăzute la art. 2 alin. (3) lit. a) şi c) -j) se realizează* ***numai de către asociaţiile*** *de dezvoltare intercomunitară, inclusiv pentru activităţile de salubrizare care se prestează prin intermediul staţiilor şi instalaţiilor de tratare a deşeurilor înregistrate în domeniul public al judeţului, dacă judeţul este membru în asociaţia de dezvoltare intercomunitară*.*”)*

şi

**Societatea …**, cu sediul în …. strada ..., nr. ..., județul .., înmatriculată la Oficiul Registrului Comerţului de pe lângă tribunalul … cu numărul …, cod unic de înregistrare …, cont … deschis la …, reprezentată de …, având funcţia de director general, în calitate de delegat, denumită în cele ce urmează „**Delegat**”, pe de altă parte,

Denumite în continuare împreună „**Părţile**” şi separat „**Partea**”,

Au convenit încheierea prezentului contract de delegare, denumit în continuare „**Contractul**”, conform termenilor şi condiţiilor stipulate în cele ce urmează:

# Capitolul I – Definiții și interpretare

## Articolul 1 – Definiții și interpretare

**(1)** În sensul prezentului Contract, termenii și expresiile scrise cu majusculă în Contract vor avea următorul înțeles:

„Activitate Componentă” înseamnă oricare dintre activitățile de salubrizare desfășurate de operatori pe fluxul fracțiilor de deșeuri municipale colectate separat, reglementată de Legea serviciului de salubrizare a localităților nr. 101/2006, republicată, cu modificările și completările ulterioare;

„Afiliat” înseamnă cu privire la orice persoană, oricare altă persoană (juridică) care controlează direct sau indirect prima persoană, care este sub controlul primei persoane sau care este controlată împreună cu prima persoană de către un terț; în sensul prezentului Contract termenul „control” cu referire la orice persoană înseamnă deținerea, direct sau indirect, a oricăreia dintre următoarele: (i) cel puțin jumătate din capitalul social sau activele afacerii sau (ii) cel puțin jumătate din drepturile de vot în adunările acționarilor/asociaților sau (iii) dreptul de a numi cel puțin jumătate dintre membrii consiliului de administrație sau organelor statutare care reprezintă o asemenea persoană (juridică);

„An Contractual” înseamnă o perioadă de timp începând la Data Începerii Contractului și terminându-se la aceeași dată a anilor următori, până la data încetării duratei prezentului Contract;

„Aria Delegării” înseamnă aria teritorială a următoarelor unități administrative care au calitate de Delegatar:

....

....

....

(*Notă: dacă se încheie contractul cu o singură unitate administrativ-teritorială se va menționa „... aria teritorială a comunei/orașului/municipiului ....”, după caz*);

„Asociația” sau „ADI” înseamnă Asociația de Dezvoltare Intercomunitară “………”, înregistrată în Registrul asociațiilor și fundațiilor de pe lângă judecătoria ….. cu numărul … din …. (*se preia numai în cazul în care Contractul este atribuit de către asociația de dezvoltare intercomunitară)*;

„Autoritatea Competentă” înseamnă orice instanță judecătorească și orice autoritate/instituție publică locală sau centrală competentă, inclusiv Autoritatea de Reglementare;

„Autoritatea de Reglementare” înseamnă Autoritatea Națională de Reglementare pentru Serviciile Comunitare de Utilități Publice (ANRSC);

„Autorizații” înseamnă toate autorizațiile, licențele, avizele, acordurile sau permisele, precum și orice alte aprobări emise de Autoritatea Competentă, necesare prestării activității/activităților care fac obiectul Contractului;

„Biodeșeuri” conform prevederilor pct. 3 din anexa nr. 1 la Ordonanța de urgență a Guvernului nr. 92/2021 privind regimul deșeurilor, cu modificările și completările ulterioare, înseamnă deșeuri biodegradabile provenite din grădini și parcuri, deșeuri alimentare și de bucătărie provenite de la gospodării, birouri, restaurante, depozite angro, cantine, firme de catering sau magazine de vânzare cu amănuntul și deșeuri comparabile provenite din uzinele de prelucrare a produselor alimentare;

„Bune Practici Comerciale” înseamnă toate acțiunile, faptele, metodele și practicile relevante aplicabile în general in vederea gestionării Deșeurilor care, la un anumit moment dat, în termeni rezonabili și în condițiile legii, pot asigura rezultatul dorit pentru gestiunea Serviciului. Pentru scopul Serviciului care face obiectul prezentului Contract, Bunele Practici Comerciale includ:

(A) disponibilitatea necesarului de echipamente, utilaje, vehicule, materiale, instalații și stații, resurse adecvate, inclusiv a utilităților necesare astfel încât aceste elemente ante-menționate să funcționeze la capacitate maximă atât în condiții normale de operare, cât și în condiții excepționale de operare ce pot fi prevăzute în limite rezonabile;

(B) suficient personal de exploatare cu experiență și instruire adecvate în operarea corectă și eficientă a elementelor menționate la litera (A) de mai sus, ținând cont de specificațiile și normele de fabricație; totodată, acest personal trebuie să fie capabil să lucreze și în condiții neobișnuite ce pot fi prevăzute în limite rezonabile;

(C) operațiile de întreținere și reparații preventive ori de rutină, executate într-un mod care asigură exploatarea și operarea în siguranță și pe termen lung, ținând cont de recomandările fabricantului; de asemenea, operațiunile de întreținere și reparații ante-menționate vor fi executate de personal instruit și cu experiență, care deține know-how-ul, tehnica, uneltele și echipamentele adecvate;

(D) verificări și controale inopinate și adecvate pentru a asigura funcționarea la parametri optimi a echipamentelor și utilajelor folosite în gestiunea Serviciului conform, atât în condiții normale, cât și în condiții neobișnuite (ce pot fi prevăzute în limite rezonabile); și

(E) operarea echipamentelor și utilajelor folosite în gestiunea Serviciului în condiții de siguranță deplină pentru personalul manevrant, alți angajați, populație, mediul înconjurător, precum și pentru alte instalații conexe;

„Bunuri de Preluare” înseamnă bunurile care la Data Încetării Contractului pot reveni Delegatarului, în măsura în care acesta din urmă își manifesta intenția de a prelua bunurile respective în schimbul plății unei compensații, egală cu valoarea neamortizată a respectivelor bunuri, în condițiile Legii și ale prezentului Contract;

„Bunuri de Retur” înseamnă bunurile concesionate/predate Delegatului, inclusiv bunurile de natura bunurilor publice realizate de către Delegat în sistemul public de salubrizare, conform Programului de Investiții, din fondurile proprii ale acestuia, care, la Data Încetării Contractului, revin sau intră în proprietatea Delegatarului, de plin drept, gratuit și libere de orice sarcini, ipoteci, gajuri sau garanții ori obligații similare;

„Bunuri Proprii” înseamnă acele bunuri care aparțin Delegatului și care rămân în proprietatea sa după Data Încetării Contractului;

„Bunuri Concesionate/Predate” înseamnă acele bunuri din proprietatea publică și/sau privată a Delegatarului care sunt puse la dispoziția Delegatului, pentru administrare și exploatare, atât la Data de Începere cât și ulterior pe Durata Contractului, conform proceselor-verbale de predare-primire din Anexa nr. 5 la prezentul Contract, încheiate de către Delegat cu unitatea administrativ-teritorială proprietară a bunurilor respective; Delegatul primește posesia și dreptul de folosință asupra acestor bunuri, pe întreaga durată a Contractului;

„Caietul de Sarcini” înseamnă caietul/caietele de sarcini numai pentru activitatea/activitățile care fac obiectul prezentului Contract (Anexa nr. 2 la prezentul Contract), preluat/preluate din caietul de sarcini al serviciului de salubrizare elaborat și aprobat de către Delegatar/ADI, pe baza prevederilor din caietul de sarcini-cadru emis de Autoritatea de Reglementare;

„Colectarea Separată” conform prevederilor pct. 3 din anexa nr. 1 la Ordonanța de urgență a Guvernului nr. 92/2021 privind regimul deșeurilor, cu modificările și completările ulterioare, înseamnă colectarea în cadrul căreia un flux de deșeuri este păstrat separat în funcție de tipul și natura deșeurilor, cu scopul de a facilita tratarea specifică a acestora;

„Data de Începere (a Contractului)” înseamnă data de la care Delegatul va începe efectiv să presteze Serviciul, prevăzută la Articolul 4 („Durata Contractului”) din prezentul Contract sau, după caz, data indicată în Ordinul de Începere dat de Delegatar/ADI;

„Data Intrării în Vigoare” înseamnă Data Semnării Contractului, mai jos definită, dată la care Contractul va intra în vigoare, cu excepția următoarelor unități administrativ-teritoriale ………….. *(se enumeră respectivele unitățile administrativ-teritoriale)*, în cazul cărora Contractul intră în vigoare de la data încetării contractelor de delegare a gestiunii existente, respectiv la următoarele date:

Municipiul/Orașul/Comuna ...... de la data de ........

Municipiul/Orașul/Comuna ...... de la data de ........

......;

*(Notă – excepția a fost prevăzută pentru cazul contractelor de delegare atribuite de ADI pentru o zonă care cuprinde mai multe UAT, dintre care unele UAT au deja contracte în curs de derulare la data atribuirii prezentului Contract, iar pentru acestea Contractul intră în vigoare de la data la care încetează contractul în curs de derulare.)*

„Data Încetării (Contractului)” înseamnă data la care Contractul îşi încetează efectele între Părţi, fără a aduce atingere excepţiilor stipulate la Articolul 58 (“Menţinerea unor prevederi după Data Încetării”) din prezentul Contract;

„Data de Referință” data stabilită de autoritatea contractantă în contractul inclus în documentația de atribuire, reprezentând ......; (*se va indica clar unul dintre următoarele momente: data depunerii ofertei/ data expirării inițiale a ofertei/data semnării etc)*

„Data Semnării (Contractului)” înseamnă data când Contractul a fost semnat de către reprezentanţii Delegatului şi ai Delegatarului/ ADI în numele şi pe seama Delegatarului sau de către ultimul dintre aceştia în cazul în care Contractul nu este semnat în aceeaşi zi de ambele Părţi ;

„Daună” înseamnă orice prejudiciu, direct sau indirect, constând în pierderea efectivă suferită de creditorul obligaţiei neîndeplinite de cealaltă Parte şi beneficiul de care acesta este lipsit, la stabilirea prejudiciului ţinându-se cont şi de cheltuielile pe care Partea prejudiciată le-a realizat pentru limitarea sau evitarea prejudiciului şi orice alte costuri şi cheltuieli de orice natură şi tip, angajate în vederea restabilirii situaţiei care ar fi trebuit să existe în lipsa respectivului prejudiciu;

„Delegat” înseamnă societatea ………, căreia îi este delegată gestiunea activității/activităților care fac obiectul prezentului Contract;

„Delegatar”înseamnă

(*opțiunea 1*) municipiul/orașul/comuna…… care a atribuit prezentul Contract;

(*opțiunea 2*) următoarele unităţi administrativ-teritoriale ….., membre ale ADI și care au atribuit prezentul Contract prin intermediul ADI;

„Depozit” înseamnă un amplasament pentru eliminarea finală, prin depozitare, a Deșeurilor, cu referire la depozitul conform situat în ………..;

“Deşeu(uri)” înseamnă orice substanţă sau obiect pe care deţinătorul îl aruncă ori are intenţia sau obligaţia să îl arunce;

„Deșeuri de ambalaje municipale” înseamnă orice ambalaje sau materiale de ambalare din deșeurile municipale care satisfac cerinţele definiţiei de Deşeu (categoria 15.01 conform listei din anexa 2 a HG 856/2002);

„Deșeuri Menajere” înseamnă Deșeurile provenite de la Utilizatorii casnici;

„Deșeuri Municipale” înseamnă

a) deșeuri amestecate și deșeuri colectate separat de la gospodării, inclusiv hârtia și cartonul, sticla, metalele, materialele plastice, biodeșeurile, lemnul, textilele, ambalajele, deșeurile de echipamente electrice și electronice, deșeurile de baterii și acumulatori și deșeurile voluminoase, inclusiv saltelele și mobila, precum și

b) deșeuri amestecate și deșeuri colectate separat din alte surse, în cazul în care deșeurile respective sunt similare ca natură și compoziție cu deșeurile menajere,

dar care nu includ deșeurile provenite din producție, agricultură, silvicultură, pescuit, fose septice și rețeaua de canalizare și tratare, inclusiv nămolul de epurare, vehiculele scoase din uz sau deșeurile provenite din activități de construcție și desființări;

„Deșeuri Reciclabile” înseamnă deșeurile care prin operațiuni de valorificare pot fi transformate în produse, materiale sau substanțe pentru a-și îndeplini funcția lor inițială sau pentru alte scopuri; operațiunile de valorificare includ retratarea materialelor organice, dar nu includ valorificarea energetică și conversia în vederea folosirii materialelor drept combustibil sau pentru operațiunile de umplere;

„Deșeuri Reziduale”înseamnă fracția de Deşeuri Municipale rămasă după separarea la sursă a celorlalte fracţii de Deşeuri Municipale, respectiv Biodeșeuri, deşeuri de plastic, hârtie şi carton, metale, sticlă, textile, deşeuri periculoase, deşeuri voluminoase, deşeuri de echipamente electrice şi electronice, deşeuri de baterii şi acumulatori portabili, ulei alimentar uzat, precum şi alte fracţii de Deşeuri Municipale colectate separat în vederea reciclării/neutralizării;

„Deșeuri Similare” înseamnă Deșeuri provenite de la Utilizatorii non-casnici, care din punctul de vedere al naturii şi al compoziţiei sunt comparabile cu Deșeurile Menajere, cu excepția Deșeurilor din producţie, din agricultură şi din activităţi forestiere;

„Deșeuri Verzi” înseamnă Biodeșeurile provenite exclusiv din parcuri și grădini, cu excepția Deșeurilor din coșurile de gunoi, precum frunze, iarbă, flori, garduri vii, crengi etc.

„Durata Contractului”va avea înţelesul prevăzut la Articolul 4 („Durata Contractului”) din prezentul Contract;

„Fondul” înseamnă Fondul pentru închiderea şi monitorizarea post-închidere a Depozitului, conform definiției prevăzute la art. 3 alin. (2) lit. i) din O.G. nr. 2/2021 privind depozitarea deșeurilor, cu modificările și completările ulterioare; (*doar pentru contractele prin care se deleagă activitatea de eliminare prin depozitare a deșeurilor*)

„Garanţia de Bună Execuţie” înseamnă garanția de bună execuție a Contractului, constituită legal de Delegat, prin virament bancar sau printr-un instrument de garantare emis de o instituție de credit din România sau din alt stat sau de o societate de asigurări, în condițiile legii, executabilă la prima cerere a Delegatarului sau ADI, cuprinzând angajamentul irevocabil și necondiționat al emitentului de a plăti orice sumă de bani solicitată de Delegatar sau ADI, în limita valorii Garanției de Bună Execuție, pentru a garanta:

plata oricăror penalităţi care se pot înregistra în favoarea Delegatarului,

plata oricăror sume către Delegatar sau ADI conform prezentului Contract, inclusiv ca urmare a neîndeplinirii de către Delegat a obligaţiilor asumate prin prezentul Contract;

„Generator” înseamnă orice persoane fizice sau juridice din Aria Delegării care generează deșeuri voluminoase sau deșeuri provenite din locuințe, generate de activități de reamenajare și reabilitare intererioară și/sau exterioară a acestora, precum și, pentru sensul prezentului Contract, organizatorii de evenimente publice din Aria Delegării (*pentru contractele prin care se deleagă gestiunea* activităţii de colectare separată şi transport separat al deșeurilor municipale);

„Gestionarea Deșeurilor” înseamnă colectarea, transportul, valorificarea (inclusiv sortarea) și eliminarea Deșeurilor, inclusiv supervizarea acestor operațiuni și întreținerea ulterioară a amplasamentelor de eliminare, inclusiv acțiunile întreprinse în calitate de comerciant sau broker;

„Indicatori de Performanţă” înseamnă Indicatorii Tehnici privind Ţintele şi Indicatorii de Calitate a Serviciului, astfel cum sunt definiţi în prezentul Articol;

„Indicatori Tehnici privind Ţintele”înseamnă indicatori tehnici corelaţi cu ţintele/obiectivele de reciclare asumate la nivel naţional (Anexa nr. 7 la prezentul Contract);

„Indicatori de Calitatea a Serviciului”înseamnă cerinţele şi standardele legate de eficienţa Serviciului, care trebuie îndeplinite de Delegat, conform Regulamentului Serviciului (Anexa nr. 1 la prezentul Contract), reprezentând parametrii ai Serviciului, pentru care se stabilesc niveluri minime de calitate, urmăriţi la nivelul Delegatului;

„Instalațiile de Deșeuri” înseamnă stațiile/instalațiile componente ale sistemului de salubrizare, prin intermediul cărora sunt gestionate deșeurile provenite/rezultate din prestarea activității/activităților care fac obiectul prezentului Contract, astfel cum sunt enumerate la Articolul 2 („Obiectul Contractului”) din prezentul Contract;

„Lege” înseamnă orice norme de drept aplicabile în România incluzând, dar fără a se limita la acestea: tratate, legi, ordonanţe, hotărâri, regulamente, coduri, norme metodologice, ordine, decizii, decrete, directive, principii generale de drept şi hotărâri judecătoreşti obligatorii *erga omnes*, precum şi reglementările obligatorii emise la nivelul Uniunii Europene, precum şi orice cerinţă sau recomandare a Autorităţi de Reglementare, a unei Autorităţi Competente din România sau la nivelul Uniunii Europene, sau interpretare sau aplicare a oricăreia dintre cele de mai sus de către o Autoritate Competentă din România sau la nivelul Uniunii Europene. În sensul prezentei definiţii „*hotărârile judecătoreşti obligatorii erga omnes*” reprezintă (i) hotărârile judecătorești definitive pronunțate in materia contenciosului administrativ prin care s-a anulat în tot sau în parte un act administrativ cu caracter normativ, (ii) deciziile Curții Constituționale prin care se constată neconstituționalitatea unui act normativ, (iii) recursurile în interesul legii pronunțate de Înalta Curte de Casație şi Justiție asupra problemelor de drept care au fost soluționate diferit de instanțele de judecată precum şi (iv) hotărârile judecătorești pronunţate în acțiunile colective introduse de către o categorie anume de cetățeni si care beneficiază de efectele acesteia;

„Modificare Legislativă” înseamnă orice intrare în vigoare, modificare, completare, suspendare, abrogare (totală sau parţială) a oricărei Legi astfel cum este definită mai sus sau orice alt eveniment cu efect similar, intervenit după Data Intrării în Vigoare a Contractului;

**"**Normele metodologice elaborate și aprobate de Autoritatea de Reglementare**”** înseamnă Normele metodologice de stabilire, ajustare sau modificare a tarifelor pentru activităţile de salubrizare, precum şi de calculare a tarifelor/taxelor distincte pentru gestionarea deşeurilor şi a taxelor de salubrizare, aprobată prin Ordinul Președintelui ANRSC nr. 640/2022 precum și orice acte normative care îi aduc modificări, completări sau care o înlocuiesc;

„Obligație de serviciu public” înseamnă orice cerință specifică stabilită de către autoritatea administrației publice locale/asociația de dezvoltare intercomunitară în baza mandatului primit, pentru a asigura furnizarea/prestarea serviciului de utilități publice, pe care un operator, dacă ar ține seama de propriile sale interese comerciale, nu și le-ar asuma sau nu și le-ar asuma în aceeași măsură sau în aceleași condiții fără fi remunerat corespunzător;

„Oferta” înseamnă oferta depusă de Delegat în cadrul procedurii de atribuire a prezentului Contract; oferta cuprinde propunerea financiară şi propunerea tehnică şi este ataşată ca Anexa nr. 3 la prezentul Contract;

„OIREP” înseamnă operatorul economic autorizat, legal constituit, care implementează obligațiile privind răspunderea extinsă a producătorilor, în conformitate cu dispozițiile art. 16 alin. (5) litera (b) din Legea nr. 249/2015 privind modalitatea de gestionare a ambalajelor și a deșeurilor de ambalaje, cu modificările și completările ulterioare;

„Operator de Salubrizare” înseamnă orice operator, altul decât Delegatul, căruia i-a fost delegată gestiunea unor activităţi componente ale serviciului de salubrizare, aprobat de Delegatar pentru a presta/beneficia de activitățile specifice derulate prin intermediul sistemului de salubrizare de pe fluxul deşeurilor prevăzut la Articolul 22 („Fluxul Deșeurilor și relația cu Operatorii de Salubrizarea/Generatorii”) din prezentul Contract;

„Ordinul de Începere”înseamnă documentul prin care Delegatul este notificat de Delegatar / ADI cu privire la data la care va începe efectiv prestarea Serviciului, conform prevederilor Articolului 4 („Durata Contractului”) din prezentul Contract;

„Perioada de Mobilizare” înseamnă perioada cuprinsă între Data Semnării şi Data de Începere a prezentului Contract;

„Programul de Investiții” înseamnă investițiile asumate de Delegat prin Ofertă, cu respectarea cerințelor prevăzute în Caietul de Sarcini;

„Programul de Operare”înseamnă frecvenţa cu care Delegatul trebuie să îşi îndeplinească obligaţiile specifice de prestare a Serviciului, în special să colecteze Deșeurile provenite de la Utilizatori, astfel cum este stabilit în Articolul 24 (“Prestarea Serviciului, graficul de operare şi întreţinerea bunurilor”) din prezentul Contract (*pentru contractele prin care se deleagă gestiunea activităţii de colectare separată şi transport separat al deșeurilor municipale*);

sau

înseamnă frecvenţa cu care Delegatul trebuie să îşi îndeplinească obligaţiile specifice prestare a Serviciului, în special programul pentru recepţia Deșeurilor la Instalaţiile de Deșeuri, astfel cum este prevăzut la Articolul 24 (“Prestarea Serviciului, graficul de operare şi întreţinerea bunurilor”) din prezentul Contract (*pentru contractele prin care se deleagă gestiunea activităţii(lor) de transfer / sortare /tratare a deșeurilor*);

sau

înseamnă frecvenţa cu care Delegatul trebuie să îşi îndeplinească obligaţiile specifice de prestare a Serviciului, în special graficul de recepţie a Deșeurilor la Depozit, după cum este prevăzut în Articolul 24 (“Prestarea Serviciului, graficul de operare şi întreţinerea bunurilor”) din prezentul Contract (*pentru contractele prin care se deleagă gestiunea activităţii de eliminare prin depozitare a deșeurilor*);

„Redevenţa” înseamnă suma de bani plătibilă uneia sau unora dintre unităţile administrativ-teritoriale care formează Delegatarul (judeţ, municipiu, oraș, comună), după caz, de către Delegat conform prevederilor Articolului 15 („Redevenţa”) din prezentul Contract;

„Regulamentul Serviciului” înseamnă regulamentul/regulamentele numai pentru activitatea/activitățile de salubrizare care fac obiectul prezentului Contract (Anexa nr. 1 la prezentul Contract), preluat/preluate din regulamentul serviciului de salubrizare elaborat și aprobat de către Delegatar/ADI, pe baza prevederilor din regulamentul-cadru al serviciului de salubrizare emis de Autoritatea de Reglementare;

„Reziduuri” înseamnă Deșeurile rezultate din procesul de tratare, destinată a fi transportată la Depozit şi/sau la instalațiile de valorificare energetică;

„Serviciul”înseamnă activitatea/activitățile de salubrizare care face/fac obiectul prezentului Contract, conform Articolului 2 („Obiectul Contractului”) din prezentul Contract, așa cum acestea sunt reglementate și denumite în Legea serviciului de salubrizare a localităților nr. 101/2006, republicată, cu modificările și completările ulterioare;

„Tariful” înseamnă contravaloarea prestaţiei/activității raportată la unitatea de măsură;

„Tratarea Deșeurilor” înseamnă operațiunile de valorificare sau eliminare, inclusiv pregătirea prealabilă valorificării sau eliminării;

„Taxă” înseamnăcontravaloarea lunară a serviciului de salubrizare plătită de utilizatori către autoritățile administrației publice locale;

„Utilizator(i)”înseamnă Utilizatori Casnici, persoane fizice și asociații de proprietari/locatari, precum și Utilizatori Non-casnici, persoane juridice, altele decât asociațiile de proprietari/locatari, beneficiari ai serviciului de salubrizare; (*se trece în cazul contractelor prin care se deleagă gestiunea activității de colectare separată şi transport separat al deșeurilor*);

„Zi”înseamnă orice zi calendaristică, atunci când nu se face referire expresă la „Zi Lucrătoare”;

„Zi Lucrătoare”înseamnă orice zi în afara zilelor de sâmbătă şi duminică, precum și a zilelor stabilite ca sărbători legale în România;

**(2)** În cuprinsul prezentului Contract şi/sau în Anexele sale, termenii folosiţi cu majuscule îşi vor păstra, indiferent de locul în care sunt folosiţi în cuprinsul acestora, înţelesul dat în definiţia aferentă. Formele cuvintelor la singular subînţeleg formele de plural şi invers.

**(3)** Împărţirea pe capitole şi articole, precum şi titlurile din Contract sunt introduse numai pentru a uşura sistematizarea şi nu va afecta interpretarea prezentului Contract şi nu va servi interpretării intenţiilor Părţilor.

**(4)** Orice referire la articole sau numere de articole va însemna, dacă nu este altfel specificat, o referire la articolele prezentului Contract. Referirile la anexe vor fi considerate referiri la anexele prezentului Contract.

**(5)** Referirile la „acest contract/prezentul Contract” vor fi interpretate ca referiri la acest document împreună cu anexele sale, inclusiv modificările/completările intervenite pe Durata acestuia.

**(6)** Referirile la “Părţi” desemnează părţile prezentului Contract, iar referirile la “Parte” desemnează una dintre părţile prezentului Contract.

**(7)** Termenii utilizaţi şi nedefiniţi în prezentul Contract şi care sunt definiţi de actele normative aplicabile vor avea înţelesul prevăzut în definiţia corespunzătoare din Lege.

# Capitolul II – Obiectul și documentele Contractului

## Articolul 2 – Obiectul Contractului

**(1)**

*(pentru contractele de delegare prin care se deleagă o singură activitate de salubrizare):*

Obiectul prezentului Contract îl constituie prestarea activității de ... *(se trece denumirea activității de salubrizare reglementată de Lege)*, în/pentru .... *(se trece denumirea fiecărei unități administrativ-teritoriale în/pentru care se prestează activitatea).*

sau,

*(pentru contractele de delegare prin care se deleagă două sau mai multe activități de salubrizare)*:

Obiectul prezentului Contract îl constituie prestarea următoarelor Activități Componente, respectiv: *(se trece, după caz, denumirea fiecărei activități delegate)*

colectarea separată și transportul separat al Deșeurilor Menajere și al Deșeurilor Similare provenind din activități comerciale din industrie și instituții, inclusiv fracții colectate separat, în ... *(se trece denumirea fiecărei unități administrativ-teritoriale în care se prestează activitatea)*;

operarea centrelor de colectare prin aport voluntar a Deșeurilor de la persoanele fizice, respectiv la .... *(se trece denumirea și locația fiecărui centru de colectare),* caredeservește populația din .... *(se trece denumirea unității/unităților administrativ-teritoriale arondate la centrul de colectare)*;

*(opțiunea 1, în cazul în care Delegatarul nu are în proprietate stații de transfer pentru a fi concesionate/predate Delegatului)* transferul Deşeurilor Municipale în staţii de transfer, inclusiv transportul separat al Deşeurilor Reziduale la depozitele de deşeuri nepericuloase şi/sau la instalaţiile integrate de tratare, al deşeurilor de hârtie, metal, plastic şi sticlă colectate separat la staţiile de sortare şi al Biodeşeurilor la instalaţiile de compostare şi/sau de digestie anaerobă, provenite din ... *(se trece denumirea fiecărei unități administrativ-teritoriale),*

sau

*(opțiunea 2, în cazul în care Delegatarul are în proprietate stații de transfer care vor fi concesionate/predate Delegatului)* transferul Deşeurilor Municipale în staţii de transfer, inclusiv transportul separat al Deşeurilor Reziduale la depozitele de deşeuri nepericuloase şi/sau la instalaţiile integrate de tratare, al deşeurilor de hârtie, metal, plastic şi sticlă colectate separat la staţiile de sortare şi al Biodeşeurilor la instalaţiile de compostare şi/sau de digestie anaerobă, respectiv la:

stația de transfer ... *(se trece denumirea și locația stației de transfer),* pentru transferul ... *(se trece fiecare fracție de deșeuri municipale care se transferă),* provenite din *... (se trece denumirea fiecărei unități administrativ-teritoriale arondate la stația de transfer);*

stația de transfer ... *(se trece denumirea și locația stației de transfer),* pentru transferul ... *(se trece fiecare fracție de deșeuri municipale care se transferă),* provenite din *... (se trece denumirea fiecărei unități administrativ-teritoriale arondate la stația de transfer);*

...

*(opțiunea 1, în cazul în care Delegatarul nu are în proprietate stații de sortare pentru a fi concesionate/predate Delegatului)* sortarea deşeurilor de hârtie, carton, metal, plastic şi sticlă colectate separat din Deşeurile Municipale în staţii de sortare, inclusiv transportul Reziduurilor rezultate din sortare la depozitele de deşeuri şi/sau la instalaţiile de valorificare energetică, provenite din ... *(se trece denumirea fiecărei unități administrativ-teritoriale),*

sau

*(opțiunea 2, în cazul în care Delegatarul are în proprietate stații de sortare care vor fi concesionate/predate Delegatului)* sortarea deșeurilor de hârtie, carton, metal, plastic și sticlă colectate separat din Deșeurile Municipale în stații de sortare, inclusiv transportul Reziduurilor rezultate din sortare la depozitele de deșeuri și/sau la instalațiile de valorificare energetică, respectiv la:

stația de sortare ... *(se trece denumirea și locația stației de sortare),*  pentru sortarea deșeurilor de hârtie, carton, metal, plastic și sticlă colectate separat provenite din ... *(se trece denumirea fiecărei unități administrativ-teritoriale arondate la stația de sortare);*

stația de sortare ... *(se trece denumirea și locația stației de sortare),* pentru sortarea deșeurilor de hârtie, carton, metal, plastic și sticlă colectate separat provenite din ... *(se trece denumirea fiecărei unități administrativ-teritoriale arondate la stația de sortare);*

...

*(opțiunea 1, în cazul în care Delegatarul nu are în proprietate stații/instalații de tratare mecano-biologică pentru a fi concesionate/predate Delegatului)* tratarea mecanobiologică a Deşeurilor Reziduale în instalaţiile de tratare mecanobiologice sau, după caz, în instalaţiile integrate de tratare, inclusiv transportul deşeurilor stabilizate biologic şi al Deşeurilor Reziduale care nu mai pot fi valorificate la depozitele de deşeuri şi al Deşeurilor Reziduale valorificabile energetic la instalaţiile de valorificare energetică, provenite din ... *(se trece denumirea fiecărei unități administrativ-teritoriale),*

sau

*(opțiunea 2, în cazul în care Delegatarul are în proprietate stații/instalații de tratare mecano-biologică care vor fi concesionate/predate Delegatului)* tratarea mecanobiologică a Deşeurilor Reziduale în instalaţiile de tratare mecanobiologice sau, după caz, în instalaţiile integrate de tratare, inclusiv transportul deşeurilor stabilizate biologic şi al Deşeurilor Reziduale care nu mai pot fi valorificate la depozitele de deşeuri şi al Deşeurilor Reziduale valorificabile energetic la instalaţiile de valorificare energetică, respectiv la:

stația/instalația de tratare mecano-biologică ... *(se trece denumirea și locația stației/instalației de tratare mecano-biologică),* pentru tratarea mecanică și biologică a Deșeurilor Reziduale provenite din ... *(se trece denumirea fiecărei unități administrativ-teritoriale arondate la stația/instalația de tratare mecano-biologică);*

stația/instalația de tratare mecano-biologică ... *(se trece denumirea și locația stației/instalației de tratare mecano-biologică),* pentru tratarea mecanică și biologică a Deșeurilor Reziduale provenite din ... *(se trece denumirea fiecărei unități administrativ-teritoriale arondate la stația/instalația de tratare mecano-biologică);*

...

*(opțiunea 1, în cazul în care Delegatarul nu are în proprietate stații/instalații de compostare pentru a fi concesionate/predate Delegatului)* tratarea aerobă a Biodeșeurilor colectate separat în instalații de compostare, inclusiv transportul Reziduurilor la depozitele de deșeuri și/sau la instalațiile de valorificare energetică, provenite din ... *(se trece denumirea fiecărei unități administrativ-teritoriale),*

sau

*(opțiunea 2, în cazul în care Delegatarul are în proprietate stații/instalații de compostare care vor fi concesionate/predate Delegatului)* tratarea aerobă a Biodeșeurilor colectate separat în instalații de compostare, inclusiv transportul Reziduurilor la depozitele de deșeuri și/sau la instalațiile de valorificare energetică, respectiv la:

stația/instalația de compostare ... *(se trece denumirea și locația stației/instalației de compostare),* pentru tratarea aerobă a Biodeșeurilor colectate separat provenite din ... *(se trece denumirea fiecărei unități administrativ-teritoriale arondate la stația/instalația de compostare);*

stația/instalația de compostare ... *(se trece denumirea și locația stației/instalației de compostare),*  pentru tratarea aerobă a Biodeșeurile colectate separat provenite din... *(se trece denumirea fiecărei unități administrativ-teritoriale arondate la stația/instalația de compostare);*

...;

*(opțiunea 1, în cazul în care Delegatarul nu are în proprietate instalații de digestie anaerobă pentru a fi concesionate/predate Delegatului)* tratarea anaerobă a Biodeșeurilor colectate separat în instalații de digestie anaerobă, inclusiv transportul materialului semisolid igienizat și stabilizat la depozitele de deșeuri și/sau la instalațiile de valorificare energetică, provenite din ... *(se trece denumirea fiecărei unități administrativ-teritoriale),*

sau

*(opțiunea 2, în cazul în care Delegatarul are în proprietate stații/instalații de compostare care vor fi concesionate/predate Delegatului)* tratarea aerobă a Biodeșeurilor colectate separat în instalații de compostare, inclusiv transportul Reziduurilor la depozitele de deșeuri și/sau la instalațiile de valorificare energetică, respectiv la:

instalația de digestie anaerobă ... *(se trece denumirea și locația /instalației de digestie anaerobă),* pentru tratarea anaerobă a Biodeșeurilor colectate separat provenite din ... *(se trece denumirea fiecărei unități administrativ-teritoriale arondate la instalația de digestie anaerobă);*

instalația de digestie anaerobă ... *(se trece denumirea și locația instalației de digestie anaerobă),*  pentru tratarea anaerobă a Biodeșeurile colectate separat provenite din... *(se trece denumirea fiecărei unități administrativ-teritoriale arondate la instalația de digestie anaerobă);*

...

*(opțiunea 1, în cazul în care Delegatarul nu are în proprietate depozite conforme de deșeuri nepericuloase pentru a fi concesionate/predate Delegatului)* eliminarea, prin depozitare, a Deșeurilor Reziduale, a deșeurilor stradale, a deșeurilor de pământ și pietre provenite de pe căile publice, a Reziduurilor rezultate de la instalațiile de tratare a Deșeurilor Municipale, precum și a Deșeurilor care nu pot fi valorificate provenite din activități de reamenajare și reabilitare interioară și/sau exterioară a locuințelor la depozitele de deșeuri nepericuloase,provenite din ... *(se trece denumirea fiecărei unități administrativ-teritoriale),*

sau

*(opțiunea 2, în cazul în care Delegatarul are în proprietate depozite conforme de deșeuri nepericuloase care vor fi concesionate/predate Delegatului)* eliminarea, prin depozitare, a Deșeurilor Reziduale, a deșeurilor stradale, a deșeurilor de pământ și pietre provenite de pe căile publice, a Reziduurilor rezultate de la instalațiile de tratare a Deșeurilor Municipale, precum și a Deșeurilor care nu pot fi valorificate provenite din activități de reamenajare și reabilitare interioară și/sau exterioară a locuințelor la depozitele de deșeuri nepericuloase, respectiv la depozitul conform de deșeuri nepericuloase din ... *(se trece denumirea și locația depozitului de deșeuri),* pentru depozitarea Deșeurilor provenite din ... *(se trece denumirea fiecărei unități administrativ-teritoriale arondate la depozitul de deșeuri);*

*(opțiunea 1, în cazul în care Delegatarul nu are în proprietate instalații de incinerare cu eficiență energetică ridicată pentru a fi concesionate/predate Delegatului)* tratarea Deșeurilor Municipale cu potențial energetic în instalații de incinerare cu eficiență energetică ridicată, inclusiv transportul Reziduurilor rezultate din incinerare la depozitele de deșeuri, provenite din ... *(se trece denumirea fiecărei unități administrativ-teritoriale),*

sau

*(opțiunea 2, în cazul în care Delegatarul are în proprietate instalații de incinerare cu eficiență energetică ridicată care vor fi concesionate/predate Delegatului)* tratarea Deșeurilor Municipale cu potențial energetic în instalații de incinerare cu eficiență energetică ridicată, inclusiv transportul Reziduurilor rezultate din incinerare la depozitele de deșeuri, la ... *(se trece denumirea și locația instalații de incinerare cu eficiență energetică ridicată),* pentru depozitarea Deșeurilor provenite din ... *(se trece denumirea fiecărei unități administrativ-teritoriale)*

(*pentru contractele prin care se deleagă gestiunea activității de tratarea Deșeurilor Municipale cu potențial energetic în instalații de incinerare cu eficiență energetică ridicată*);

**(2)** *(pentru* *contractele prin care se deleagă gestiunea activității de colectare separată și transport separat al deșeurilor municipale)* Delegatul are obligația să colecteze separat toate fracțiile de deșeuri municipale, inclusiv pe tip de material/deșeu, stabilite și aprobate de Delegatar, conform prevederilor din Caietul de sarcini prevăzut în Anexa nr. 2 la prezentul Contract, precum și a modificărilor aduse la acesta, în perioada de derulare a Contractului.

**(3)** *(pentru* *contractele prin care se deleagă gestiunea activității de colectare separată și transport separat al deșeurilor municipale)* Delegatul are obligația să colecteze din Aria Delegării toate Deșeurile de a căror gestionare este responsabil Delegatarul sau poate deveni responsabil, ca urmare a unor Modificări Legislative survenite în perioada de executare a prezentului Contract, inclusiv Deșeurile generate ocazional, precum:

a) deșeurile voluminoase, inclusiv saltele și mobilă, la solicitarea Generatorilor și/sau în baza unui program prestabilit cu Delegatarul;

b) deșeurile provenite din locuințe, generate de activități de reamenajare și reabilitare interioară și/sau exterioară a acestora, la solicitarea Generatorilor;

c) deșeurile provenite de la evenimente publice, la solicitarea organizatorilor.

**(4)** *(pentru* *contractele prin care se deleagă gestiunea activității de colectare separată și transport separat al deșeurilor municipale)* Delegatul are obligația să colecteze Deșeurile abandonate și, în cazul în care generatorul deșeurilor este necunoscut, cheltuielile legate de gestionarea Deșeurilor vor fi suportate de către Delegatar.

**(5)** *(pentru toate contractele*) În scopul îndeplinirii obiectului prezentului Contract, Delegatul va efectua transportul Deșeurilor și/sau al Reziduurilor rezultate din activitatea prestată către Instalațiile de Deșeuri și/sau la Depozit, conform fluxului de Deșeuri prevăzut la Articolul 22 (“Fluxul Deșeurilor și relația cu Operatorii de Salubrizare/Generatorii”)din prezentul Contract.

**(6)** *(pentru contractele prin care se deleagă gestiunea activității de eliminare, prin depozitare, a deșeurilor)* Prin prezentul Contract, Delegatul are obligația să accepte la Depozit toate categoriile de Deșeuri, prevăzute în autorizația integrată de mediu, de a căror gestionare este responsabil Delegatarul sau poate deveni responsabil, ca urmare a unor Modificări Legislative survenite în perioada de executare a prezentului Contract.

**(7)** Prin prezentul Contract, Delegatarul atribuie Delegatului, pe toată Durata Contractului, dreptul şi obligația de a administra și de a exploata, în schimbul unei Redevențe, Bunurile de Retur prevăzute în Anexele nr. 4 și nr. 5 la prezentul Contract. *(Notă: se preia numai în contractele de delegare în care Delegatarul concesionează/predă Delegatului bunuri publice pentru prestarea serviciului)*

## Articolul 3 – Documentele Contractului

**(1)** Prezentul Contract reprezintă întreaga înțelegere contractuală a Părților cu privire la obiectul acestuia.

**(2)** Documentele care alcătuiesc Contractul se explică reciproc și se interpretează împreună. În eventualitatea oricăror neconcordanțe între cuvinte, termeni, fraze sau abrevieri scrise cu majusculă și definite în cadrul unei Anexe, înțelesul stabilit de Articolul 1 („Definiţii și interpretare”) al Contractului va prevala asupra înțelesului din Anexă, dacă contextul acestui Contract o permite.

**(3)** Prezentul Contract are următoarele anexe:

Regulamentul Serviciului (Anexa nr. 1);

Caietul de Sarcini al Serviciului (Anexa nr. 2);

Oferta Delegatului, inclusiv clarificările date de acesta, după deschiderea ofertelor (Anexa nr. 3)

Inventarul bunurilor mobile şi imobile, proprietate a Delegatarului, concesionate Delegatului pe întreaga Durată a Contractului, care sunt Bunuri de Retur (Anexa nr. 4)

Procesul verbal de predare-preluare a bunurilor prevăzute în Anexa nr. 4 (Anexa nr. 5) – care se atașează la Contract la sfârșitul Perioadei de Mobilizare;

Programul de Investiții (Anexa nr. 6)

Indicatorii Tehnici privind Țintele, împreună cu penalitățile corespunzătoare, după caz (Anexa nr. 7);

Asigurările (Anexa nr. 8) – care se atașează la Contract la sfârșitul Perioadei de Mobilizare;

Garanţia de Bună Execuţie (Anexa nr. 9)

Documentația de atribuire, inclusiv clarificările la aceasta (Anexa nr. 10);

Ordinul de începere a prestării Serviciului (Anexa nr. 11) – care se atașează la sfârșitul Perioadei de Mobilizare;

Tarifele aprobate care pot fi aplicate de Delegat (Anexa nr. 12);

Lista indicativă a Bunurilor de Preluare (Anexa nr. 13) (*se adaugă dacă este cazul)*;

Planul de Acțiuni Prioritare (Anexa nr. 14) (*se adaugă dacă este cazul)*;

..... (*pot fi adăugate și alte anexe necesare, după caz, în funcție de specificul fiecărei activități componente delegate și de fiecare proiect*)

**(4)** În cazul oricărui conflict sau neconcordanță între corpul principal al Contractului și orice Anexă, clauza din cuprinsul Contractului va prevala, cu excepția situației în care se specifică altfel în prezentul Contract.

# Capitolul III – Durata Contractului, Data de Începere și Perioada de Mobilizare

## Articolul 4 – Durata Contractului

**(1)** Durata prezentului Contract este de ….. ani de la Data de Începere a Contractului.

**(2)** *(opțiunea 1)* Data de Începere este Data Semnării Contractului, respectiv.... (*se va indica data exactă a semnării Contractului*).

sau

*(opțiunea 2)* Data de Începere este ulterioară Datei Intrării în Vigoare, astfel cum sunt definite ambele la Articolul 1 („Definiții și interpretare”) din prezentul Contract, respectiv este data indicată în Ordinul de Începere al prezentului Contract, emis de către Delegatar după îndeplinirea de către Delegat a cerințelor prevăzute pentru Perioada de Mobilizare.

**(3)** Părțile pot conveni asupra prelungirii Duratei Contractului în condițiile prevăzute de Legea aplicabilă la data prelungirii. Prelungirea Duratei Contractului se face numai prin act adițional încheiat la prezentul Contract. *(Notă: se preia numai în contractele de delegare atribuite prin proceduri competitive. Contractele de delegare atribuite direct nu vor conține clauze de prelungire**)*

## Articolul 5 – Perioada de Mobilizare și Data de Începere

**(1)** Între Data Semnării și Data de Începere, se întindePerioada de Mobilizare**.** Contractul produce efecte de la Data Intrării în Vigoare (care este Data Semnării) pentru toate dispozițiile sale privind Perioada de Mobilizare.

**(2)** În Perioada de Mobilizare, care nu poate fi mai lungă de .......... de Zile de la Data Semnării (dacă Părţile nu convin prelungirea acestui termen), Delegatul va prezenta Delegatarului dovezile care confirmă:

constituirea Garanţiei de Bună Execuţie prevăzută la Articolul 28 („Garanţia de Bună Execuţie”) din prezentul Contract;

încheierea tuturor poliţelor de asigurare solicitate la Articolul 29 (“Asigurări”) din prezentul Contract;

obținerea Autorizațiilor necesare conform Legii pentru începerea prestării Serviciului;

faptul că are la dispoziţie, pe Aria Delegării, toate autospecialele, utilajele, mijloacele de transport și echipamentele pentru care s-a angajat prin Ofertă că va dispune la Data de Începere a Contractului;

angajarea personalului necesar prestării Serviciului la un grad de cel puțin 85% și ocuparea integrală a posturilor cheie;

includerea noii arii de operare în sistemul de management calitate – mediu – securitate ocupațională și, eventual, adaptarea procedurilor operaționale și procedurile de lucru;

prezentarea modelului de contract/ modelelor de contract de prestare a Serviciului ce urmează a fi încheiat cu Utilizatorii, redactat pe baza Contractului-cadru de furnizare/prestare a serviciului de salubrizare a localităților aprobat prin Ordinul președintelui ANRSC nr. 112/2007 (*pentru contractele prin care se deleagă gestiunea activităţii de colectare separată şi transport separat al deșeurilor municipale, unde operatorul încheie contracte individuale cu utilizatorii*);

implementarea sistemul informatic și stabilirea, împreună cu Delegatarul/ADI a formatului standard a tuturor documentelor care vor fi utilizate în scopuri de raportare / monitorizare /control a activităților desfășurate în baza prezentului Contract, conform cerințelor stabilite în Caietul de sarcini;

încheierea contractelor cu ceilalți Operatori de Salubrizare de pe fluxul deșeurilor, indicați de Delegatar/ADI, cu o dată de începere efectivă de la Data de Începere a prezentului Contract;

stabilirea, împreună cu Delegatarul, a formatului standard al rapoartelor (zilnice, săptămânale, lunare, trimestriale si anuale), care să includă informațiile prevăzute la Articolul 21 („Monitorizarea Contractului”).

(*Notă: aceste condiții pot fi suplimentate sau modificate în funcție de activitățile delegate și de sistemul implementat tarife și contracte individuale cu utilizatorii/taxă fără contracte individuale, etc.*)

**(3)**

*(opțiunea 1: dacă Delegatarul pune bunuri la dispoziția Delegatului)*

Doar după prezentarea tuturor acestor dovezi de către Delegat și în maxim 3 (trei) Zile Lucrătoare de la data primirii dovezilor complete transmise Părțile vor încheia Procesul-Verbal de predare-primire a bunurilor concesionate de către Delegatar în vederea prestării Serviciului și Delegatarul/ADI va emite Ordinul de Începere. Data de Începere va fi Ziua următoare Zilei transmiterii Ordinului de Începere.

*(opțiunea 2: dacă Delegatarul nu pune bunuri la dispoziția Delegatului/ după caz vor fi modificate corespunzător în Contract definițiile și alte clauze corespondente.)*

Doar după prezentarea tuturor acestor dovezi de către Delegat și în maxim 3 (trei) Zile Lucrătoare de la data primirii dovezilor complete transmise, Delegatarul/ADI va emite Ordinul de Începere. Data de Începere va Ziua următoare Zilei transmiterii Ordinului de Începere.

**(4)** Pe durata Perioadei de Mobilizare, Părţile:

îşi vor asuma toate obligaţiile necesare şi vor depune toate diligenţele pentru ca prestarea Serviciului să poată începe, conform celor prevăzute în Caietul de Sarcini al Serviciului (Anexa nr. 2 la Contract);

vor furniza una alteia toate informaţiile şi datele necesare care le sunt solicitate prin prevederile acestui Contract, ale Caietului de Sarcini al Serviciului (Anexa nr. 2 la Contract) şi ale anexelor acestora, după caz;

vor agreea proceduri privind:

vânzarea deșeurilor reciclabile și a compostului și după caz utilizării a CLO-ului și după caz a altor produse / deșeuri tratate rezultate din activitate;

decontarea sumelor de la OIREP-uri și efectuarea de plăți.

**(5)** Pe durata Perioadei de Mobilizare, Delegatul va furniza Delegatarului, un raport de progres pentru fiecare 2 (două) săptămâni, constituind câte o perioadă de raportare, care să includă:

programul de mobilizare și progresele la data respectivă;

devieri de la programul de mobilizare, motive și măsuri de soluționare;

detalii asupra implementării sistemului informatic;

alte informații, dacă este cazul.

Rapoartele de progres vor fi transmise în maxim 3 (trei) Zile de la încheierea perioadei de raportare, în format letric și în format pdf.

**(6)** În vederea implementării obligațiilor legale, în Perioada de Mobilizare, Delegatarul/ADI va încheia cu OIREP convenții pentru acoperirea costurilor de gestionare pentru Deșeurile de ambalaje municipale colectate separat.

**(7)** Dacă la expirarea termenului de ...... de Zile de la Data Intrării în Vigoare prevăzut la alin. (2) al prezentului Articol (dacă Părțile nu convin în scris prelungirea acestui termen conform alin. (8) al prezentului Articol), Delegatul nu prezintă Delegatarului dovezile prevăzute la alin. (2) de mai sus, prezentul Contract se consideră încetat de drept, fără altă formalitate decât notificarea în acest sens din partea Delegatarului/ADI către Delegat, cu 5 (cinci) Zile înainte de data la care se va considera încetat Contractul.

**(8)** Părțile pot conveni, prin acord semnat de reprezentanții legali ai acestora, prelungirea Perioadei de Mobilizare, în scris, la cererea motivată a Delegatului notificată Delegatarului/ADI cu cel puțin .... Zile înainte de expirarea termenului de .... de Zile de la Data Intrării în Vigoare și numai pentru motive care nu sunt imputabile Delegatului. Prelungirea se poate face o singură dată pentru cel mult .... de Zile.

# Capitolul III. Drepturile și obligațiile Părților

## Articolul 6 – Drepturile Delegatarului

**(1)** Delegatarul are următoare drepturi, pe care le va exercita însă în corelare cu regulamentele, politicile tarifare şi programele şi strategiile de dezvoltare adoptate, după caz, în cadrul ADI pentru Aria Delegării și în concordanță cu strategiile naționale în domeniu:

să stabilească programele de reabilitare, extindere şi modernizare a infrastructurii tehnico-edilitare aferente Serviciului;

să coordoneze proiectarea şi execuţia lucrărilor tehnico-edilitare, a investiţiilor, în scopul realizării acestora într-o concepţie unitară şi corelată cu programele de dezvoltare economico-socială a localităţilor, de amenajare a teritoriului, urbanism şi mediu;

să realizeze investiţii în infrastructura tehnico-edilitare aferentă Serviciului şi în acest scop să finanţeze lucrările necesare, precum şi să contracteze şi să garanteze, conform prevederilor legale aplicabile, împrumuturile în vederea finanţării programelor de investiţii;

să inspecteze Bunurile de Retur şi să verifice gradul de realizare a investiţiilor prevăzute de Contract în sarcina Delegatului;

să încaseze Redevenţa de la Delegat, conform prevederilor prezentului Contract; (*notă:dacă este prevăzută o redevenţă*)

să monitorizeze îndeplinirea obligaţiilor contractuale asumate de Delegat şi să exercite controlul cu privire la furnizarea/prestarea Serviciului, inclusiv să ia măsurile necesare în cazul în care Delegatul nu asigură Indicatorii de Performanţă şi continuitatea Serviciului pentru care s-a obligat;

să aplice penalităţi în caz de executare cu întârziere sau neexecutare a obligaţiilor contractuale de către Delegat, inclusiv în cazul în care Delegatul nu operează la nivelul Indicatorilor de Performanţă la care s-a obligat şi nu asigură continuitatea Serviciului;

să-şi exprime intenţia de a dobândi Bunurile de Preluare şi să solicite Delegatului să semneze contractul de vânzare-cumpărare a acestor bunuri, la încetarea prezentului Contract;

să modifice unilateral, pentru motive ce țin de interesul național sau local și/sau în caz de Modificare Legislativă, partea reglementară a Contractului (respectiv Regulamentul Serviciului și Caietul de Sarcini al Serviciului, Anexele nr. 1 și nr. 2 la Contract), inclusiv Indicatorii de Performanță sau modificarea corespunzătoare a Caietului de Sarcini și/sau Regulamentului Serviciului, pentru a include măsurile organizatorice adoptate, necesare pentru implementarea sistemului de Colectare Separată a deșeurilor, în vederea transportării acestora către Instalațiile de Deșeuri, cu posibilitatea pentru Delegat de a primi o compensație în cazul în care echilibrul contractual este afectat în mod semnificativ ca urmare a acestor modificări;;

să aprobe sau să refuze, în condiții justificate, Ajustarea/Modificarea Tarifului, la propunerea Delegatului, conform Legii în vigoare și în conformitate cu Normele metodologice elaborate și aprobate de Autoritatea de Reglementare;

să rezilieze Contractul dacă Delegatul nu îşi respectă obligaţiile asumate prin Contract;

să solicite informații cu privire la nivelul și calitatea Serviciului furnizat/prestat și cu privire la modul de întreținere, exploatare și administrare a Bunurilor de Retur aflate în proprietatea Delegatarului, încredințate pentru realizarea Serviciului;

să încheie contracte sau parteneriate cu organizațiile care implementează obligațiile privind răspunderea extinsă a producătorului pentru îndeplinirea obiectivelor prevăzute în Legea nr. 249/2015 privind modalitatea de gestionare a ambalajelor și a deșeurilor de ambalaje, cu modificările și completările ulterioare, dacă este cazul;

să calculeze și să aprobe cuantumul reducerii valorii facturii pentru Utilizatorii Casnici, pe baza sumelor încasate de la OIREP, în conformitate cu Normele metodologice elaborate și aprobate de Autoritatea de Reglementare (*se va introduce doar pentru contractele prin care se deleagă gestiunea activităţii de colectare separată şi transport separat al deșeurilor municipale unde operatorul are contracte directe cu utilizatorii și îi facturează direct*);

să elaboreze și să aprobe regulamentul pentru implementarea instrumentului economic „plătește pentru cât arunci”, după consultarea publică (*doar pentru contractele prin care se deleagă gestiunea activității de colectare separată și transport separat al deșeurilor municipale*);

să medieze conflictele contractuale între Delegat și Utilizatori, la cererea oricăreia dintre părți și să invite Delegatul pentru audieri, în vederea concilierii diferendelor apărute în relaţia cu Utilizatorii (*doar pentru contractele prin care se deleagă gestiunea activității de colectare separată și transport separat al deșeurilor municipale unde operatorul are contracte directe cu utilizatorii*);

să aprobe acordarea de ajutoare lunare de la bugetul local pentru familiile și persoanele singure care au media veniturilor bănești nete lunare sub salariul minim brut pe țară garantat la plată pe membru de familie, în vederea plății serviciului de salubrizare (*doar pentru contractele prin care se deleagă gestiunea activității de colectare separată și transport separat al deșeurilor municipale unde operatorul are contracte directe cu utilizatorii, cu facturare directă*);

alte drepturi prevăzute de prezentul Contract sau de Lege.

**(2)** Drepturile prevăzute la alin. (1) literele d), f), g), i), j), k), l), m), n) (*lit. n) doar pentru contractele prin care se deleagă gestiunea activității de colectare separată și transport separat al deșeurilor municipale unde operatorul are contracte directe cu utilizatorii și îi facturează direct*), o) și p) de mai sus urmează a fi exercitate în numele şi pe seama Delegatarului, de către ADI în baza mandatului primit prin statutul său și conform Legii. Delegatarul păstrează dreptul de a fi informat şi de a propune măsuri privind Serviciul aflat sub responsabilitatea sa şi bunurile ce le aparţin, prin intermediul şi în cadrul ADI. În relaţia cu Delegatul, Asociaţia constituie interfaţa între Delegat şi Delegatar.

(*notă: alineatul al doilea va fi stipulat doar în acele contracte care sunt atribuite de mai multe unităţi administrativ-teritoriale membre ale unei ADI.*)

## Articolul 7 – Drepturile Delegatului

Delegatul are următoarele drepturi:

să încaseze contravaloarea Serviciului, corespunzător Tarifului aprobat de Delegatar, determinat în conformitate cu Legea în vigoare şi în special cu Normele metodologice elaborate și aprobate de Autoritatea de Reglementare;

să aplice la facturare Tarifele aprobate;

să solicite Ajustarea Tarifului în condițiile prevăzute de Normele metodologice elaborate și aprobate de Autoritatea de Reglementare;

să solicite Modificarea Tarifului în condițiile prevăzute de Normele metodologice elaborate și aprobate de Autoritatea de Reglementare *(important de adăugat în cazul contractelor de concesiune:* cu condiția ca aceasta să nu acopere un risc asumat de Delegat, conform matricei riscurilor din Documentația de atribuire a prezentului Contract);

să propună Modificarea Tarifului aprobat în situaţiile de schimbare semnificativă a echilibrului contractual, *(important de adăugat în cazul contractelor de concesiune:)* cu condiția ca aceasta să nu acopere un risc asumat de Delegat, conform matricei riscurilor din Documentația de atribuire a prezentului Contract;

să beneficieze de exclusivitatea prestării Serviciului în Aria Delegării, acordată în baza prezentului Contract de Delegare. Nici o altă entitate (societate comercială, consorţiu, serviciu public) nu va putea presta activitățile care fac obiectul prezentului Contract, în Aria Delegării;

să încheie contracte cu terţii pentru întreținerea și reparațiile instalaţiilor, utilajelor, echipamentelor utilizate pentru prestarea Serviciului;

să solicite recuperarea debitelor în instanţă;

să asigure menținerea echilibrului contractual pe Durata Contractului.

## Articolul 8 – Obligațiile Delegatarului

Delegatarul are următoarele obligaţii, pe care le va exercita însă în corelare cu regulamentele, politicile tarifare şi programele şi strategiile de dezvoltare adoptate în cadrul ADI, pentru Aria Delegării şi, după caz, prin intermediul ADI conform mandatului acordat acesteia prin statutul său:

să actualizeze şi să aprobe modificările la Regulamentul Serviciului, cuprins în Anexa nr. 1 la prezentul Contract, în baza regulamentelor cadru, conform legilor în vigoare, obligaţie care se va exercita prin intermediul ADI;

să aprobe ori să reducă/să refuze justificat, prin hotărâre, nivelul Tarifelor activităților de salubrizare solicitate de Delegat, inclusiv Ajustarea Tarifului sau Modificarea Tarifului, conform Legii în vigoare, conform prevederilor legale aplicabile, după caz prin intermediul ADI *(în cazul contractelor atribuite prin intermediul ADI)*;

să aprobe Tariful de Facturare în cazul activităţiilor în care se obțin venituri din vânzarea/valorificarea Deşeurilor Reciclabile (*doar pentru contractele unde sunt delegate astfel de activități – de exemplu: sortare, compostare, TMB, etc.*);

să verifice periodic, prin intermediul ADI:

calitatea Serviciului prestat;

îndeplinirea Indicatorilor de Performanţă;

menţinerea echilibrului contractual;

asigurarea unor relaţii echidistante şi echilibrate între Delegat şi Utilizatori;

să predea către Delegat, în Perioada de Mobilizare toate bunurile, instalaţiile, echipamentele şi facilităţile aferente Serviciului delegat, precum și pe măsură ce apar noi astfel de bunuri faţă de cele care au fost predate în Perioada de Mobilizare, împreună cu inventarul existent, libere de orice sarcini, pe baza unui proces verbal de predare-primire, anexat la prezentul Contract (Anexa nr. 5), acestea fiind Bunuri de Retur din categoria prevăzută la Articolul 17 alin. (1) lit. a) din prezentul Contract;

să faciliteze obținerea de către Delegat a Autorizațiilor necesare prestării Serviciului și pentru lucrări și investiții aferente Serviciului pe terenurile publice și private, conform Legii în vigoare;

să nu-l tulbure pe Delegat în exercițiul drepturilor sale ce rezultă din prezentul Contract și să-l notifice atunci când are cunoștință de apariția oricăror împrejurări de natură să aducă atingere drepturilor acestuia;

să medieze, eventualele divergenţe, sesizări, plângeri etc. care apar între Delegat şi Utilizatorii Serviciului/ şi Operatorii de Salubrizare/Generatori şi Operatorul Depozitului (*se va formula după caz, în funcţie de activităţile a căror gestiune este delegată prin Contract*);

să sprijine Delegatul în campaniile organizate privind informarea şi conștientizarea Utilizatorilor privind Colectarea Separată a Deşeurilor (*pentru contractele prin care se deleagă gestiunea activităţii de colectare separată şi transport separat al deșeurilor municipale*);

să asigure un mediu de afaceri concurenţial şi transparent, precum și un tratament egal pentru toți operatorii serviciilor de salubrizare care acționează în aria Delegatarului sau al ADI, după caz, indiferent de forma de proprietate, de țara de origine, de organizarea acestora și de modul de gestiune adoptat;

să păstreze, în condiţiile Legii, confidenţialitatea datelor şi informaţiilor economico-financiare privind activitatea Delegatului, altele decât cele de interes public;

să asigure resursele necesare finanțării infrastructurii tehnico-edilitare aferente Serviciului, pentru care și-a asumat obligații de investiții conform prezentului Contract;

să aducă la cunoștință publică hotărârile și dispozițiile având ca obiect Serviciul;

să respecte dreptul exclusiv al Delegatului de a presta activitățile delegat prin prezentul Contract;

să transmită Delegatului cuantumul reducerii aprobate a valorii facturii pentru utilizatorii casnici, pe baza sumelor încasate de la OIREP, în timp util, pentru ca Delegatul să poată aplica reducerea în facturile emise către Utilizatorii cu care are contract (*doar pentru contractele prin care se deleagă gestiunea activității de colectare separată și transport separat al deșeurilor municipale unde operatorul are contracte directe cu utilizatorii și îi facturează direct*).

să transmită, în scris, Delegatului, datele şi informaţiile actualizate, necesare întocmirii facturii către Utilizatori (*doar pentru contractele prin care se deleagă gestiunea activității de colectare separată și transport separat al deșeurilor municipale unde Delegatul are contracte directe cu Utilizatorii și îi facturează direct*).

## Articolul 9 – Obligațiile Delegatului

Delegatul are următoarele obligaţii generale:

să asigure prestarea Serviciului conform prevederilor contractuale şi cu respectarea Regulamentului Serviciului (Anexa nr. 1 la Contract) şi Caietului de Sarcini ale Serviciului (Anexa nr. 2 la Contract), a prescripţiilor, normelor şi normativelor tehnice în vigoare, într-o manieră eficientă, în conformitate cu Legea şi Bunele Practici Comerciale;

să presteze Serviciul pentru toți Utilizatorii din Aria Delegării, cu asigurarea colectării separate a întregii cantități de Deșeuri generate care intră în obiectul prezentului Contract, în condițiile Regulamentului și ale Caietului de Sarcini, și să lase în stare de curățenie spațiul destinat recipientelor de precolectare de pe domeniul public;

să colecteze doar Deşeurile generate în Aria Delegării (*pentru contractele prin care se deleagă gestiunea activităţii de colectare separată şi transport separat al deșeurilor municipale*) / să accepte la Instalaţiile de Deșeuri pe care le operează doar Deșeuri din Aria Delegării (*pentru contractele prin care se deleagă gestiunea activităţii(lor) de sortare / valorificare /tratare a deșeurilor*) / să accepte la Depozit doar Deșeuri din Aria Delegării (*pentru contractele prin care se deleagă gestiunea activităţii de eliminare prin depozitare a deșeurilor*);

să respecte fluxul Deșeurilor prevăzut la Articolul 22 (“Fluxul Deșeurilor și relația cu Operatorii de Salubrizare/Generatorii”) din prezentul Contract și să încheie contracte cu Operatorii de Salubrizare respectivi;

să încheie contracte care să asigure gestionarea (tratarea/eliminarea) fluxurilor de deșeuri voluminoase și a celor generate de activităţi de reamenajare şi reabilitare interioară şi/sau exterioară a acestora colectate separat la cererea generatorilor, precum și a deșeurilor periculoase și a deșeurilor textile, dacă Delegatul are obligația colectării separate a acestor tipuri de deșeuri (*pentru contractele prin care se deleagă gestiunea activității de colectare separată şi transport separat al deșeurilor municipale*);

să accepte modificarea Programului de Operare şi a cerinţelor tehnice, aşa cum sunt aceste detaliate în Caietul de Sarcini al Serviciului ori de cate ori va fi necesar din cauza modificării reglementărilor locale privind gestionarea deşeurilor, în cazul în care respectivele modificări sunt făcute pentru alinierea prevederilor reglementărilor locale la reglementarile naţionale;

să plătească despăgubiri pentru întreruperea nejustificată a prestării Serviciului;

să depună toate diligenţele necesare pentru conservarea integrităţii bunurilor, instalaţiilor, echipamentelor, vehiculelor şi dotărilor ce i-au fost concesionate pe toată Durata Contractului, şi să asigure exploatarea, întreţinerea şi reparaţia acestora cu personal autorizat, în funcţie de complexitatea bunului respectiv şi specificul postului/locului de muncă;

să nu înstrăineze sau închirieze nici un Bun de Retur; Delegatul nu va înlocui şi nu va dispune în niciun fel de aceste bunuri fără consimţământul prealabil, în scris, al Delegatarului;

să transmită Delegatarului modificările de patrimoniu apărute în cursul anului, precum şi situaţia patrimoniului public (cantitativ şi valoric) la data de 31 decembrie a fiecărui an pentru înregistrarea în contabilitatea acestuia;

să predea Delegatarului, la încetarea din orice motive a Contractului, toate Bunurile de Retur, conform condiţiilor stipulate la Articolul 17 („Bunurile de Retur”), în stare tehnică corespunzătoare duratei lor normale de funcţionare, precum şi toată documentaţia tehnică aferentă, inclusiv cărţile construcţiilor, cărţile tehnice etc., pe bază de proces verbal de predare-primire;

să deţină toate Autorizaţiile necesare prestării Serviciului, prevăzute de legislaţia în vigoare, să obţină şi să menţină valabile, pe cheltuiala sa proprie, toate aceste Autorizaţii; (*pentru contractele prin care se deleagă gestiunea activităţii(lor) de transfer / sortare / tratare a deșeurilor*) : Delegatul va trebui să poată furniza în orice moment documente care să ateste că Autorizaţiile necesare au fost eliberate pentru Instalaţiile de Deșeuri şi că Instalaţiile de Deșeuri sunt operate în conformitate cu aceste Autorizaţii (în special autorizaţiile de mediu). De asemenea, Delegatul va informa Delegatarul/ADI în cazul în care intervin modificări la condiţiile ataşate Autorizaţiilor, schimbări în ceea ce priveşte deţinerea Autorizaţiilor sau elemente care pot afecta prezentul Contract; / (*pentru contractele prin care se deleagă gestiunea activităţii de eliminare prin depozitare a deșeurilor*) : Delegatul va trebui să poată furniza în orice moment documente care să ateste că Autorizaţiile necesare au fost eliberate pentru Depozit şi că Depozitul este operat în conformitate cu aceste Autorizaţii (în special autorizaţiile de mediu și autorizația de gospodărire a apelor). De asemenea, Delegatul va informa Delegatarul/ADI în cazul în care intervin modificări la condiţiile ataşate Autorizaţiilor, schimbări în ceea ce priveşte deţinerea Autorizaţiilor sau elemente care pot afecta prezentul Contract;

să respecte Indicatorii de Performanţă prevăzuţi în Regulamentul Serviciului (Anexa nr. 1 la prezentul Contract) şi în Anexa nr. 7 („Indicatorii Tehnici privind Ţintele”) la prezentul Contract, şi să îmbunătăţească în mod continuu calitatea Serviciului prestat;

(*pentru contractele prin care se deleagă gestiunea activităţii(lor) de sortare / tratare a deșeurilor*): să vândă Deșeurile Reciclabile, rezultate din sortare sau alte activităţi de tratare, la cel mai bun preţ; toate prețurile de vânzare a Deșeurilor Reciclabile trebuie avizate de Delegatar/ADI, după caz să vândă compostul rezultat din activitatea de tratare aerobă la cel mai bun preţ; toate prețurile de vânzare a Compostului trebuie avizate de Delegatar/ADI ;

să pună la dispoziția Utilizatorilor Casnici recipientele, precum și, după caz, sacii necesari pentru Colectarea Separată a Deșeurilor Menajere, conform obligațiilor asumate prin Documentația de Atribuire (Anexa nr. 10) , ale căror costuri de achiziționare se includ în Tarif, dacă nu sunt puse la dispoziție de Delegatar/ADI; în cazul Utilizatorilor Non-casnici, să asigure, contra cost, recipientele, precum și, după caz, sacii necesari pentru Colectarea Separată a Deșeurilor Similare, dacă acestea nu sunt achiziționate de către Utilizatorii respectivi;

să aplice metode performante de management care să conducă la reducerea costurilor de operare, inclusiv prin aplicarea procedurilor concurențiale prevăzute de legea achizițiilor publice în vigoare, și să asigure totodată respectarea cerințelor specifice din legislația privind protecția mediului;

să înregistreze toate reclamaţiile şi sesizările, care îi sunt adresate, într-un registru şi să ia măsurile de rezolvare ce se impun. În registru se vor consemna numele, prenumele persoanei/societăţii care a reclamat, adresa reclamantului, data şi ora reclamaţiei, data şi ora rezolvării, numărul de ordine al reclamaţiei care va fi comunicat petentului. La sesizările scrise Delegatul are obligaţia să răspundă în termen de maximum 30 de Zile de la înregistrarea acestora;

să furnizeze Autorităților Competente, Delegatarului și ADI toate informațiile de interes public solicitate și să asigure accesul la informațiile necesare, documentele și documentațiile pe baza cărora prestează Serviciul, în vederea verificării și evaluării prestării Serviciului, în condițiile Legii, ale prezentului Contract inclusiv Regulamentul Serviciului și ale oricăror Autorizații pe care le deține;

să ţină evidenţa gestiunii Deşeurilor şi să raporteze periodic către ADI, precum şi Delegatarului şi oricăror alte Autorităţi Competente, inclusiv prin transmiterea către Autoritatea de Competentă în domeniul protecţiei mediului, date şi informaţii despre activitatea specifică conform chestionarului din anchetele statistice naționale, după caz, conform Legii în vigoare;

să se asigure că toate substanţele şi materialele periculoase folosite sau care urmează să fie folosite în prestarea Serviciului sunt păstrate într-un mediu controlat şi în condiţii de siguranţă conform Legii în domeniu şi Bunelor Practici Comerciale, precum şi că toate recipientele cu substanţe periculoase sunt etichetate corect şi clar;

să nu cesioneze sau transfere în vreun mod prezentul Contract sau orice parte din drepturile şi obligaţiile sale derivate din prezentul Contract, altfel decât în conformitate cu condiţiile stipulate la Articolul 32 (“Sub-delegare şi transfer”), orice operaţie realizată în alte condiţii fiind nulă de drept;

să efectueze lucrările de întreţinere, modernizare, reparare şi/sau înlocuire a Bunurilor de Retur, conform Articolului 17 („Bunuri de Retur”) din prezentul Contract;

să contracteze şi să menţină pe toată Durata Contractului toate asigurările prevăzute la Articolul 29 (“Asigurări”) din prezentul Contract;

să asigure existenţa personalului necesar pentru prestarea Serviciului şi să asigure conducerea operativă, mijloacele tehnice şi personalul de intervenţie în situaţii de urgenţă;

să pună la dispoziţia organizatorilor unor acţiuni de salubrizare, igienizare, iniţiate de către Delegatar sau organizaţii ne-guvernamentale, mijloace tehnice, utilaje specifice şi mijloace de transport aflate în dotare, în condiţiile recuperării de la organizator a cheltuielilor efectuate;

(*în cazul aplicării unui mecanism de plată prin Tarif*): să plătească tariful/ele și contribuția pentru economia circulară aferentă Operatorilor de Salubrizare cu care a încheiat contracte, încălcarea acestei obligații de mai mult de … ori sau pentru o perioadă mai mare de … Zile, îi dă dreptul Delegatarului să rezilieze Contractul conform procedurii stipulate la Articolul 45 („Rezilierea Contractului din culpa Delegatului”) din prezentul Contract;

(*pentru contractele prin care se deleagă gestiunea activităţii de eliminare prin depozitare a deșeurilor*) să constituie şi să alimenteze, conform Legii în vigoare şi prezentului Contract, fondul pentru închiderea şi urmărirea post-închidere a Depozitului (Fondul);

să organizeze periodic campanii de informare si conştientizare a publicului privind Colectarea Separată a Deşeurilor şi să sprijine Delegatarul în campaniile proprii, organizate privind informarea Utilizatorilor privind Colectarea Separată a Deşeurilor. Valoarea alocată anual pentru activităţi de informare și conștientizare a publicului nu trebuie să fie mai mică de …………. Lei; Delegatul va furniza Delegatarului/ADI informaţiile privind costurile aferente campaniilor de informare si conştientizare, împreună cu documentele justificative (*pentru contractele prin care se deleagă gestiunea activităţii de colectare separată şi transport separat al deșeurilor municipale*);

să plătească penalităţile contractuale în cuantumul prevăzut de prezentul Contract şi Anexele corespunzătoare, în caz de nerespectare a obligaţiilor sale contractuale şi a Indicatorilor de Performanţă;

să realizeze toate investiţiile şi lucrările la infrastructura aferentă Serviciului, conform prevederilor prezentului Contract, în special ale Articolului 10 (“Obligaţiile de investiţii ale Delegatului”) şi ale Articolului 24 (“Prestarea Serviciului, graficul de operare şi întreţinerea bunurilor”), precum şi ale Anexei nr. 6 la prezentul Contract (“Programul de Investiţii”).

să dovedească în termen de 12 luni de la Data Semnării Contractului că a implementat certificarea pe care o deţine pentru Sistemul de Management al Calității (în conformitate cu standardul ISO 9001 sau cu un standard echivalent) a fost implementată pentru Aria Delegării, prin raportul auditorului organismului de certificare;

să dovedească în termen de 12 luni de la Data Semnării Contractului că a implementat certificarea pe care o deţine pentru Sistemul de Management al Mediului (în conformitate cu standardul ISO 14001 sau cu un standard echivalent) a fost implementată pentru Aria Delegării, prin raportul auditorului organismului de certificare;

Să colecteze deșeurile abandonate; cheltuielile legate de curățarea și refacerea mediului, precum și cele de transport, valorificare, recuperare/reciclare, eliminare sunt plătite Delegatului de către autoritatea administrației publice locale din unitatea administrativ-teritorială de unde au fost colectate deșeurile respective (*pentru contractele prin care se deleagă gestiunea activității de colectare separată și transport separat al deșeurilor municipale*);

să presteze Serviciul cu respectarea principiilor universalității, accesibilității, continuității, adaptabilității și egalității de tratament între Utilizatori, conform Legii;

să se supună controlului Delegatarului, exercitat prin ADI după caz, sau al Autorităților Competente, precum și să se conformeze măsurilor stabilite cu ocazia activității de control, precum și de a pune la dispoziția împuterniciților Delegatarului, ai ADI sau, după caz, ai Autorităților Competente toate datele și informațiile solicitate;

să realizeze periodic, cel puțin semestrial, determinări de compoziție a deșeurilor, conform Legii, Caietului de sarcini și/sau Regulamentului Serviciului;

Delegatul va prezenta într-o raportare lunară transmisă către ADI/UAT toate documentele financiar-contabile și justificative proprii privind gestionarea Deșeurilor de ambalaje municipale, distinct pe fiecare tip de material care sunt necesare raportării către OIREP de către ADI/UAT;

(*pentru contractele prin care se deleagă gestiunea activității de sortare)* pe toate facturile emise către reciclatori/intermediari, să menționeze în mod obligatoriu și sintagma „*Contravaloarea costurilor nete ale serviciilor de …………… prestate de …………. Pentru reciclarea/valorificarea prin incinerare cu recuperare de energie sau prin alte metode a deșeurilor de ambalaje în baza Contractului nr. ……… din………, încheiat cu OIREP…………. Având CUI ………………….., în vederea realizării obiectivelor anuale în baza Legii nr. 249/2015, cu modificările și completările ulterioare, pentru deșeuri de ambalaje, aferente lunii (…)*”, trecut și completat cu cantități în favoarea fiecărui OIREP, cu care are contract ADI/UAT;

să furnizeze lunar acte doveditoare, sau la cererea ADI/UAT va transmite informații privind toate veniturile rezultate pe tip de material, din comercializarea Deșeurilor de ambalaje municipale către un operator valorificator. *(dacă este cazul – activitatea de sortare, de ex.);*

(*pentru contractele prin care se deleagă gestiunea activității de sortare)* să se asigure, înaintea comercializării unui material către un operator economic valorificator, de existența și valabilitatea autorizațiilor/licențelor pentru activitatea desfășurată de operatorul valorificator, documente pe care le va pune la dispoziția UAT/ADI în vederea informării OIREP-urilor cu care UAT/ADI au încheiate contracte;

pentru toate tranzacțiile de valorificare să utilizeze sistemul informatic național de asigurare a trasabilității Deșeurilor, în vederea monitorizării și verificării corectitudinii tranzacțiilor cu Deșeuri de ambalaje municipale, conform Legii în vigoare;

orice alte obligaţii prevăzute de prezentul Contract.

# Capitolul IV – Investiții

## Articolul 10 – Obligațiile de investiții ale Delegatului

**(1)** Delegatul se obligă să efectueze investiții conform Programului de Investiţii, ataşat ca Anexa nr. 6 la prezentul Contract, şi ţinând seama de prevederile de mai jos ale prezentului articol.

**(2)** În special, Delegatul va realiza următoarele investiţii:

I. (*pentru contractele prin care se deleagă gestiunea activităţii de colectare separată şi transport separat al deșeurilor municipale*)

a) să pună la dispoziţia deținătorilor de Deșeuri containerele şi recipientele, precum şi, după caz, sacii necesari realizării activităţii de Colectare Separată a Deșeurilor. Costurile de achiziţionare a acestora se includ în tariful ofertat de Delegat pentru prestarea activităţii de Colectare Separată şi transportul separat al Deșeurilor, conform Ofertei sale (Anexa nr. 3 la prezentul Contract).

Numărul şi alocarea acestor materiale vor fi următoarele: (se completează cu numărul de recipiente/ tipul acestora/ fluxurile de deșeuri etc - *conform ofertei depuse*) .......

b) alte investiții specifice activității, respectiv ... (*se completează conform documentației de atribuire și ofertei depuse*)

II. (*pentru contractele prin care se deleagă gestiunea activităţii(lor) de transfer/ sortare / tratare a deșeurilor*) : ………………………………………….. (*se completează după caz*)

III. (*pentru contractele prin care se deleagă gestiunea activităţii de eliminare prin depozitare a deșeurilor*)

- a doua celulă a Depozitului care va fi funcţională în anul …. (*ca exemplu, de introdus, după caz*)

- a treia celulă a Depozitului care va fi funcţională în anul ….( *ca exemplu, de introdus, după caz*)

- lucrările pentru închidere a primei celule a Depozitului, cu începere din …. şi care urmează a fi finalizate în … (*ca exemplu, de introdus, după caz*)

**(3)** Orice modificare la Programul de Investiţii, în măsura în care o astfel de modificare este permisă conform Legii aplicabile, nu va fi operată decât după aprobarea propunerilor Delegatului de către ADI şi/sau de către Delegatar şi va fi inclusă în Programul de Investiţii prin act adiţional la prezentul Contract, semnat de toate Părţile.

**(4)** Investițiile realizate de Delegat din fonduri proprii pentru reabilitarea, modernizarea și dezvoltarea Sistemului de Salubrizare se vor amortiza integral de către acesta pe Durata Contractului.

**(5)** Investițiile în Sistemul de Salubrizare care se realizează conform Programului de Investiții din fonduri proprii ale Delegatului constituie Bunuri de Retur, care rămân în proprietatea Delegatului pe toată Durata Contractului și revin de drept Delegatarului, la încetarea Contractului, fiind integrate domeniului public al unităților administrativ-teritoriale, în condițiile și conform modului de repartiție prevăzute la alin. (17) al Articolului 17 („Bunurile utilizate în derularea Contractului”) și la alin. (4) al Articolului 44 („Cauzele de încetare a Contractului și efectele acestei încetări”) din prezentul Contract.

## Articolul 11 – Obligațiile de investiții ale Delegatarului

**(1)** Delegatarul se obligă să efectueze investiții conform Programului de Investiții, atașat ca Anexa nr. 6 la prezentul Contract. În funcție de necesitățile care decurg din obligațiile sale legale în legătură cu responsabilitatea organizării Serviciului, Delegatarul poate realiza și alte investiții în Sistemul de Salubrizare, având dreptul în acest sens să completeze unilateral Programul de Investiții cu investiții a căror finanțare este asigurată exclusiv din fonduri publice.

**(2)** Bunurile realizate în cadrul programelor de investiții ale unităților administrativ-teritoriale ce formează Delegatarul aparțin domeniului public al unităților administrativ-teritoriale respective, dacă sunt finanțate din fonduri publice.

**(3)** Bunurile componente ale Sistemului de Salubrizare care sunt realizate în comun prin programe de investiții noi realizate în cadrul ADI, aparțin proprietății publice a unităților administrativ-teritoriale membre ADI și se înregistrează în patrimoniul acestora conform Legii, pe baza următoarelor criterii:

bunurile situate exclusiv pe raza unei singure unități administrativ-teritoriale, pe care o și deservesc, aparțin domeniului public al acesteia;

bunurile situate pe raza mai multor unități administrativ-teritoriale și/sau care deservesc mai multe unități administrativ-teritoriale aparțin domeniului public al județului, dacă toate unitățile administrativ-teritoriale implicate sunt situate în același județ și județul este membru al ADI;

pentru bunurile situate pe raza mai multor unități administrativ-teritoriale și/sau care deservesc mai multe unități administrativ-teritoriale, apartenența acestora se stabilește de către adunarea generală a ADI și este prevăzută în prezentul Contract *(pentru această situație se vor introduce alineate suplimentare mai jos sau Anexă în care să se prevadă expres repartizarea acestor bunuri)*, dacă aceste unități administrativ-teritoriale sunt situate în județe diferite sau dacă județul nu este membru al ADI.

# Capitolul V – Prevederi financiare

## Articolul 12 – Tarifele Contractului

I - (*pentru contractele prin care se deleagă gestiunea activității de colectare separată şi transport separat al deșeurilor municipale*):

**(1)** Tarifele pe care Delegatul are dreptul să le aplice sunt următoarele:

tariful de colectare separată şi transport separat al Deşeurilor Reciclabile de hârtie, metal, plastic şi sticlă din Deşeurile Municipale;

tariful de colectare separată şi transport separat al Deşeurilor Reziduale din Deşeurile Municipale;

tariful de colectare separată şi transport separat al Bio-deşeurilor din Deşeurile Municipale;

tariful pentru gestionarea deşeurilor provenite din locuinţe, generate de activităţi de reamenajare şi reabilitare interioară şi/sau exterioară a acestora, la solicitarea Generatorilor;

tariful pentru gestionarea deşeurilor voluminoase, inclusiv saltelele şi mobila, colectate la solicitarea Generatorilor;

tariful pentru gestionarea deşeurilor provenite de la evenimentele publice, la solicitarea Generatorilor;

tariful pentru gestionarea Deşeurilor Municipale abandonate;

pentru operarea centrelor de colectare prin aport voluntar a Deșeurilor de la persoanele fizice.

Valorile tuturor acestor Tarife sunt prevăzute în Anexa nr. 12 la prezentul Contract.

**(2)** În cazul în care se implementează sisteme dedicate pentru Colectarea Separată a unor fracții de Deșeu pe tip de material, precum hârtie/carton, metal/plastic, respectiv sticlă, nu se stabilesc tarife dedicate pentru fiecare fracție de Deșeu, costurile respective fiind acoperite prin tariful de colectare separată și transport separat al Deșeurilor Reciclabile de hârtie, metal, plastic și sticlă, dacă Legea nu prevede altfel.

**(3)** În cazul în care se implementează sisteme dedicate pentru Colectarea Separată a unor fracții de Deșeu, altele decât Deșeurile Reciclabile de hârtie, metal, plastic, sticlă și Biodeșeuri, precum textile, deșeuri periculoase din Deșeurile menajere, filtre de țigări, șervețele umede, balonașe sau alte tipuri de Deșeuri din categoria Deșeurilor Municipale, nu se stabilesc tarife dedicate pentru fiecare fracție de Deșeu, costurile respective fiind acoperite prin tariful de colectare separată și transport separat al Deșeurilor Reziduale, dacă Legea nu prevede altfel.

II (*pentru contractele prin care se deleagă gestiunea activităţii(lor) de transfer/ tratare/eliminare a deșeurilor*)

**(1)** Tarifele pe care Delegatul are dreptul să le aplice sunt următoarele:

......;

....;

(*se vor enumera distinct toate tarifele aferente activităților componente care fac obiectul Contractului, astfel cum sunt identificate de Normele metodologice elaborate și aprobate de Autoritatea de Reglementare*)

Valorile tuturor acestor Tarife sunt prevăzute în Anexa nr. 12 la prezentul Contract.

**(2)** Cantitatea programată de Deșeuri tratate și/sau de Reziduuri rezultate din procesul de tratare/sortare pe care Delegatul are dreptul să o valorifice energetic, prin incinerare, la fabricile de ciment, se stabilește de către Delegatar, în limita cantității de Deșeuri tratate/Reziduuri rezultată din aplicarea indicatorului de performanță prevăzut în Anexa nr. 7 la prezentul Contract, iar cheltuielile aferente se includ în tariful activității de ...............

## Articolul 13 – Modalitatea de facturare

I - (*pentru contractele prin care se deleagă gestiunea activității de colectare separată şi transport separat al deșeurilor municipale*):

(*opţiunea 1 – mecanism de plată care implică un tarif facturat Utilizatorilor*)

**(1)** Tarifele prevăzute la Articolul 10.1 literele a), b) și c) de mai sus se facturează de către Delegat direct Utilizatorilor în baza contractelor individuale de prestări servicii încheiate cu aceștia. Prin excepție, pentru cantitățile de Deșeuri colectate de la Utilizatorii care nu au contracte individuale de prestări de servicii cu Delegatul, tariful este facturat de Delegat fiecărei unități administrativ-teritoriale cu calitate de Delegatar de pe aria teritorial-administrativă unde au fost generate Deșeurile respective colectate, conform prevederilor Legii.

**(2)** Tarifele prevăzute la Articolul 10.1 literele d), e) și f) de mai sus se facturează de către Delegat direct Generatorilor în baza contractelor individuale de prestări servicii încheiate cu aceștia.

**(3)** Tarifele prevăzute la Articolul 10.1 literele g) și h) de mai sus se facturează de către Delegat direct fiecărei unități administrativ-teritoriale cu calitate de Delegatar de pe aria teritorial-administrativă unde au fost generate Deșeurile respective colectate.

**(4)** Pe factura emisă se evidenţiază distinct elementele prevăzute, după caz, în Normele metodologice elaborate și aprobate de Autoritatea de Reglementare.

*(opţiunea 2 – mecanism de plată care implică plata de taxe de către Utilizatori)*

**(1)** Tarifele prevăzute la Articolul 10.1 literele a), b) și c) de mai sus se facturează de către Delegat direct Delegatarului / ADI.

**(2)** Tarifele prevăzute la Articolul 10.1 literele d), e) și f) de mai sus se facturează de către Delegat direct Generatorilor în baza contractelor individuale de prestări servicii încheiate cu aceștia.

**(3)** Tarifele prevăzute la Articolul 10.1 literele g) și h) de mai sus se facturează de către Delegat direct fiecărei unități administrativ-teritoriale cu calitate de Delegatar de pe aria teritorial-administrativă unde au fost generate Deșeurile respective colectate.

**(4)** Pe factura emisă se evidenţiază distinct elementele prevăzute, după caz, în Normele metodologice elaborate și aprobate de Autoritatea de Reglementare.

II (*pentru contractele prin care se deleagă gestiunea activităţii(lor) de transfer/ sortare / tratare a deșeurilor*)

(*opţiunea 1 – mecanism de plată care implică un tarif de colectare facturat Utilizatorilor*)

**(1)** Tarifele prevăzute la Articolul 10.1 se facturează direct de către Delegat celorlați Operatori de Salubrizare care desfășoară activități pe fluxul Deșeurilor din Aria Delegării, precum și de la alți operatori de la care pot prelua Deșeuri la cererea Delegatarului în baza contractelor de prestări servicii încheiate cu aceștia.

(2) Pe factura emisă se evidenţiază distinct elementele prevăzute, după caz, în Normele metodologice elaborate și aprobate de Autoritatea de Reglementare.

(3) Factura pentru serviciile prestate se emite, pe baza avizului ADI, privind cantitățile gestionate și modul de îndeplinire a Indicatorilor de Performanță, conform prevederilor Legii și Normelor metodologice elaborate și aprobate de Autoritatea de Reglementare.

(*opţiunea 2 – mecanism de plată care implică plata de taxe pentru colectare de către Utilizatori*)

**(1)** Tarifele prevăzute la Articolul 10.1 se facturează de către Delegat astfel:

a) direct Delegatarului/ADI pentru cantitățile de Deșeuri Municipale care au fost generate de Utilizatori;

b) celorlalți Operatori de Salubrizare care desfășoară activități pe fluxul Deșeurilor pentru fluxurile de Deșeuri ocazionale, respectiv: Deșeuri Voluminoase colectate la cerere, deșeuri provenite din locuinţe, generate de activităţi de reamenajare şi reabilitare interioară şi/sau exterioară a acestora și deșeuri provenite de la evenimentele publice;

c) direct altor operatori de la care sunt preluate Deșeuri la cererea Delegatarului, în baza contractelor de prestări servicii încheiate cu aceștia;

**(2)** Factura pentru serviciile prestate se emite, pe baza avizului ADI, privind cantitățile gestionate și modul de îndeplinire a Indicatorilor de Performanță, conform prevederilor Legii și Normelor metodologice elaborate și aprobate de Autoritatea de Reglementare.

## Articolul 14 – Ajustarea și modificarea Tarifelor și alte dispoziții

**(1)** Tarifele vor fi modificate sau ajustate în conformitate cu Legea și Normele metodologice elaborate și aprobate de Autoritatea de Reglementare.

**(2)** Modificarea şi Ajustarea Tarifului se aprobă de Delegatar sau de ADI în baza mandatului prealabil special acordat în acest sens de către Delegatar.

**(3)** Tarifele aprobate trebuie să conducă la atingerea următoarelor obiective:

a) asigurarea prestării Serviciului la nivelurile de calitate şi Indicatorii de Performanţă stabiliţi prin Caietul de Sarcini al Serviciului, Regulamentul Serviciului şi prin prezentul Contract;

b) realizarea unui raport calitate-cost cât mai bun pentru Serviciul prestat pe Durata Contratului şi asigurarea unui echilibru între riscurile şi beneficiile asumate de Părţi;

c) asigurarea funcţionării eficiente a Serviciului şi a exploatării bunurilor aparţinând domeniului public şi privat al Delegatarului, afectate Serviciului de salubrizare, precum şi asigurarea protecţiei mediului.

**(4)** În cazul facturilor emise de către Delegat direct Delegatarului/ADI, plata acestora se va realiza pe bază de documente justificative prezentate de Delegat care să ateste cantitățile facturate, conform următoarei proceduri:

a) În prima etapă, Delegatul va înainta către Delegatar/ADI în termen de 3 zile de la finalul lunii următoarele:

documentele justificative (ex: bonuri de cântar),

rapoartele lunare prevăzute la alin (7) al Articolului 21 („Monitorizarea Contractului”) din prezentul Contract și,

împreună cu Operatorul de Salubrizare care asigură gestionarea ulterioară a fluxului de Deșeuri de ambalaje municipale, documentele care asigură trasabilitatea deșeurilor reciclate/valorificate, aferente fiecărei UAT, pe acestea Delegatarul/ADI urmând a le transmite către OIREP-uri.

Dacǎ considerǎ necesar, Delegatarul/ADI poate solicita documente justificative suplimentare fațǎ de cele prezentate la raportul lunar

Doar dacă sunt puse la dispoziție toate aceste documente, în termen cel mult 10 zile de la primirea acestora, Delegatarul/ADI va aviza cantitățile facturate sau va comunica neaprobarea, indicând motivele care stau la baza neaprobării.

b) În a doua etapă, factura se emite de către Delegat cel mai târziu până la data de 15 (cincisprezece) a lunii următoare celei în care prestaţia a fost efectuată, pe baza avizului Delegatarului/ADI emis conform lit. (a) de mai sus. Facturile vor fi însoțite de situațiile cantitative și valorice privind cantitățile de deșeuri gestionate, avizate de Delegatar/ADI.

c) Delegatarul/ADI este obligat(ă) să achite facturile emise conform lit. (b) de mai sus, în termenul de scadență prevăzut de Lege. Termenul de scadenţă privind plata facturii se ia în calcul începând cu data emiterii facturii. Pentru neplata facturilor la termen se vor aplica penalitățile de întârziere prevăzute de Lege.

**(5)** Soluţionarea oricăror dispute legate de Tarif se face conform prevederilor Articolului 60 („Legea aplicabilă şi soluţionarea litigiilor”) din prezentul Contract. Până la soluţionare vor fi aplicate Tarifele în vigoare.

## Articolul 15 – Redevența

(*opţiunea 1 – in cazul in care nu sunt puse la dispozitia operatorului bunuri ale UAT*) Nici o Redevenţă nu va fi plătită de Delegat conform prezentului Contract.

(*opţiunea 2*) (*în această opţiune alineatele de la (1) la (7) de mai jos vor fi incluse în contract*)

**(1)** Pentru fiecare An Contractual Delegatul va plăti următoarelor unităţi administrativ-teritoriale având calitatea de Delegatar o Redevenţă în suma de:

- județului / municipiului/orașului /comunei ….. suma de … lei;

- ......

Nivelul Redevenţei se stabilește cu luarea în considerare a valorii calculate similar amortizării pentru Bunurile Concesionate/Predate, precum şi gradul de suportabilitate al populaţiei din Aria Delegării și se va actualiza cu IPC total la solicitarea de modificarea sau ajustare a tarifelor.

**(2)** Redevenţa devine exigibilă de la Data de Începere a Contractului şi va fi plătită în tranșe trimestriale egale în contul notificat de Delegatar, pana la data de 15 ale primei luni următoare trimestrului pentru care trebuie efectuată plata (*de exemplu plata redevenţei pentru primul trimestru va fi efectuată înainte de data de 15 a celei de-a patra luni calculate de la Data de Începere a Contractului şi aşa mai departe)*.

**(3)** În cazul în care Delegatul nu efectuează plata redevenţei datorată Delegatarului în termenul prevăzut la alin. (2), Delegatul va plăti penalităţi de întârziere în cuantum de …. % din suma datorată pentru fiecare zi de întârziere.

**(4)** Neplata redevenţei de către Delegat în termen de 30 (treizeci) de Zile de la data scadenței, conferă Delegatarului dreptul de a considera Contractul reziliat de plin drept fără a fi nevoie de nicio altă formalitate sau de intervenţia unei instanţe judecătoreşti. Dacă o singură sau doar o parte dintre unităţile administrativ-teritoriale ce au împreună calitatea de Delegatar invocă rezilierea Contractului pe aceste temei, prevederile Articolului 44 (“Cauzele de încetare a Contractului și efectele acestei încetări”), alin. 7 - 9, se vor aplica corespunzător. Delegatul va rămâne obligat si după rezilierea Contractului la plata Redevenţei datorate până la Data Încetării Contractului, precum si la plata penalităţilor de întârziere calculate potrivit alin. (3) din prezentul Articol.

**(5)** În situația unor plăți parțiale, pentru sumele neplătite la termen sunt incidente prevederile alin. (3) fiind aplicate penalități de întârziere, precum și ale alin. (4) ale prezentului Articol privind posibilitatea de reziliere a Contractului de către Delegatar în condițiile prevăzute de respectiva clauză.

**(6)** Momentul efectuării plăţii se consideră a fi ziua în care contul Delegatarului este creditat cu suma transferată cu titlu de Redevență.

**(10)** Redevenţa astfel plătită se face venit la Fondul de Întreținere, Înlocuire şi Dezvoltare (“Fondul IID”), constituit în condiţiile Legii (*acest alineat se introduce doar in contractele incheiate in cadrul proiectelor care au beneficiat de asistenţa financiară nerambursabilă din partea Uniunii Europene pentru dezvoltarea infrastructurii Serviciului*).

# Capitolul V – Bunurile utilizate în derularea Contractului

## Articolul 16 – Categoriile de bunuri

Categoriile de bunuri ce vor fi utilizate de către Delegat în derularea Contractului sunt următoarele:

a) Bunurile de Retur

b) Bunurile de Preluare

c) Bunurile Proprii ale Delegatului

## Articolul 17 – Bunurile de Retur

**(1)** Bunurile de Retur, astfel cum sunt definite la Articolul 1 („Definiții și interpretare”) din prezentul Contract, includ următoarele categorii:

a) Bunurile Concesionate/Predate, astfel cum sunt definite la Articolul 1 („Definiții și interpretare”) din prezentul Contract și

b) Bunurile din Investiții, care în sensul prezentului Articol 17 înseamnă toate bunurile rezultate din investițiile prevăzute de prezentul Contract în sarcina Delegatului, realizate de Delegat din fonduri proprii, în Sistemul de Salubrizare, în conformitate cu proiectele de investiții dezvoltate asumate prin prezentul Contract;

**(2)** Bunurile de Retur, din toate categoriile enumerate la alineatul precedent, sunt identificate mai jos.

a) Terenurile concesionate Delegatului de către Delegatar sau cumpărate de Delegat în baza unei obligații ce-i revine potrivit prezentului Contract, compuse din:

i. terenuri aflate în domeniul public al Delegatarului, pe care se află bunuri ce compun Sistemul de Salubrizare ;

ii. prin extensie, alte terenuri care sunt strict necesare pentru realizarea Serviciului, aflate în proprietatea Delegatarului sau Delegatului.

b) Clădiri concesionate Delegatului de către Delegatar sau realizate și finanțate de Delegat în baza unei obligații ce-i revine potrivit prezentului Contract, care, datorita amplasării sau situației lor, sunt esențiale furnizării Serviciilor atât pe durata Contractului, cât și la încetarea acestuia (ex: laboratoare, magazii, ateliere, etc.)

c) Bunurile ce compun Sistemul de Salubrizare, indiferent dacă acestea sunt bunuri existente la Data de Începere sau realizate ulterior pe Durata Contractului, indiferent dacă acestea sunt Bunuri Concesionate sau Bunuri din Investiții, și indiferent de sursa lor de finanțare, respectiv din fonduri publice sau din fonduri proprii ale Delegatului.

d) Alte bunuri, fie dintre cele concesionate Delegatului prin prezentul Contract, fie Bunuri din Investiții rezultate din investiții obligatorii în sarcina Delegatului prevăzute de prezentul Contract.

**(3)** Inventarul Bunurilor Concesionate/Predate existente la Data Semnării Contractului este cuprins în Anexa nr. 4 la prezentul Contract.

**(4)** Predarea Bunurilor Concesionate/Predate la Data de Începere se face pe bază de Proces-Verbal încheiat între Delegat și fiecare unitate administrativ-teritorială pentru bunurile respective care îi aparțin, iar acesta constituie Anexa nr. 5 la prezentul Contract.

**(5)** Bunurile Concesionate/Predate care sunt puse la dispoziția Delegatului ulterior, pe Durata Contractului, se predau tot pe bază de proces-verbal de predare-primire încheiat între Delegat și fiecare unitate administrativ-teritorială pentru bunurile respective care îi aparțin, aceste procese-verbale urmând să fie atașate la momentul respectiv la Anexa nr. 5 la prezentul Contract, mai sus menționată.

**(6)** Toate Bunurile de Retur revin de drept Delegatarului, la încetarea Contractului din orice cauză, libere de orice sarcini şi gratuit. Excepţie de la regula transferului cu titlu gratuit fac doar acele bunuri realizate prin investiţii prevăzute în prezentul Contract în sarcina Delegatului, bunuri care în situaţia încetării Contractului înainte de termen revin Delegatarul cu plata de către acesta a valorii neamortizate a respectivelor bunuri.

**(7)** Delegatul are obligaţia de a efectua lucrări de întreţinere, modernizare, reparare şi/sau înlocuire a Bunurilor de Retur pe Durata Contractului, conform Caietului de Sarcini al Serviciului (Anexa nr. 2 la prezentul Contract). Delegatul se va asigura că toate Bunurile de Retur sunt exploatate, întreţinute şi asigurate în conformitate cu instrucţiunile de fabricaţie şi că sunt folosite conform normelor de siguranţă.

**(8)** Investiţiile făcute pentru înlocuirea Bunurilor de Retur deteriorate sau furate si care sunt realizate din fonduri proprii ale Delegatului, rămân în proprietatea sa pe toată Durata Contractului şi revin de drept, la Data Încetării Contractului, gratuit şi libere de orice sarcini, Delegatarului, fiind integrate domeniului public.

**(9)** Investiţiile realizate de Delegat din fonduri proprii pentru reabilitarea, modernizarea şi dezvoltarea Bunurilor de Retur, se vor amortiza de către acesta pe Durata Contractului.

**(10)** Părțile convin expres că Bunurile de Retur vor fi utilizate de către Delegat exclusiv pentru Furnizarea Serviciului în Aria Delegării. Delegatul nu va folosi nicio parte a unui bun sau a spațiilor de lucru pentru care a fost acordat dreptul de concesiune, în alt scop decât prestarea Serviciului, fără aprobarea scrisă și prealabilă a Delegatarului care este proprietarul respectivului bun/spațiu.

**(11)** Delegatului îi este interzis să constituie garanţii reale asupra oricărui element aferent Bunurilor de Retur.

**(12)** Delegatul nu poate închiria sau ceda, sub nicio formă juridică, folosinţa Bunurilor de Retur şi elementelor lor componente.

**(13)** Delegatul este obligat să exploateze şi să întreţină Bunurilor Delegatarului, cu diligenţa unui bun proprietar.

**(14)** Bunurile de Retur din categoria celor descrise la Articolul 17 alin. (1) lit. a), respectiv Bunurile Concesionate/Predate, proprietate publică a Delegatarului, sunt supuse inventarierii anuale și se evidențiază distinct, extracontabil, în patrimoniul Delegatului. Pentru casarea Bunurilor de Retur din categoria celor descrise la Articolul 17 alin. (1) lit. a) – mijloace fixe sau bunuri de inventar, pe care Delegatarul le-a concesionat Delegatului, Părțile au obligația de a aplica la timp procedurile legale pentru casarea bunurilor publice.

**(15)** Delegatul va permite accesul reprezentanţilor Delegatarului şi/sau al ADI în spaţiile/clădirile utilizate în executarea prezentului Contract, pentru a-şi putea exercita drepturile de monitorizare în conformitate cu prevederile Contractului.

**(16)** Delegatarul/ADI are dreptul și obligația de a realizare odată la 3 ani (minim) o expertiză tehnică, prin experți independenți, privind starea Bunurilor de Retur, pe cheltuiala proprietarului bunurilor respective.

**(17)** Bunurile de Retur care compun Sistemul de Salubrizare, realizate în comun prin programe de investiții noi realizate în cadrul ADI aparțin proprietății publice a unităților administrativ-teritoriale membre și se înregistrează în patrimoniul acestora conform prevederilor Legii, pe baza următoarelor criterii:

bunurile situate exclusiv pe raza unei singure unități administrativ-teritoriale, pe care o și deservesc, aparțin domeniului public al acesteia;

bunurile situate pe raza mai multor unități administrativ-teritoriale și/sau care deservesc mai multe unități administrativ-teritoriale aparțin domeniului public al județului ....... (*Notă: se completează cu „Județul ....” dacă toate unitățile administrativ-teritoriale implicate sunt situate în același județ și județul este membru al Asociației; în acest caz prevederea legii este clară și imperativă)*;

bunurile situate pe raza mai multor unități administrativ-teritoriale și/sau care deservesc mai multe unități administrativ-teritoriale, care sunt situate în județe diferite sau dacă județul nu este membru al Asociației, vor aparține unității administrativ-teritoriale stabilită de adunarea generală a Asociației. Atunci când apartenența bunurilor realizate prin programe de investiții noi se stabilește de către adunarea generală a Asociației, deciziile acesteia trebuie să fie fundamentate pe criterii tehnice, economice și de administrare. (*Notă: se completează doar dacă este cazul)*

Delegatul recunoaște că aceste bunuri sunt și vor rămâne în proprietatea unității(lor) administrativ-teritoriale respective atât pe Durata Contractului, cât și după încetarea, din orice cauză, a Contractului.

**(18)** Bunurile din Investiții, realizate în cadrul Planului de investiții asumat de către Delegat prin prezentul Contract, devin proprietatea unităților administrativ-teritoriale, pe baza acelorași criterii enumerate la alineatul precedent, cu titlu de Bunuri de Retur, la Data Încetării.

**(19)** În Perioada de Mobilizare, Delegatarul (respectiv fiecare unitate administrativ-teritorială care este titularul dreptului de proprietate sau dreptului de administrare a Bunurilor Concesionate) și Delegatul vor elabora împreună un inventar al Bunurilor Concesionate („*Inventarul*”), care va completa Anexa nr. 4 la prezentul Contract. Inventarul Bunurilor Concesionate trebuie să cuprindă cel puțin următoarele informații pentru fiecare bun: număr curent, UM, cantitate, denumire și caracteristici activ fix concesionat, amplasarea geografică, număr de inventar, cod de clasificare din catalog, anul și luna intrării în patrimoniu, valoarea de înregistrare în contabilitate, valoarea de mișcare (majorare, reevaluare) a activului fix, durata normală de utilizare conform prezentului Contract, condiția tehnică, dacă trebuie reînnoite sau nu pe Durata Contractului. În cazul în care nu se pot stabili anumite informații pentru un bun, se va face această mențiune în Inventarul Bunurilor Concesionate. Delegatul se angajează să își asume răspunderea pentru aceste bunuri în starea menționată în Inventar. Delegatul beneficiază integral de garanțiile producătorului privind echipamentele și lucrările. Valoarea contabilă netă a fiecărui bun este înregistrată extrabilanțier în contabilitatea Delegatului cel mai târziu în termen de 30 (treizeci) de Zile, de la data finalizării Inventarului. Valoarea contabilă netă poate fi modificată din cauza uzurii morale sau a capacității de funcționare slabe, prin acordul Părților sau, în absența acestuia, prin expertiză.

**(20)** În timpul inventarierii, Bunurile Concesionate/Predate care pun în pericol siguranța Serviciului și nu sunt în stare corespunzătoare de funcționare conform manualelor de operare sau caracteristicilor tehnice, cu condiția ca aceste aspecte să nu fi putut fi identificate cu ocazia vizitelor la fața locului efectuate de Delegat în perioada derulării procedurii de atribuire a prezentului Contract, vor face obiectul unei hotărâri a autorității deliberative a unității administrativ-teritoriale care este proprietarul bunului respectiv, în cel mult 30 (treizeci) de Zile de la data finalizării Inventarului, prin care se vor aproba:

a) un Plan de Acțiuni Prioritare care va detalia lucrările necesare la Bunurile Concesionate respective, inclusiv termenele de execuție;

b) valoarea și sursa de finanțare a lucrărilor necesare;

c) entitatea responsabilă cu efectuarea lucrărilor necesare.

**(21)** Planul de Acțiuni Prioritare va fi anexat la prezentul Contract (Anexa nr. 14)

**(22)** De asemenea, în Perioada de Mobilizare Delegatul trebuie să implementeze un sistem operațional de contabilitate de gestiune care să cuprindă, după caz, procedurile contabile specifice aplicabile Bunurilor Concesionate.

**(23)** În cel mult ..... (*se va completa de la caz la caz*) luni de la finalizarea Inventarului, fiecare unitate administrativ-teritorială își va înregistra Bunurile Concesionate/Predate conform prevederilor Legii nr. 7/1996, a cadastrului și a publicității imobiliare, dacă acestea nu erau deja înregistrate, și va transmite Delegatului documentele privind înscrierea în Cartea Funciară a dreptului de proprietate. Delegatul își va înregistra și el în mod corespunzător dreptul său real de concesiune.

## Articolul 18 – Bunurile de Preluare

**(1)** Bunurile de Preluare sunt în principal, fără a se limita la acestea, compuse din vehicule și mașini specializate, unelte, stocuri, aparatură și programe informatice specializate, fișiere și baze de date, precum și, dacă este cazul, terenuri, clădiri folosite ca ateliere, birouri, laboratoare, depozite sau locuințe de serviciu ale Delegatului, construite pe terenurile Delegatului și altele decât cele identificate ca fiind Bunuri de Retur în Articolul 17 alin. (1) din prezentul Contract. Delegatul va întocmi și actualiza în fiecare An Contractual un inventar ce descrie Bunurile de Preluare existente, evaluate la valoarea lor contabilă netă. Inventarul Bunurilor de Preluare va fi pus la dispoziția Delegatarului, în format electronic, la solicitarea acestuia.

**(2)** La încetarea prezentul Contract din orice cauză, Delegatarul are dreptul de a dobândi Bunurile de Preluare, cu plata unei sume de bani egală cu (valoarea contabila actualizată a acestora / stabilită de comun acord sau de un evaluator independent, desemnat de Părţi).

**(3)** În termen de cel mult 15 (cincisprezece) Zile de la Data Încetării, Delegatarul va notifica Delegatului care sunt Bunurile de Preluare pe care doreşte să le dobândească.

**(4)** Delegatul va transfera proprietatea şi posesia asupra Bunurilor de Preluare către Delegatar după primirea plăţii valorii acestora stabilită conform alin. (2) de mai sus.

## Articolul 19 – Bunurile Proprii ale Delegatului

**(1)** Bunuri Proprii aparţin Delegatului şi nu vor fi transferate Delegatarului la încetarea Contractului. Delegatul are drepturi depline de a dobândi, înstrăina, greva cu sarcini sau de a dispune în orice alt mod de Bunurile Proprii.

**(2)** Bunurile Proprii sunt în principal, fără a se limita la acestea, compuse din terenuri, anumite clădiri folosite ca birouri sau locuințe de serviciu, de care, datorită amplasării sau situației lor, nu este nevoie să rămână ca o parte integrantă a prestării/furnizării Serviciului la încetarea Contractului și, dacă este cazul, din vehicule cu motor ne-specializate, echipament și mobilă de birou și programe informatice ne-specializate.

# Capitolul VI – Modul de executare a Contractului

## Articolul 20 – Indicatorii de Performanță

**(1)** Delegatul va presta Serviciul astfel încât să asigure îndeplinirea Indicatorilor de Performanţă, stabiliţi în Regulamentul Serviciului (Anexa nr. 1 la prezentul Contract), inclusiv a Indicatorilor Tehnici privind Țintele prevăzuţi în Anexa nr. 7 la Contract.

**(2)** Indicatorii de Performanţă stabilesc, printre altele, condiţiile pe care trebuie să le îndeplinească Serviciul, având printre obiective:

continuitatea Serviciului din punct de vedere cantitativ și calitativ;

adaptarea permanentă la cerințele rezonabile ale Utilizatorilor;

excluderea oricărei discriminări privind accesul la Serviciu;

respectarea reglementărilor specifice din domeniu.

**(4)** Neîndeplinirea Indicatorilor de Performanță va atrage după sine aplicarea penalităților conform Articolului 35 („Răspunderea, penalitățile și despăgubirile în sarcina Delegatului”) din prezentul Contract. Termenul de plată este de 30 (treizeci) de Zile de la primirea notificării de neîndeplinire a Indicatorilor de Performanță transmisă de Delegatar. După expirarea acestei perioade, Delegatarul este îndreptățit să își recupereze penalitățile din Garanția de Bună Execuție.

## Articolul 21 – Monitorizarea Contractului

**(1)** Respectarea şi îndeplinirea de către Delegat a Indicatorilor de Performanţă şi în general a tuturor obligaţiilor stabilite prin prezentul Contract vor fi monitorizate de Delegatar/ADI în baza mandatului acordat acesteia prin statutul său şi conform termenilor şi condiţiilor stipulate de prezentul Articol. Monitorizarea se realizează pe bază documentară și prin verificări la fața locului.

**(2)** Delegatarul/ADI va informa în prealabil Delegatul asupra intenției de a efectua o verificare la fața locului pentru analizarea îndeplinirii obligațiilor contractuale și va informa asupra datei pentru efectuarea verificărilor. Aceasta nu va fi totuși înțeleasă însă ca o limitare a drepturilor și capacității Delegatarului și/sau ADI de a-și aduce la îndeplinire îndatoririle și în particular dreptul său de a efectua, din când în când, inspecții inopinate privind orice aspecte legate de Serviciu.

**(3)** Delegatarul/ADI va întocmi un “Raport de monitorizare” pe care îl va transmite Delegatului în termen de ... Zile:

de la încheierea verificării la fața locului sau

după primirea rapoartelor lunare/trimestriale/anuale ale Delegatului, în cazul constatării neîndeplinirii unor obligații contractuale, inclusiv a Indicatorilor de Performanță

Acest raport va stabili măsurile de conformare pe care Delegatul trebuie să le adopte, într-un termen care nu poate fi mai mare de … de Zile. Lipsa unui răspuns din partea Delegatului, după …. de Zile de la data primirii Raportului de monitorizare de către Delegat va însemna asumarea realizării măsurilor de conformare în termenul stabilit de Raportul de monitorizare.

**(4)** După primirea Raportului de monitorizare, Delegatul poate prezenta Delegatarului/ADI propunerile sale de îmbunătăţire a activității pentru a se conforma Contractului, inclusiv Indicatorilor de Performanță, transmiţând aceste propuneri în termen de ... Zile de la data primirii Raportului de monitorizare. Propunerile de îmbunătățire a activității vor:

explica măsurile pe care Delegatul intenţionează să le ia pentru a-şi îmbunătăţi activitatea in scopul conformării cu Contractul, inclusiv cu nivelul Indicatorilor de Performanţă;

prevedea o dată până la care nivelul Indicatorului de Performanţă va fi atins, atunci când obiectul măsurilor este un anumit Indicator de Performanţă.

**(5)** Delegatul va ţine şi va păstra în bună stare toate înregistrările rezultatelor, evenimentelor şi incidentelor, în detaliu, care au legătură sau sunt necesare a fi colectate pentru Indicatorii de Performanţă.

**(6)** Toate bazele de date şi tabelele centralizatoare trebuie păstrate în format electronic şi actualizate periodic. Copii în format electronic trebuie furnizate către Delegatar şi/sau ADI la cerere.

**(7)** Delegatul va raporta lunar Delegatarului/ADI următoarele:

I - (*pentru contractele prin care se deleagă gestiunea activităţii de colectare separată şi transport separat al deșeurilor municipale*)

cantitatea de Deșeuri Municipale colectate de pe raza fiecărei unităţi administrativ-teritoriale care formează Delegatarul, defalcat pe surse (Utilizatori Casnici şi Utilizatori Non-Casnici) şi pe categorii de Deșeuri;

cantitatea de Deșeuri predată operatorilor care desfăşoară activităţi de tratare a Deșeurilor, pe fiecare tip de Deșeuri;

situaţia tuturor Utilizatorilor care au un contract de prestări de servicii încheiat cu Delegatul;

înregistrări ale activităţii zilnice de prestare a Serviciului pentru fiecare traseu de colectare.

II - (*pentru contractele prin care se deleagă gestiunea activităţii(lor) de transfer / sortare / tratare a deșeurilor*):

cantitatea de Deșeuri acceptată la fiecare Instalaţie de Deșeuri, pe tip de Deșeuri şi surse (defalcat pe unități administrativ teritoriale unde au fost generate aceste Deșeuri);

cantitatea de Deșeuri reciclabile rezultate, pe fiecare tip de material;

cantitatea de Deșeuri trimisă la depozitare, pe categorii de deșeuri;

cantitatea de Deșeuri trimisă la reciclare, pe tip de material; cantitate de compost produsă; cantitatea de energie produsă din valorificarea Deșeurilor; cantitate de Deșeuri trimisă la depozitare;

venitul obţinut din valorificarea Deșeurilor Reciclabile, pe tip de material valorificat;

venitul obținut din valorificarea compostului;

înregistrarea activităţii zilnice pentru toate transporturile de Deșeuri primite la fiecare Instalaţie de Deșeuri, inclusiv gradul de acceptarea a Deșeurilor (numărul de transporturi acceptate / total transporturi sosite la fiecare Instalaţie de Deșeuri pe zi sau pe lună);

alte informații solicitate de Delegatar.

III - (*pentru contractele prin care se deleagă gestiunea activităţii de eliminare prin depozitare a deșeurilor*)

cantitatea de Deșeuri acceptată la Depozit, pe tip de Deșeuri şi surse;

înregistrarea activităţii zilnice pentru toate transporturile de Deșeuri primite la Depozit, inclusiv gradul de acceptarea a Deșeurilor (numărul de transporturi acceptate / total transporturi sosite la Depozit pe zi sau pe lună);

datele înregistrate în urma monitorizării, pentru a demonstra conformitatea cu prevederile din autorizaţia de mediu/autorizaţia integrată de mediu, precum şi stadiul îndeplinirii măsurilor din programul pentru conformare, dacă este cazul.

In sensul prezentului alineat “lunar” va fi interpretat prin aceea că Delegatul trebuie să furnizeze înainte de sfârşitul primei săptămâni din lună informaţiile referitoare la luna precedentă.

**(8)** Delegatul va raporta trimestrial Delegatarului/ADI performanţa realizată în ceea ce priveşte respectarea Indicatorilor de Performanţă stabiliţi pe o bază trimestrială, după caz. In sensul prezentului alineat “trimestrial” va fi interpretat prin aceea că Delegatul trebuie să furnizeze înainte de sfârşitul primei luni din trimestru (perioada de trei luni) informaţiile referitoare la trimestrul precedent.

**(9)** Delegatul va raporta anual Delegatarului/ADI următoarele:

I - (*pentru contractele prin care se deleagă gestiunea activităţii de colectare separată şi transport separat al deșeurilor municipale*)

rezultatele măsurătorilor privind compoziţia Deșeurilor Municipale pe bază de cantităţi colectate separat pe tipuri de deşeuri;

informaţii privind: numărul total de angajați defalcat pe fiecare lună; numărul total al zilelor lucrate; consumul total de combustibil pe vehicul pe lună pentru fiecare flux de colectare (ex.: Deșeuri Reciclabile, Bio-deșeuri, etc.); numărul total de kilometri/vehicul pe lună pentru fiecare flux de colectare (ex.: Deșeuri Reciclabile, Bio-deșeuri, etc.);

informaţii privind: eficienţa colectării privind: % de Utilizatori Casnici de la care nu au fost colectate Deșeuri; % din colectările planificate care nu au fost realizate (colectările omise) dar au fost remediate în maxim 24 ore; % din colectările planificate de la Utilizatori Non-Casnici care nu au fost realizate în termen de 24 ore; cantitatea de Deșeuri Municipale abandonate ca procentaj din cantitatea totală de Deșeuri Municipale colectate;

performanţa realizată în ceea ce priveşte respectarea Indicatorilor de Performanţă stabiliţi pe o bază anuală, după caz.

II – (*pentru contractele prin care se deleagă gestiunea activităţii(lor) de transfer / sortare / tratare a deșeurilor*):

informaţii privind: numărul total de angajați defalcat pe fiecare lună; numărul total de zile lucrate pe lună; numărul de ore de operare la fiecare Instalaţie de Deșeuri;

performanţa în atingerea Indicatorilor de Performantă stabiliţi pe o bază anuală, după caz.

III – (*pentru contractele prin care se deleagă gestiunea activităţii de eliminare prin depozitare a deșeurilor*)

informaţii privind: numărul total de angajați defalcat pe fiecare lună; capacitatea rămasă a Depozitului; volumul de levigat tratat colectate şi de gaze de depozit;

performanţa în atingerea Indicatorilor de Performantă stabiliţi pe o bază anuală, după caz;

datele înregistrate în urma monitorizării, pentru a demonstra conformitatea cu prevederile din autorizaţia de mediu/autorizaţia integrată de mediu, precum şi stadiul îndeplinirii măsurilor din programul pentru conformare, dacă este cazul.

In sensul prezentului alineat “anual” va fi interpretat prin aceea că Delegatul trebuie să furnizeze înainte de sfârşitul primei luni a unui An Contractual informaţiile referitoare la Anul Contractual precedent.

**(10)**

I – (*pentru contractele prin care se deleagă gestiunea activităţii de colectare separată şi transport separat al deșeurilor municipale*): Delegatul va raporta date şi informaţii Autorităţii Competente de protecție a mediului (datele şi informaţiile specifice activităţii, inclusiv chestionarele din anchetele statistice naționale) şi va raporta Autorităţii de Reglementare cantitatea de Deșeuri predată operatorilor care desfăşoară activităţi de tratare a Deșeurilor, pe fiecare tip de Deșeuri.

II - (*pentru contractele prin care se deleagă gestiunea activităţii(lor) de transfer / sortare / tratare a deșeurilor*): Delegatul va raporta date şi informaţii Autorităţii Competente de protecție a mediului (datele şi informaţiile specifice activităţii, inclusiv chestionarele din anchetele statistice naționale) şi va raporta Autorităţii de Reglementare cantitatea de Deșeuri predată altor operatori care desfăşoară activităţi de tratare a Deșeurilor, după caz, şi la Depozit, pe fiecare tip de Deșeuri.

III - (*pentru contractele prin care se deleagă gestiunea activităţii de eliminare prin depozitare a deșeurilor*) : Delegatul va raporta date şi informaţii Autorităţii Competente de protecție a mediului (datele şi informaţiile specifice activităţii, inclusiv chestionarele din anchetele statistice naționale).

**(11)** De asemenea, Delegatul va prezenta, la începutul fiecărui An Contractual, Delegatarului/ADI, dovezi:

de plata a impozitelor, taxelor şi contribuțiilor, precum şi a primelor de asigurări;

de înmatriculare a vehiculelor, precum şi de control tehnic şi de încadrare în normele de control al emisiilor pentru vehiculele folosite pentru transportul Deșeurilor;

de control tehnic al vehiculelor şi de încadrare în normele de control al emisiilor,

suma cheltuită în fiecare an cu lucrărilor (inclusiv investiţiile) în sarcina Delegatului în baza prezentului Contract, ca procent din cifra de afaceri anuală a Delegatului obţinută din furnizarea/prestarea Serviciului, şi detaliat pe fiecare tip de lucrare;

de deţinere a tuturor Autorizaţiilor valabile.

**(12)** Delegatul va raporta Delegatarului/ADI în maximum 12 ore de la constatare, orice efecte ecologice negative semnificative constatate.

## Articolul 22 – Fluxul Deșeurilor și relația cu Operatorii de Salubrizare / Generatorii

(*Notă: în titlu se va păstra referirea la Generatori doar în contractele prin care se deleagă gestiunea activității de colectare separată și transport separat al deșeurilor municipale)*

I - (*pentru contractele prin care se deleagă gestiunea activităţii de colectare separată şi transport separat al deșeurilor municipale*)

**(1)** Delegatul va transporta Deșeurile colectate către Instalațiile de Deșeuri ale căror operatori au încheiate contracte de delegare a gestiunii cu unitatea administrativ-teritorială de pe raza căreia provin Deșeurile respective sau cu ADI în numele și pe seama acesteia, conform următorului flux de Deșeuri:

a) va transporta Deșeurile Reciclabile colectate doar la staţia de sortare situată în …………..;

b) va transporta Bio-deșeurile colectate doar la stația de compostare (*sau alte staţii corespunzătoare, după caz, de introdus alături sau în loc de staţia de compostare*) situată în …….;

c) va transporta pentru depozitare/eliminare Deșeurile reziduale colectate doar la Depozitul (situat în …………..)

sau

va transporta Deşeurile Municipale la staţia de transfer situată în ....... sau la staţia de tratare mecano-biologică situată în ……. sau pentru Valorificarea Energetică a Deșeurilor la incineratorul situat în …...

**(2)** Deșeurile colectate trebuie predate instalaţiei expres specificate mai sus pentru fiecare categorie de Deșeuri. Delegatul va respecta condițiile specifice pentru fiecare instalaţie.

**(3)** Când se utilizează stații de transfer, operate de Delegat, pentru Deșeurile reziduale şi/ sau Bio-deșeurile colectate, respectivele Deșeuri reziduale şi/ sau Bio-deșeurile nu vor fi stocate temporar în stație pentru mai mult de 48 de ore, cu excepția cazului când se specifică altfel în documentele care reglementează această activitate.

**(4)** Delegatul va fi familiarizat cu criteriile de acceptare a Deșeurilor la fiecare instalaţie unde predă Deșeurile colectate separat şi se va asigura, printr-o inspecţie vizuală, că Deșeurile colectate sunt conforme cu aceste criterii. In cazul colectării „din uşă în uşă” de la gospodării individuale şi al colectării de la Utilizatori Non-Casnici, Delegatul poate refuza să preia Deșeurile din acele recipiente care, în urma inspecţiei vizuale, sunt considerate neconforme cu criteriile de acceptare ale instalaţiei căreia îi sunt destinate respectivele Deșeuri.

**(5)** Este interzis Delegatului să încredinţeze la depozitare Deșeurile Reciclabile și Biodeșeuri colectate separat.

**(6)**

*(Opțiunea 1 – pentru sistem de tarife, corespunzător art. 47 alin. 4 din Legea nr. 101/2006 corelat cu art. 146 din aceeași Lege )*

Delegatul va încheia contracte comerciale de prestări servicii cu ceilalți Operatori de Salubrizare de pe Fluxul Deșeurilor numai la tarifele aprobate de către autoritățile deliberative ale unităților/subdiviziunilor administrativ-teritoriale de pe raza cărora sunt colectate Deșeurile sau, după caz, de către ADI, pe baza mandatului special primit de la unitățile/subdiviziunile administrativ-teritoriale membre, fiind interzise orice înțelegeri între operatori prin care se stabilesc, direct sau indirect, tarifele de prestare a activităților de sortare, de tratare și/sau de eliminare, prin depozitare, a deșeurilor municipale.

*(Opțiunea 2 – pentru sistem de taxe, corespunzător art. 47 alin. 5-6 din Legea nr. 101/2006)*

Delegatul va încheia contracte comerciale de prestări servicii cu ceilalți Operatori de Salubrizare de pe Fluxul Deșeurilor, care vor conține numai clauze cu privire la condițiile de recepție și de acceptare a Deșeurilor la stațiile de sortare, instalațiile de tratare și/sau la depozitele de deșeuri, după caz, și nu la plata respectivelor servicii, care se asigură de la bugetele unităților/subdiviziunilor administrativ-teritoriale din taxele de salubrizare încasate de la Utilizatori.

II - (*pentru contractele prin care se deleagă gestiunea activităţii(lor) de transfer / sortare / tratare a deșeurilor*)

**(1)** Delegatul va furniza/presta Serviciul în întreaga Arie a Delegării, desfăşurând activităţile de sortare, transfer, tratare (compostare, tratare mecano-biologică, digestie anaerobă), incinerare (*notă: se va specifica în funcţie de obiectul Contractului*), pentru întreaga cantitate de Deșeuri care pot fi acceptate la Instalaţiile de Deșeuri conform Autorizaţiilor aferente de mediu şi care sunt predate de Operatorii de Salubrizare*.*

**(2)** Delegatul va accepta la Instalaţiile de Deșeuri pe care le administrează numai Deșeuri generate în Aria Delegării care sunt predate de Operatorii de Salubrizare, care sunt conforme cu toate Autorizaţiile emise pentru respectiva Instalaţie de Deșeuri, în special autorizaţia de mediu. Este interzisă acceptarea la sortare, transfer sau tratare (*notă: se va specifica în funcţie de obiectul Contractului*) a oricăror Deşeuri generate în afara Arie Delegării sau a oricăror Deșeuri cu nerespectarea obligaţiilor stipulate de prezentul Articol, încălcarea acestor obligaţii constituind o încălcare gravă care dă dreptul la rezilierea Contractului conform procedurii prevăzute la Articolul 45 („Rezilierea Contractului din culpa Delegatului”) din prezentul Contract.

**(3)** Delegatul va primi:

pentru transfer, la stația de transfer situată în …., Deșeuri provenind din următoarele unităţi administrativ-teritoriale: …………..;

pentru sortare, la instalația de sortare situată în …., Deșeuri Reciclabile provenind din următoarele unităţi administrativ-teritoriale: ………….. ;

pentru compostare, la instalația de compostare situată în …., Biodeșeuri provenind din următoarele unităţi administrativ-teritoriale: ………….. ;

pentru digestie anaerobă, la instalația de digestie anaerobă situată în …., Biodeșeuri provenind din următoarele unităţi administrativ-teritoriale: ………….. ;

pentru tratare la instalația de tratare mecano-biologică situată în …., Deșeuri Reziduale provenind din următoarele unităţi administrativ-teritoriale: …………. și Reziduuri din tratarea deșeurilor rezultate de la: …………. *(se completează cu activitățile serviciului în urma cărora rezultă reziduuri ce sunt tratate, ex. sortare, compostare etc.)*;

pentru tratare la instalația integrată de tratare situată în …., Deșeuri provenind din următoarele unităţi administrativ-teritoriale: …………. și Reziduuri din tratarea deșeurilor rezultate de la: …………. *(se completează cu activitățile serviciului în urma cărora rezultă reziduuri ce sunt tratate, ex. sortare, compostare etc.)*;

pentru tratare la instalația de incinerare cu eficiență energetică ridicată situată în …., Deșeuri Reziduale provenind din următoarele unităţi administrativ-teritoriale: …………. și Reziduuri din tratarea deșeurilor rezultate de la: …………. *(se completează cu activitățile serviciului în urma cărora rezultă reziduuri ce sunt tratate, ex. sortare, compostare etc.)*;.

**(4)** (*opţiunea 1*)Delegatul va preda la Depozit toate Reziduurile rezultate de la Instalaţiile de Deșeuri pe care le administrează. / (*opţiunea 2*) Delegatul va preda pentru Valorificare Energetică la incineratorul situat în …. toate Deșeurile reziduale rezultate de la Instalaţiile de Deșeuri pe care le administrează.

De asemenea, Delegatul va transporta Reziduurile rezultate de la staţiile de sortare/tratare pe care le administrează la staţia de tratare mecano-biologică situată în ….….. (*notă:această a doua frază a alineatului va fi introdusă doar dacă tratarea deșeurilor reciclabile nu este delegată Delegatului, ci altui operator – de ex.: dacă o altă instalaţie de tratare este special proiectată în acest sens în județ şi va fi administrată de alt operator.*)

**(5)** Când se utilizează stații de transfer, operate de Delegat, pentru Deșeurile reziduale şi/ sau Bio-deșeurile colectate, respectivele Deșeuri reziduale şi/ sau Bio-deșeurile nu vor fi stocate temporar în stație pentru mai mult de 48 de ore, cu excepția cazului când se specifică altfel în documentele care reglementează această activitate.

**(6)** Delegatul va fi familiarizat cu criteriile de acceptare a Deșeurilor la Depozit sau, după caz la alte Instalaţii de Deșeuri unde trebuie să predea Deșeurile rezultate sau materialele reciclate recuperate şi se va asigura că Deșeurile primite de el corespund acestor criterii.

**(7)** Este interzis Delegatului să încredinţeze la depozitare fracţia valorificabilă de Deșeuri.

**(8)**

(*Opțiunea 1 – pentru sistem de tarife, corespunzător art. 47 alin. 4 din Legea nr. 101/2006*)

Delegatul va încheia contracte comerciale de prestări servicii cu ceilalți Operatori de Salubrizare pe fluxul Deșeurilor Municipale numai pe baza și prin aplicarea Tarifelor activităților de salubrizare prevăzute în contractele de delegare încheiate, individual sau prin ADI, de către unitatea/subdiviziunea administrativ-teritorială de pe raza căreia provin Deșeurile.

*(Opțiunea 2 – pentru sistem de taxe, corespunzător art. 47 alin. 5-6 din Legea nr. 101/2006)*

Delegatul va încheia contracte comerciale de prestări servicii cu ceilalți Operatori de Salubrizare pe fluxul Deșeurilor Municipale care vor conține numai clauze cu privire la condițiile de recepție și de acceptare a Deșeurilor la stațiile de sortare, instalațiile de tratare și/sau la depozitele de deșeuri, după caz, și nu la plata respectivelor servicii, care se asigură de la bugetele unităților/subdiviziunilor administrativ-teritoriale din taxele de salubrizare încasate de la Utilizatori.

III - (*pentru contractele prin care se deleagă gestiunea activităţii de eliminare prin depozitare a deșeurilor*)

**(1)** Delegatul va furniza/presta Serviciul în întreaga Arie a Delegării, desfăşurând activitate de depozitare pentru **(i)** întreaga cantitate de Deșeuri care pot fi acceptate la Depozit conform Autorizaţiilor aferente de mediu şi care sunt predate de Operatorii de Salubrizare și **(ii)** la cererea Delegatarului, nămolul provenind de la staţiile de epurare a apelor uzate din Aria Delegării, în vederea predării la Depozit .

**(2)** Delegatul va accepta la Depozit numai Deșeuri Reziduale generate în Aria Delegării care sunt predate de Operatorii de Salubrizare, care sunt conforme cu toate Autorizaţiile emise pentru Depozit, în special autorizaţia de mediu.

(3) Este interzisă acceptarea la depozitare a oricăror Deşeuri generate în afara Ariei Delegării sau a oricăror Deșeuri cu nerespectarea obligaţiilor stipulate de prezentul Articol, încălcarea acestor obligaţii constituind o încălcare gravă care dă dreptul la rezilierea Contractului conform procedurii prevăzute la Articolul 45 („Rezilierea Contractului din culpa Delegatului”).

**(3)** În acest sens, Delegatul va încheia contracte cu fiecare Operator de Salubrizare din Aria Delegării, care poate şi căruia îi este permis, conform fluxului de Deșeuri stipulat de prezentul Contract, să aducă Deșeuri la Depozit. Contra-valoarea Serviciului va fi facturată conform Articolului 13 („Modalitatea de facturare”) din prezentul Contract.

**(4)** Delegatului îi este interzis să primească la depozitare Deșeuri colectate separat de hârtie, metal, plastic, sticlă, textile și Biodeșeuri sau deșeuri netratate în prealabil.

(*Notă: În cazul în care nu există instalații de tratare în Sistemul de Salubrizare, părțile pot introduce o derogare temporară, până la punerea în funcțiune a unei instalații de tratare adecvate, de la interdicția de primire a unor deșeuri netratate*.)

## Articolul 23 – Colectarea Separată / Procedurile de acceptare a Deșeurilor

(*notă: titlul acestui articol va fi „Colectarea Separată” pentru contractele prin care se deleagă gestiunea activităţii de colectare separată şi transport separat al deșeurilor şi „Procedurile de acceptare a Deșeurilor” pentru contractele prin care se deleagă alte activităţi precum transfer/sortare/tratare/eliminare prin depozitare. Titlul poate include ambele opţiuni dacă prin acelaşi contract se deleagă atât gestiunea activităţii de colectare separată și transpor separat, cât și activități de transfer/ sortare/tratare/eliminare prin depozitare*)

I – (*pentru contractele prin care se deleagă gestiunea activităţii de colectare separată şi transport separat al deșeurilor municipale*)

**(1)** Următoarele Deșeuri Reciclabile vor fi colectate separat pe ......... fracţii: ............(*notă: se va completa în funcție de prevederile din Caietul de Sarcini - Anexa nr. 2 la Contract.*).

**(2)** Atunci când mai multe fracţii de Deșeuri sunt colectate simultan, Delegatul va asigura ca vehiculele de colectare să fie echipate cu un anumit număr de camere separate.

**(3)** Delegatul este responsabil pentru determinarea compoziţiei anuale de Deșeuri Municipale colectate. Aceste determinări vor fi efectuate aplicând metode adecvate conform recomandărilor Comisiei Europene „Metodologia pentru analiza deșeurilor solide – SWA-Tool” sau a unui standard național și/sau european în vigoare, convenite cu Delegatarul/ADI.

**(4)** Delegatarul poate solicita Delegatului să înființeze o arie de depozitare temporară care să dețină toate Autorizațiile necesare conform Legii de o anumită capacitate care să fie disponibilă pentru stocarea temporară a unor fluxuri speciale de deșeuri sau pentru stocarea diferitelor materiale destinate a fi distribuite rezidenţilor/proprietarilor (de exemplu: containere speciale, broșuri, etc.).

II - (*pentru contractele prin care se deleagă gestiunea activităţii(lor) de transfer/ sortare /tratare a deșeurilor*)

Delegatul va asigura implementarea procedurilor corespunzătoare de acceptare a Deșeurilor, inclusiv următoarele:

Operatorii de Salubrizare care aduc Deșeuri pentru transfer/ sortare/ tratare trebuie să fie în prealabil înregistraţi;

Toate Deșeurile care ajung la orice Instalaţie de Deșeuri trebuie să facă obiectul unei inspecţii vizuale;

Toate Deșeurile care nu îndeplinesc criteriile de acceptare şi sunt considerate ca necorespunzătoare pentru transfer/ sortare/tratare (*notă: de completat cu activitățile delegate, după caz*) vor fi respinse;

Fiecare transport de Deșeuri acceptat la transfer/sortare/tratare va fi înregistrat (greutate, caracteristici şi sursa, data şi producătorul/deţinătorul, datele de identificare ale vehiculului care efectuează transportul şi şoferul său).

III - (*pentru contractele prin care se deleagă gestiunea activităţii de eliminare prin depozitare a deșeurilor*)

Delegatul va asigura implementarea procedurilor corespunzătoare de acceptare a Deșeurilor, inclusiv următoarele:

Operatorii care aduc Deșeuri pentru depozitare trebuie să fie în prealabil înregistraţi;

Toate Deșeurile primite trebuie să îndeplinească criteriile de acceptare la Depozit şi trebuie să fie incluse pe lista de Deșeuri ce pot fi acceptate la depozitare prevăzută în Autorizaţii (în special autorizaţia de mediu/autorizația integrată de mediu);

Verificarea documentaţiei privind cantităţile şi caracteristicile Deşeurilor, originea şi natura lor, inclusiv buletine de analiză pentru Deşeurile provenite din industrie, iar pentru Deşeurile Municipale, când există suspiciuni, precum şi date privind identitatea producătorului sau a Operatorului de Salubrizare care aduce Deșeuri;

Toate Deșeurile care ajung la Depozit trebuie să facă obiectul unei inspecţii vizuale la intrare şi la punctul de depozitare şi, după caz, verificarea conformităţii cu descrierea prezentată în documentaţia înaintată de Operatorii de Salubrizare care aduc Deșeuri pentru depozitare;

Toate Deșeurile care nu îndeplinesc criteriile de acceptare şi sunt considerate ca necorespunzătoare pentru depozitare vor fi respinse; în cazul unei respingerii Delegatul va notifica imediat (respectiv cel mai târziu în cursul următoarei Zile Lucrătoare) Operatorul de Salubrizare care a adus respectivele Deșeuri la depozitare şi Delegatarul/ADI despre respingerea acestor Deșeuri şi motivele care au dus la această măsură;

Fiecare transport de Deșeuri acceptat la depozitare va fi înregistrat (greutate, caracteristici şi sursa, data şi producătorul/deţinătorul, datele de identificare ale vehiculului care efectuează transportul şi şoferul său), conform Legii în vigoare.

## Articolul 24 – Prestarea Serviciului, graficul de operare și întreținerea bunurilor

I - (*pentru contractele prin care se deleagă gestiunea activităţii de colectare separată şi transport separat al deșeurilor municipale*)

**(1)** Delegatul se obligă să execute Serviciul în conformitate cu termenele/intervalele stabilite în Regulamentul Serviciului (Anexa nr. 1 la prezentul Contract), precum şi în Programul de Operare din prezentul Articol şi din Caietul de Sarcini al Serviciului (Anexa nr. 2 la prezentul Contract).

**(2)** Delegatul va colecta şi va transporta Deșeurile Municipale de pe raza tuturor unităţilor administrativ-teritoriale din Aria Delegării. Orice modificări ale modalităţii de colectare şi transport va fi posibilă doar cu aprobarea Delegatarului/ADI, exprimată prin hotărâre a autorităţii deliberative a Delegatarului / a adunării generale a ADI şi, după caz, cu modificarea prezentului Contract.

**(3)** Delegatul se obligă să supravegheze prestarea Serviciului, să asigure resursele umane, materialele, instalaţiile, echipamentele şi alte resurse, fie de natură provizorie, fie definitivă, cerute pentru îndeplinirea Contractului, în măsura în care necesitatea asigurării acestora este prevăzută în Contract, în Caietul de Sarcini al Serviciului sau se poate deduce în mod rezonabil din acestea.

**(4)** Delegatarul are dreptul de a verifica modul de prestare a Serviciului pentru a stabili conformitatea acestuia cu prevederile din propunerea tehnică inclusă în Oferta din Documentaţia de Atribuire, cu Caietul de Sarcini şi /sau cu Regulamentul Serviciului.

**(5)** Verificările vor fi efectuate de către Delegatar prin reprezentanţii săi împuterniciţi sau prin intermediul ADI. Delegatarul / ADI are obligaţia de a notifica în scris Delegatului, identitatea persoanelor împuternicite pentru acest scop.

**(6)** Colectarea fiecărei fracții de Deșeuri în parte (Deșeuri Reciclabile uscate, Bio-deșeuri, Deșeuri reziduale colectate etc.) va fi efectuată în aceeași zi din săptămână.

**(7)** Pentru colectarea „din poartă în poartă”, precum şi pentru colectarea „în punctele de colectare” (respectiv colectările din zonele de blocuri şi de la punctele de colectare), frecvenţa minimă de colectare va fi cea prevăzută în Caietul de Sarcini la Serviciului (Anexa nr. 2 la prezentul Contract).

**(8)** Delegatul trebuie să colecteze Deșeurile abandonate, conform Legii, şi la cererea Delegatarului/ADI trebuie să colecteze de asemenea şi Deșeurile provenind de la evenimente speciale.

**(9)** Delegatul va furniza Utilizatorilor mijloacele necesare pentru colectarea separată și va ridica în totalitate Deșeurile generate de Utilizatori precolectate în mod corespunzător.

**(10)** Delegatul va verifica starea tehnică a recipientelor de colectare şi le va înlocui pe cele care prezintă defecţiuni sau neetanşeităţi în maximum 24 de ore de la sesizare. În cazul colectării „din poarta în poartă”, Delegatul va înlocui orice recipient deteriorat de către angajații săi. În cazul colectării „în punctele de colectare”, Delegatul va înlocui toate containerele deteriorate.

**(11)** Delegatul va avea un număr suficient de mare de autospecialele, utilajele, mijloacele de transport şi echipamente adecvate, eficiente şi în stare bună de funcționare pentru colectarea Deșeurilor, precum şi personal cu calificarea corespunzătoare pentru operarea acestora, conform Programului de Investiţii şi Caietului de Sarcini al Serviciului, anexate la prezentul Contract.

**(12)** În cazul unei defecțiuni la un vehicul, Delegatul se va asigura imediat că este utilizat un alt vehicul adecvat.

**(13)** Delegatul se va asigura că colectarea Deșeurilor din orice recipient nedescărcat din culpa sa, la data la care era prevăzută colectarea, se va efectua în maxim 24 de ore de la data respectivă.

**(14)** Delegatul va prelua, conform Regulamentului Serviciului (Anexa nr. 1 la prezentul Contract) şi Legii în vigoare, Deșeurile provenind din construcţii, care sunt abandonate pe domeniul public.

**(15)** Delegatul va folosi traseele cele mai scurte şi/sau cu cel mai redus risc pentru sănătatea populaţiei şi pentru mediu; Delegatul va elabora un plan detaliat privind rutele de transport pentru colectare, care va fi aprobat de Delegatar/ADI şi rutele aprobate nu vor putea fi modificate decât cu acceptul scris prealabil al Delegatarului/ADI.

**(16)** Delegatul va elabora şi va implementa planuri anuale (respectiv pentru fiecare An Contractual) de revizii şi reparaţii pentru autospecialele, utilajele, mijloacele de transport, executate cu forţe proprii şi cu terţi.

**(17)** Delegatul va ţine evidenţa orelor de funcţionare a vehiculelor.

**(18)** Delegatul va deţine toate documentele necesare de însoţire a Deşeurilor transportate, din care să rezulte proveniența Deșeurilor respective, destinatarul, tipurile de Deşeuri, locul de încărcare, locul de destinaţie şi, după caz, cantitatea de Deşeuri transportate şi codificarea acestora conform normelor aplicabile.

**(19)** Delegatul nu va abandona Deşeuri pe traseu.

**(20)** Delegatul va colecta deșeurile voluminoase, inclusiv saltele și mobilă, în baza unui program prestabilit cu autoritățile administrației publice locale de la nivelul Delegatarului, la solicitarea Generatorilor.

**(21)** Delegatul va colecta deșeurile provenite din locuințe, generate de activități de reamenajare și reabilitare interioară și/sau exterioară a acestora, la solicitarea Generatorilor.

**(22)** Delegatul va colecta Deșeurile Similare provenite de la evenimente publice, la solicitarea Generatorilor care în acest sens sunt organizatorii evenimentelor.

II - (*pentru contractele prin care se deleagă gestiunea activităţii(lor) de transfer / sortare / tratare a deșeurilor*)

**(1)** Delegatul se obligă să execute Serviciul în conformitate cu termenele/intervalele stabilite în Regulamentul Serviciului (Anexa nr. 1 la prezentul Contract), precum şi în Programul de Operare din prezenta Clauză şi din Caietul de Sarcini al Serviciului (Anexa nr. 2 la prezentul Contract).

**(2)** Delegatul va asigura capacitatea și resurse suficiente pentru Instalaţiile de Deşeuri pe care le gestionează, pe întreaga Durată a Contractului, pe baza estimărilor de Deșeuri generate, care îi este pusă la dispoziţie de Delegatar/ADI.

**(3)** Delegatul se obligă să supravegheze prestarea Serviciului, să asigure resursele umane, materialele, instalaţiile, echipamentele şi alte resurse, fie de natură provizorie, fie definitivă, cerute pentru îndeplinirea Contractului, în măsura în care necesitatea asigurării acestora este prevăzută în Contract, în Caietul de Sarcini al Serviciului sau se poate deduce în mod rezonabil din acestea.

**(4)** Delegatarul are dreptul de a verifica modul de prestare a Serviciului pentru a stabili conformitatea acestuia cu prevederile din propunerea tehnică inclusă în Oferta din Documentaţia de Atribuire, cu Caietul de Sarcini şi /sau cu Regulamentul Serviciului.

**(5)** Verificările vor fi efectuate de către Delegatar prin reprezentanţii săi împuterniciţi sau prin intermediul ADI. Delegatarul / ADI are obligaţia de a notifica în scris Delegatului, identitatea persoanelor împuternicite pentru acest scop.

**(6)** Programul de Operare care constă în graficul pentru primirea Deșeurilor (orele de funcţionare) la fiecare Instalaţie de Deșeuri va fi corelat cu graficul de colectare pentru Deșeurile care sunt aduse la respectiva Instalaţie. Orarul este stabilit in Regulamentul Serviciului (Anexa nr. 1 la prezentul Contract) şi poate fi modificat doar prin hotărâre a Delegatarului /ADI cu o notificare prealabilă scrisă către Delegat cu 30 (treizeci) de Zile înainte ca modificarea să devină efectivă.

**(7)**  Delegatul va menţine în bună stare de funcţionare toate utilajele, echipamentele, construcţiile şi vehiculele aferente Instalaţiilor de Deșeuri pe care le gestionează. Delegatul va pune la dispoziție o dovadă a sumei anuale cheltuite cu lucrările de întreținere, reparații, renovări şi înlocuiri, corelat cu obligaţiile sale de raportare prevăzute la alin.11 al Articolului 21 („Monitorizarea Contractului”) din prezentul Contract.

**(8)** Delegatul va avea toate utilajele, echipamente şi vehiculele corespunzătoare, într-o stare tehnică bună, pentru transferul/sortarea/tratarea Deșeurilor şi transportul lor ulterior, după caz, precum şi personal cu calificarea corespunzătoare pentru operarea acestora, conform Programului de Investiţii şi Caietului de Sarcini al Serviciului, anexate la prezentul Contract.

**(9)** În cazul unei defecțiuni la un utilaj, un echipament sau un vehicul, Delegatul pentru asigurarea continuității serviciului va efectua imediat reparaţia/înlocuirea acestuia și va notifica Delegatarului/ADI în termen de 24 de ore de la constatarea defecțiunii, dacă acesta privește un bun de retur.

**(10)** Delegatul va menține permanent în stare bună de funcționare podul-basculă pentru recepţia Deșeurilor, care va fi calibrat anual de un prestator autorizat.

**(11)** La transportul Deșeurilor, Delegatul va folosi traseele cele mai scurte şi/sau cu cel mai redus risc pentru sănătatea populaţiei şi pentru mediu; Delegatul va elabora un plan detaliat privind rutele de transport, care va fi aprobat de Delegatar/ADI şi rutele aprobate nu vor putea fi modificate decât cu acceptul scris prealabil al Delegatarului/ADI.

**(12)** Delegatul va elabora şi va implementa planuri anuale (respectiv pentru fiecare An Contractual) de revizii şi reparaţii pentru clădiri, utilaje, echipamente şi vehicule, executate cu forţe proprii şi cu terţi.

**(13)** Delegatul va ţine evidenţa orelor de funcţionare a utilajelor, echipamentelor şi vehiculelor.

**(14)** Delegatul va deţine toate documentele necesare de însoţire a Deşeurilor transportate, din care să rezulte sursa Deșeurilor, respectiv de la care Instalaţie de Deșeuri a fost generat, destinaţia Deșeurilor respective, tipul de Deșeuri, cantitatea de Deșeuri şi codificarea acestora conform normelor aplicabile.

**(15)** Delegatul nu va abandona Deşeuri pe traseu.

III - (*pentru contractele prin care se deleagă gestiunea activităţii de eliminare prin depozitare a deșeurilor*)

**(1)** Delegatul se obligă să execute Serviciul în conformitate cu termenele/intervalele stabilite în Regulamentul Serviciului (Anexa nr. 1 la prezentul Contract), precum şi în Programul de Operare din prezenta Clauză şi din Caietul de Sarcini al Serviciului (Anexa nr. 2 la prezentul Contract).

**(2)** Delegatul va asigura capacitatea suficientă pentru depozitare, la Depozitul aflat în operarea sa, pe întreaga Durată a Contractului, pe baza estimărilor de Deșeuri generate, care îi este pusă la dispoziţie de Delegatar/ADI.

**(3)** Delegatul se obligă să supravegheze prestarea Serviciului, să asigure resursele umane, materialele, instalaţiile, echipamentele şi alte resurse, fie de natură provizorie, fie definitivă, cerute pentru îndeplinirea Contractului, în măsura în care necesitatea asigurării acestora este prevăzută în Contract, în Caietul de Sarcini al Serviciului sau se poate deduce în mod rezonabil din acestea.

**(4)** Delegatarul are dreptul de a verifica modul de prestare a Serviciului pentru a stabili conformitatea acestuia cu prevederile din propunerea tehnică inclusă în Oferta din Documentaţia de Atribuire, cu Caietul de Sarcini şi /sau cu Regulamentul Serviciului.

**(5)** Verificările vor fi efectuate de către Delegatar prin reprezentanţii săi împuterniciţi sau prin intermediul ADI. Delegatarul / ADI are obligaţia de a notifica în scris Delegatului, identitatea persoanelor împuternicite pentru acest scop.

**(6)** Programul de Operare care constă în graficul pentru primirea Deșeurilor (orele de funcţionare) la Depozit va fi corelat cu graficul de colectare pentru Deșeurile Reziduale și Reziduuri care sunt aduse la Depozit, precum şi cu graficul de transport a Deșeurilor reziduale de la staţiile de transfer/ sortare / tratare, după caz. Orarul este stabilit in Regulamentul Serviciului (Anexa nr. 1 la prezentul Contract) şi poate fi modificat doar prin hotărâre a Delegatarului /ADI cu o notificare prealabilă scrisă către Delegat cu 30 (treizeci) de Zile înainte ca modificarea să devină efectivă.

**(7)** Delegatul va menţine în bună stare de funcţionare toate utilajele, echipamentele, construcţiile şi vehiculele aferente Depozitului. Delegatul va pune la dispoziție o dovadă a sumei anuale cheltuite cu lucrările de întreținere, reparații, renovări şi înlocuiri, corelat cu obligaţiile sale de raportare prevăzute la alin.11 al Articolului 21 („Monitorizarea Contractului”) din prezentul Contract.

**(8)** Delegatul va menține permanent în stare bună de funcționare podul-basculă pentru recepţia Deșeurilor, care va fi calibrat anual de un prestator autorizat.

## Articolul 25 – Prestarea Serviciului în relația cu Utilizatorii / Gestiunea Serviciului în relație cu alți Operatori de Salubrizare / Fondul pentru închiderea și urmărirea post-închidere a Depozitului

(*notă: titlul acestui articol va fi:*

*„Prestarea Serviciului în relația cu Utilizatorii și Gestiunea Serviciului în relație cu alți Operatori de Salubrizare” pentru contractele prin care se deleagă gestiunea activităţii de colectare separată şi transport separat al deșeurilor municipale,*

*„Gestiunea Serviciului în relație cu alți Operatori de Salubrizare” pentru contractele prin care se deleagă alte activităţi precum transfer/sortare/tratare.*

*„Gestiunea Serviciului în relație cu alți Operatori de Salubrizare și Fondul pentru închiderea şi urmărirea post-închidere a Depozitului”* *pentru contractele prin care se deleagă gestiunea activităţii de eliminare prin depozitare a deșeurilor*)

*I - (pentru contractele prin care se deleagă gestiunea activităţii de colectare separată şi transport separat al deșeurilor municipale)*

**(1)** (*doar în acele contracte de delegare unde se implementează un sistem de tarife facturate direct de către Delegat Utilizatorilor*) Delegatul va încheia cu toți Utilizatorii, contracte individuale de prestări servicii conforme cu contractul-cadru de prestare a serviciului de salubrizare a localităţilor aprobat prin Ordinul ANRSC nr. 112/2007 la Data Semnării prezentului Contract sau orice alt contract-cadru care va fi adoptat în acest sens de Autoritatea de Reglementare pentru modificarea contractului-cadru actual, pe care Delegatul este obligat să le încheie cu Utilizatorii. Completările și modificările contractuale în contractele cu Utilizatorii la modelul aprobat prin Ordinul ANRSC trebuie să fie aprobate în prealabil de Delegatar/ADI

**(2)** (*Indiferent de sistem tarife/taxe)* Delegatul va încheia contracte individuale de furnizare/prestare de servicii cu Generatorii, astfel cum sunt definiți la Articolul 1 de mai sus, cu ocazia prestării serviciilor de colectare separată şi transport separat al unor tipuri de deşeuri generate ocazional.

**(3)** Delegatul va încheia aceste contracte în cel mult 10 (zece) Zile de la primirea oricărei solicitări în acest sens de la Utilizator/Generator care se încadrează într-una dintre categoriile menţionate la alineatul de mai sus din punct de vedere al categoriilor de Utilizatori/Generatori şi al tipurilor de Deșeuri generate.

**(4)** Dacă, din motive de orice natura, Delegatul nu poate colecta Deșeurile de pe o proprietate, rezidenții/ proprietarii vor fi informați printr-un mesaj scris lăsat la respectiva proprietate, indicând motivul, indiferent dacă Serviciul este furnizat de către Delegatul acelui Utilizator pe baza unui contract individual de prestări servicii astfel cum este descris mai sus sau pe baza termenilor generali de furnizare/prestare a Serviciului stipulaţi de prezentul Contract.

**(5)** Delegatul va încheia contracte de servicii cu Operatorii de Salubrizare de pe fluxul deșeurilor, indicați de către Delegatar/ADI, pentru tratarea și depozitarea Deșeurilor colectate din Aria Delegării. Mecanismul contractual la nivelul Ariei Delegării va respecta fluxul Deșeurilor prevăzut la Articolul 22 (“Fluxul Deșeurilor și relația cu Operatorii de Salubrizare / Generatorii”) din prezentul Contract.

**(6)** Plata contra-valorii serviciilor prestate în baza contractelor dintre Delegat și Operatorii de Salubrizare de pe fluxul Deșeurilor se va face conform mecanismului tarifar şi de plată prevăzut în Articolele 12 („Tarifele Contractului”) și 13 („Modalitatea de facturare”) din prezentul Contract.

**(7)** În contractele încheiate cu Operatorii de Salubrizare, Delegatul va accepta constituirea unei garanții de bună execuție, anuală, care va fi menținută pe toată durata respectivului contract și din care respectivii Operatori de Salubrizare să poată reține valoarea facturilor emise spre plată Delegatului și neachitate de acesta la scadență. (*se va introduce doar în cazul implementării unui mecanism de tarife cu plăți directe între operatorii de pe fluxul deșeurilor*).

II – (*pentru contractele prin care se deleagă gestiunea activităţii(lor) de transfer / sortare / tratare a deșeurilor*)

**(1)** Delegatul va încheia contracte cu fiecare Operator de Salubrizare/ Generator din Aria Delegării, pentru a putea primi Deșeurile care îndeplinesc criteriile de acceptare şi sunt generate în Aria Delegării, pentru transfer/sortare /tratare la Instalaţiile de Deșeuri. Mecanismul contractual la nivelul Ariei Delegării va respecta fluxul Deșeurilor prevăzut la Articolul 22 (“Fluxul Deșeurilor și relația cu Operatorii de Salubrizare / Generatorii”) din prezentul Contract.

**(2)**

(*opţiunea 1*) Delegatul va încheia un contract pentru depozitarea Reziduurilor și a Deșeurilor reziduale tratate, după caz, rezultate de la Instalaţiile de Deșeuri, cu Operatorul Depozitului, cu respectarea fluxului de Deșeuri prevăzut la Articolul 22 (“Fluxul Deșeurilor și relația cu Operatorii de Salubrizare / Generatorii”) din prezentul Contract.

(*opţiunea 2*) Delegatul va încheia un contract pentru Valorificarea Energetică a Reziduurilor și a Deșeurilor reziduale, după caz, rezultate de la Instalaţiile de Deșeuri, cu operatorul incineratorului situat în ……….., cu respectarea fluxului de Deșeuri prevăzut la Articolul 22 (“Fluxul Deșeurilor și relația cu Operatorii de Salubrizare / Generatorii”) din prezentul Contract.

**(3)**  De asemenea Delegatul va încheia un contract pentru tratarea Reziduurilor, rezultate de la staţiile de sortare/tratare (*de indicat tipul de staţie*) cu operatorul staţiei de tratare (*de indicat tipul de staţie*) situată în ….….. (*notă: doar dacă tratarea deșeurilor reciclabile nu este delegată Delegatului, ci altui operator – de ex.: dacă o altă instalaţie de tratare este special proiectată în acest sens în județ şi va fi administrată de alt operator*.)

**(4)** Plata contra-valorii serviciilor prestate în baza contractelor dintre Delegat și Operatorii de Salubrizare de pe fluxul Deșeurilor se va face conform mecanismului tarifar şi de plată prevăzut în Articolele 12 („Tarifele Contractului”) și 13 („Modalitatea de facturare”) din prezentul Contract.

**(5)** În contractele încheiate cu Operatorii de Salubrizare, Delegatul va accepta constituirea unei garanții de bună execuție, anuală, care va fi menținută pe toată durata respectivului contract și din care respectivii Operatori de Salubrizare să poată reține valoarea facturilor emise spre plată Delegatului și neachitate de acesta la scadență. (*se va introduce doar în cazul implementării unui mecanism de tarife cu plăți directe între operatorii de pe fluxul deșeurilor*).

III – (*pentru contractele prin care se deleagă gestiunea activităţii de eliminare prin depozitare a deșeurilor*)

**(1)** Delegatul va încheia contracte cu fiecare Operator de Salubrizare/ Generator din Aria Delegării, pentru a putea primi Deșeurile Reziduale și Reziduurile care îndeplinesc criteriile de acceptare şi sunt generate în Aria Delegării, pentru eliminare la Depozit. Mecanismul contractual la nivelul Ariei Delegării va respecta fluxul Deșeurilor prevăzut la Articolul 22 (“Fluxul Deșeurilor și relația cu Operatorii de Salubrizare / Generatorii”) din prezentul Contract:

**(2)** Plata contra-valorii serviciilor prestate în baza contractelor dintre Delegat și Operatorii de Salubrizare de pe fluxul Deșeurilor se va face conform mecanismului tarifar şi de plată prevăzut în Articolele 12 („Tarifele Contractului”) și 13 („Modalitatea de facturare”) din prezentul Contract.

**(3)** Fondul pentru închiderea şi urmărirea post-închidere a Depozitului („Fondul”) va fi constituit de către Delegat sub forma unui cont la dispoziția Administrației Fondului pentru Mediu. Fondul va fi păstrat într-un cont purtător de dobândă, iar dobânda obținută constituie sursă suplimentară de alimentare a Fondului. Fără a aduce atingere altor clauze contractuale aplicabile, dacă Delegatul nu își îndeplinește obligația de alimentare a Fondului cu sumele datorate, Delegatarul va fi obligat să transfere sumele respective în contul Fondului, cu obligativitatea recuperării acestor sume de la Delegat, conform prev. Art. 14 alin. 7 din OG nr. 2/2021 privind depozitarea deșeurilor; suma prevăzută pentru alimentarea Fondului va fi de ………… lei/tonă de Deșeuri acceptate, conform proiectului de închidere. Fondul se actualizează conform Legii în vigoare.

**(4)** Delegatul are următoarele obligaţii specifice privind Fondul:

obligaţia de a transmite către ADI şi Delegatarului un raport trimestrial privind sumele transferate spre Fond şi în termen de 30 (treizeci) de Zile de la încheierea fiecărui an calendaristic un raport privind valoarea curentă a Fondului împreună cu un extras de cont privind Fondul. Fondul va fi alimentat trimestrial şi controlul alimentării şi utilizării Fondului se realizează anual de către autorităţile competente ale administraţiei publice locale pentru finanţe publice, pe toată durata operării Depozitului.

obligația de a transfera Fondul (sumele cu care este alimentat Fondul) Delegatarului, respectiv proprietarului Depozitului, în cazul încetării Contractului înainte de termen sau dacă, din orice motiv, Delegatul nu va mai asigura închiderea şi/sau urmărirea post-închidere a Depozitului;

obligaţia de a alimenta Fondul cu sumele datorate, dacă Delegatul nu şi-a îndeplinit la termen obligaţia sa de a constitui şi de a alimenta Fondul sau dacă Delegatul a utilizat sumele din Fond în alte scopuri decât cele prevăzute de Lege.

**(5)** Unitatea administrativ-teritorială care este proprietarul Depozitului este îndreptățită să utilizeze Fondul în următoarele situații:

dacă are nevoie să finanțeze lucrări de închidere sau măsuri de urmărire post-închidere a Depozitului care nu au fost îndeplinite de Delegat deși erau în sarcina acestuia;

dacă Delegatul este în faliment sau în orice situație care face imposibil pentru Delegat să îndeplinească lucrările de închidere sau de urmărire post-închidere a Depozitului.

**(6)** Consumul Fondului se face pe baza situaţiilor de lucrări care se întocmesc o dată cu realizarea lucrărilor, la închiderea Depozitului sau a unei părţi a Depozitului. Fondul nu se include la masa credală în caz de lichidare judiciară a Delegatului, el urmând să fie folosit numai în scopul pentru care a fost constituit.

**(7)** Delegatarul, prin ADI, nu va refuza fără o justificare rezonabilă creşterea Tarifului motivată de nevoia recalculării valorii Fondului conform Legii.

**(8)**  Delegatul va începe lucrările de închidere a Depozitului/fiecărei celule a Depozitului doar după ce a obţinut aprobarea Autorităţii Competente (în special a autorităţilor din domeniul protecţiei mediului). Închiderea Depozitului/celulei va fi realizată în conformitate cu Legea în vigoare.

## Articolul 26 – Măsurile de sănătate și securitate în muncă

**(1)** Delegatul va revizui planul său intern de sănătate şi securitate în muncă, ori de câte ori va fi necesar şi ori de câte ori se vor face schimbări ale practicilor de exploatare, se vor introduce utilaje şi echipamente noi, etc. şi va prezenta Delegatarului/ ADI documentul revizuit.

**(2)** Delegatul va avea în vedere sănătatea şi securitatea în muncă pentru toate persoanele implicate în prestarea Serviciului şi va menţine toate amplasamentele, clădirile, instalaţiile, vehiculele şi utilajele (în măsura în care acestea se află sub controlul său) într-o stare de funcţionare corespunzătoare pentru evitarea pericolului, va întreţine, pe cheltuială proprie, instalaţia de iluminare, elementele de protecţie, semnele de avertizare şi va urmări amplasarea şi instalarea acestora ori de câte ori va fi necesar, sau la solicitarea Delegatarului sau a ADI sau la solicitarea oricărei Autorităţi Competente, în domeniul protecţiei, securităţii şi sănătăţii populaţiei.

**(3)** Delegatul va fi responsabil de securitatea permanentă a sitului, în perimetrul Instalaţii de Deșeuri şi va lua toate măsurile corespunzătoare în acest sens. Delegatul va interzice accesul persoanelor neautorizate în sit şi va asigura că nici un fel de Deșeuri nu sunt extrase de la Instalaţiile de Deșeuri pe care le gestionează de către persoane neautorizate sau prin proceduri neînregistrate. (*pentru contractele prin care se deleagă gestiunea activităţii(lor) de transfer / sortare / tratare a deșeurilor*)

Sau:

Delegatul va fi responsabil de securitatea permanentă a sitului în perimetrul Depozitului şi va lua toate măsurile corespunzătoare în acest sens. Delegatul va interzice accesul persoanelor neautorizate în sit şi va asigura că nici un fel de Deșeuri nu sunt extrase din Depozit de către persoane neautorizate sau prin proceduri neînregistrate. (*pentru contractele prin care se deleagă gestiunea activităţii de eliminare prin depozitare a deșeurilor*)

## Articolul 27 – Aspecte de protecția mediului, împărțirea responsabilităților de mediu între Părți

**(1)** De la Data de Începere a Contractului, Delegatul va fi răspunzător de orice încălcare a prevederilor oricărei Legi referitoare la mediul înconjurător, care apare sau a avut loc după această dată.

**(2)** Delegatul nu va putea fi ţinut responsabil de nici un act, omisiune, fapt sau activitate a Delegatarului, ale căror cauze sunt anterioare Datei de Începere a Contractului şi au avut ca rezultat o încălcare sau nerespectare a prevederilor oricărei Legi privind mediul înconjurător. Delegatarul se obligă să-l despăgubească pe Delegat pentru orice astfel de răspundere legată de mediul înconjurător.

**(3)** Delegatul va monitoriza factorii de mediu şi activitatea la Depozit conform obligaţiilor prevăzute de Autorizaţii, în special de autorizaţia de mediu (*pentru contractele prin care se deleagă gestiunea activităţii de eliminare prin depozitare a deșeurilor*).

## Articolul 28 – Garanția de Bună Execuție

**(1)** Delegatul va constitui, pe propriul său cost şi va menţine în vigoare, pe toată Durata Contractului, Garanția de Bună Execuție în favoarea Delegatarului/ADI, în cuantum de …………. Garanția de Bună Execuție se constituie pe toată Durata Contractului prin modalitățile prevăzute de Legea aplicabilă, care devine Anexa nr. 9 („Garanţia de Bună Execuţie”) la prezentul Contract.

*(se poate avea în vedere o raportare la valoarea totală a contractului sau la valoarea anuală)*

**(2)** Pentru evitarea oricărui dubiu, constituirea Garanției de Bună Execuție nu reduce şi nu limitează în niciun fel responsabilitatea Delegatului în legătură cu obligațiile care-i revin conform Contractului și nu împiedică Delegatarul sau ADI în baza mandatului primit, în exercitarea atribuţiilor sale de monitorizare a executării Contractului şi aplicare a penalităţilor) să ia orice altă măsură permisă de Legea în vigoare de clauzele Contractului în legătură cu încălcarea de către Delegat a obligațiilor sale.

**(3)** Garanția de Bună Execuție poate fi executată de către Delegatar/ADI, în limita prejudiciului creat sau obligațiilor neachitate, pentru plata sumelor menţionate la Articolul 1 (“Definiţii şi interpretare”) din prezentul Contract, numai după notificarea Delegatului în acest sens, cu cel puțin 5 (cinci) Zile înainte, precizând obligaţiile care nu au fost respectate, precum şi termenul acordat pentru remedierea acestora. Dacă Delegatul nu remediază prejudiciul în termenul acordat, Delegatarul/ADI va executa Garanţia de Bună Execuţie, fără nici o altă notificare.

**(4)** În cazul stingerii, expirării, anulării sau încetării valabilităţii, din orice motiv, a Garanției de Bună Execuție, Delegatul o va reface sau va constitui o altă Garanţie de Bună Execuţie, cu cel puțin 15 (cincisprezece) Zile înainte de asemenea stingere, expirare, anulare sau încetare a valabilităţii şi pentru o perioadă cel puţin egală cu perioada de valabilitate a Garanţiei de Bună Execuţie anterioare. În cazul executării totale sau parțiale a Garanției de Bună Execuție, Delegatul va fi obligat să refacă Garanția de Bună Execuţie sau să constituie o altă Garanție de Bună Execuţie, în termen de 15 (cincisprezece) Zile de la data executării şi pentru o perioadă cel puţin egală cu perioada de valabilitate a Garanţiei de Bună Execuţie anterioare.

**(5)** Nerespectarea de către Delegat a obligaţiilor prevăzute de prezentul articol reprezintă o încălcare semnificativă de către Delegat a obligaţiilor contractuale şi duce la rezilierea Contractului conform Articolului 45 („Rezilierea Contractului din culpa Delegatului”) din prezentul Contract.

**(6)** Delegatarul/ADI va returna Operatorului Garanția de Bună Execuție în termen de cel mult 14 (paisprezece) Zile de la data semnării procesului-verbal de predare-primire a Bunurilor de Retur care sunt restituite Delegatarului, conform Articolului 8 lit. j) de mai sus, odată cu încetarea Contractului și dacă au fost îndeplinite cumulativ următoarele condiții:

transferul autorizației/autorizației integrate de mediu către noul operator căreia i-a fost delegată gestiunea Serviciului sau către proprietarul Instalațiilor/Depozitului, după cum se solicită de către Delegatar

Delegatarul/ ADI nu a ridicat până la acea dată pretenții asupra Garanței de Bună Execuție ca urmare a nerespectării de către Delegat a unor obligații contractuale.

## Articolul 29 – Asigurări

**(1)** Fără a aduce atingere altor sarcini, obligaţii şi/sau răspunderi ale Delegatului asumate în baza acestui Contract, în Perioada de Mobilizare, Delegatul, pe proprie răspundere şi cheltuială, va obţine şi va menţine pe întreaga durata a Contractului poliţele de asigurare cu acoperirea prevăzută de Lege şi Bunele Practici Comerciale şi în special următoarele asigurări, după cum sunt detaliate în Anexa nr. 8 la prezentul Contract:

Asigurarea de bunuri, ce va acoperi toate riscurile cu privire la pierderi fizice sau daune aduse Bunurilor de Retur, cu excepția recipientelor de colectare;

Asigurări auto obligatorii (RCA) acoperind parcul de mijloace de transport şi utilaje folosite de Delegat în gestiunea Serviciului;

Asigurarea de răspundere civilă generală în calitate de prestator de servicii, în sumă de minim ....... (*aici se va calcula în funcție de prejudiciul minim estimat pe care operatorul l-ar putea provoca din culpa sa: daune materiale și vătămări corporale, în funcție de riscurile fiecărei activități a Serviciului*).

**(2)** Delegatul va fi obligat să încheie orice alte asigurări obligatorii prevăzute de Legea în vigoare la un moment dat pe Durata prezentului Contract, după caz.

**(3)** Delegatul, la cererea Delegatarului sau ADI, va furniza copii ale poliţelor de asigurări prevăzute la alin. (1) de mai sus.

**(4)** Delegatul se va asigura că fiecare poliţă de asigurare cerută prin prezentul articol care are drept obiect bunuri ce aparţin Delegatarului ( Bunurile Concesionate/Predate):

prevede că orice acţiune de revendicare a Delegatarului împotriva asigurătorului va fi acceptată de asigurător ca îndeplinind criteriile de revendicare, şi

conţine prevederile prin care se solicită asigurătorului ca în termen de 30 (treizeci) de Zile să adreseze o notificare Delegatarului înainte de orice anulare sau modificare semnificativă a poliţei în cauză. Primirea de către Delegatar a acestor notificări nu va exonera Delegatul de nicio obligaţie, responsabilitate sau răspundere contractuală sau legală.

**(5)** Asigurarea de răspundere civilă va include o clauză prin care asiguratorul acceptă că termenii asigurării se aplică Delegatului, angajaţilor, agenţilor, funcţionarilor acestora ca în cazul în care o asigurare separată ar fi fost încheiată pentru fiecare dintre ei.

**(6)** În cazul în care Delegatul nu încheie vreuna dintre asigurările prevăzute de prezentul articol şi detaliate în Anexa nr. 8 la Contract sau încheie o asigurare cu acoperire sub pragurile impuse de Lege sau de prezentul Contract, Delegatarul/ADI are dreptul să dea un preaviz de maximum 15 (cincisprezece) Zile Delegatului, pentru a-şi îndeplini această obligaţie, înainte de a rezilia Contractul conform Articolului 45 („Rezilierea Contractului din culpa Delegatului”) din prezentul Contract.

(**7**) Delegatul va informa Delegatarul/ADI în legătură cu orice situaţie ce ar putea avea ca efect formularea unei solicitări de plata sau a unei cereri de despăgubiri oricărei poliţe de asigurare de îndată ce este posibil şi în termen de cel mult 10 (zece) Zile de la producerea evenimentului asigurat. În continuare, Delegatul va soluţiona cererea direct cu asiguratorii respectivi, va acţiona în interesul ambelor Părţi şi va informa Delegatarul/ADI despre toate etapele privind soluţionarea unor astfel de cereri.

(**8**) Delegatul/Delegatarul va utiliza toate sumele primite din asigurări pentru daunele sau pagubele Bunurilor de Retur pentru a repara, reconstrui sau înlocui bunurile respective în scopul prestării fără întrerupere a Serviciului conform prevederilor prezentului Contract.

(**9**) În cazul unei cereri de despăgubire formulată în baza oricărei poliţe de asigurare încheiate de Delegat, acesta va fi unic răspunzător pentru achitarea franşizei fără a prejudicia utilizarea despăgubirilor de risc acoperite de asigurări în baza Contractului (*în cazul în care Delegatarul/ ADI acceptă asigurări cu aplicarea unei franșize*).

**(10)** Delegatul va furniza dovezi ale plăţilor periodice ale primelor de asigurare fără întârziere, la cererea Delegatarului/ADI.

## Articolul 30 – Registre, evidențe contabile și audit

**(1)** Delegatul va respecta standardele şi principiile contabile şi va menţine registrele şi înregistrările contabile necesare conform Legii aplicabile.

**(2)** Delegatul va evidenţia în contabilitate în mod separat, clar şi distinct toate intrările şi ieşirile contabile în legătură cu prezentul Contract, în conformitate cu dispoziţiile legale. În măsura în care Delegatul nu va evidenţia aceste intrări şi ieşiri contabile în mod separat, atunci Delegatarul va putea rezilia Contractul în condiţiile Articolului 45 („Rezilierea Contractului din culpa Delegatului”) din prezentul Contract.

**(3)** Delegatarul/ADI poate, suportând costurile şi cheltuielile, să solicite un audit al evidenţelor şi registrelor contabile şi al altor documente relevante pentru Contract ţinute în condiţiile prezentului Articol, inclusiv asupra evidenţelor şi registrelor lucrărilor şi echipamentelor şi a oricăror informaţii, înregistrări şi documente contabile care pot fi solicitate de Delegatar sau ADI. Delegatul are obligaţia de a permite Delegatarului, ADI şi altor persoane autorizate să verifice şi să auditeze aceste documente, inclusiv să obţină copii de pe acestea, în orice moment pe Durata Contractului.

**(4)** Toate registrele, evidenţele, înregistrările şi documente contabile la care se face referire în prezentul Articol vor fi păstrate de Delegat pe o perioadă de timp cerută de Lege.

## Articolul 31 – Clauza de prevenire a corupției

**(1)** Delegatul nu va acorda şi nu va solicita nici unei persoane angajate de Delegatar sau de sub-contractanţii sau mandatarii acestuia (inclusiv ADI) nici un fel de cadou sau plată sub orice formă, ca stimulare sau recompensă pentru a acţiona, pentru că a acţionat sau că s-a abţinut să acţioneze într-un anume fel, pentru că s-a arătat în favoarea sau s-a abţinut să se arate în defavoarea oricărei persoane, în legătură cu acest Contract. Orice nerespectare a prezentului articol va fi considerată o încălcare gravă a Contractului ce poate duce la rezilierea acestuia conform Articolului 45 („Rezilierea Contractului din culpa Delegatului”) din prezentul Contract.

**(2)** Delegatarul poate rezilia prezentul Contract, conform Articolului 45 („Rezilierea Contractului din culpa Delegatului”) din prezentul Contract, în cazul în care Delegatul sau orice persoană angajată de acesta sau acţionând în numele său:

a oferit, a dat sau a fost de acord să ofere oricărei persoane orice cadou sau comision de orice natură drept stimulent sau recompensă pentru ca a realizat sau realizează ori s-a abţinut sau se abţine de la vreo faptă legată de prezentul Contract ori de orice altă relaţie contractuală cu Delegatarul sau cu ADI;

a realizat sau s-a abţinut de la o acţiune pentru favorizarea sau defavorizarea oricărei persoane în relaţie cu prezentul Contract sau cu orice alt contract cu Delegatarul sau cu ADI;

a comis orice infracţiune de dare şi/sau luare de mită ori corupţie, potrivit Legii, privitor la prezentul Contract sau orice alt contract cu Delegatarul sau cu ADI;

a oferit orice onorariu sau recompensă, alta decât salariul, unui salariat al Delegatarului sau al ADI, la care acesta, în virtutea funcţiei sau poziţiei ocupate, nu avea dreptul.

## Articolul 32 – Sub-delegare și transfer

**(1)** Delegatul va putea subdelega gestiunea Serviciului, subroga, nova, transmite, ceda sau transfera în orice alt mod, totalitatea sau o parte din drepturile şi obligaţiile sale derivate din sau în legătură cu prezentul Contract, fie mod direct, fie indirect, doar dacă Legea în vigoare la data respectivei operaţii permite o astfel de subdelegare, subrogare, novație, transmitere, cesiune sau transfer şi doar cu acordul scris prealabil al Delegatarului / al Delegatarului prin ADI. Nerespectarea condiţiilor stipulate de prezentul alineat reprezintă o încălcare gravă de către Delegat a obligaţiilor sale şi poate constitui o cauză de reziliere a Contractului conform Articolului 45 („Rezilierea Contractului din culpa Delegatului”) din prezentul Contract.

**(2)** Dispoziţiile alineatului precedent nu vor fi interpretate încât să împiedice utilizarea sau angajarea de către Delegat de furnizori, prestatori, antreprenori, mandatari pentru furnizarea de produse sau realizarea de lucrări ori prestarea de servicii cu condiţia să nu se poată pretinde că o astfel de utilizare sau angajare ar constitui o delegare, o cesiune sau o derogare de la oricare dintre drepturile sau obligaţiile semnificative ale Delegatului în baza prezentului Contract.

## Articolul 33 – Contractele încheiate de Delegat

**(1)** Toate contractele a căror valoare depăşeşte echivalentul în Lei al sumei de …. € (…. Euro) încheiate de către Delegat după Data Intrării în Vigoare trebuie să includă o clauză care să stipuleze în mod expres că Delegatarul/ noul operator are dreptul să preia şi să continue astfel de contracte care sunt încă în vigoare la Data Încetării prezentului Contract, indiferent de modul în care ar fi încetat acesta şi indiferent dacă această preluare constituie o cesiune sau o novaţie a acestora. Delegatul va notifica Delegatarului şi ADI despre toate aceste contracte şi le va furniza copii ale acestor contracte imediat după semnarea acestora de către Delegat.

**(2)** Toate contractele sau înțelegerile de orice fel ce vor fi încheiate între Delegat şi un Afiliat trebuie, indiferent de valoarea sau durata lor, să fie încheiate, cu aprobarea Delegatarului sau ADI, pe o bază strictă şi în termeni comerciali (această aprobare nefiind reţinută sau întârziată în mod nejustificat). Orice nerespectare de către Delegat a prevederilor prezentului alineat va constitui o încălcare a prezentului Contract de către Delegat, iar Delegatarul va fi îndreptăţit să rezilieze Contractul conform Articolului 45 („Rezilierea Contractului din culpa Delegatului”) din prezentul Contract.

**(3)** Delegatul va respecta avizul conform emis de Delegat/ADI pentru prețurile de vânzare a Deșeurilor Reciclabile, conform Articolului 9 lit. n) (“Obligaţiile Delegatului”) din prezentul Contract, în toate contractele pe care le încheie pentru vânzarea Deșeurilor Reciclabile. (*pentru contractele prin care se deleagă gestiunea activităţii(lor) de transfer / sortare / tratare a deșeurilor*)

# Capitolul VII – Răspunderea contractuală

## Articolul 34 – Răspunderea contractuală

**(1)** Nerespectarea dovedită de către oricare dintre Părţile contractante a obligaţiilor contractuale ce-i incumbă în temeiul prezentului Contract atrage răspunderea contractuală a Părţii în culpă.

**(2)** În situaţia rezilierii Contractului din vina unei Părţi, această Parte va datora despăgubiri celeilalte Părţi, în cuantumul stabilit de Părţi, de un expert independent, desemnat de acestea sau de către instanţa judecătorească competentă.

(**3**) Încetarea prezentului Contract nu va avea ca efect degrevarea de obligaţii a Părţilor în cazul în care, prin natura lor, obligaţiile respective rămân în vigoare şi după Data Încetării Contractului. De asemenea, Părţile rămân răspunzătoare pentru orice fapte/acte întreprinse de către o Parte pe perioada desfăşurării Contractului ale căror rezultate care s-ar ivi după încetarea efectelor Contractului şi care ar avea efecte prejudiciabile pentru cealaltă Parte.

## Articolul 35 – Răspunderea, penalitățile și despăgubirile în sarcina Delegatului

**(1)** Delegatul declară şi garantează ca acceptă şi încheie prezentul Contract pe propriul său risc tehnic, economic şi financiar şi că este răspunzător atât în fata Delegatarului cât şi, în unele situaţii, faţă de Autorităţile Competente pentru obligaţiile asumate, prestarea Serviciului şi exploatarea Bunurilor de Retur conform prevederilor prezentului Contract. Nici Delegatarul, nici ADI, nici Autorităţile Competente nu vor fi răspunzători în niciun fel faţă de terți pentru îndeplinirea de către Delegat a obligaţiilor asumate în baza prezentului Contract şi pentru prestarea de către acesta a Serviciului. Delegatul confirmă în special că a luat în considerație, în conformitate cu şi bazându-se pe termenii şi condiţiile prezentului Contract, înaintea încheierii prezentului Contract, obligaţiile, riscurile şi/sau pericolele de orice fel care pot exista sau pot apărea în legătură cu prestarea Serviciului, operarea Bunurilor de Retur, şi, în general, în legătură cu obligaţiile asumate prin prezentul Contract.

**(2)** Nerespectarea de către Delegat a Indicatorilor de Performanţă, stabiliţi conform Regulamentului Serviciului (Anexa nr. 1 la Contract) şi detaliaţi în Anexa nr. 7 (“Indicatorii Tehnici privind Ţintele”) la prezentul Contract, va atrage obligația Delegatului de a plăti penalităţi contractuale și/sau penalitățile prevăzute de lege în ceea ce privește tariful de depozitare și contribuția pentru economia circulară aferente cantităților care depășesc cantitățile corespunzătoare Indicatorilor de Performanță pe care Delegatul trebuie să îi atingă și respecte.

Delegatul este obligat la plata penalităţilor contractuale în caz de neîndeplinire a obligaţiilor sale, inclusiv pentru următoarele obligaţii, în cuantumul stipulat în continuare (*se va completa de către Delegatar/ADI de la caz la caz*) :

I – (*pentru contractele prin care se deleagă gestiunea activităţii de colectare separată şi transport separat al deșeurilor municipale*)

colectarea Deșeurilor cu nerespectarea frecvenţei de colectare sau a graficelor orare stabilite în Contract şi în Regulamentul Serviciului - ……………. (*se va indica cuantumul penalităţilor, fie ca o sumă, fie ca un procent din veniturile anuale ale Delegatului*);

neamplasarea, după golire, a echipamentelor de colectare la locul de încărcare - …………….;

nerespectarea rutei de colectare stabilite, atunci când se prestează activitatea de colectare a Deșeurilor - …………….;

utilizarea unui vehicul de colectare care nu corespunde cerinţelor tehnice stabilite prin Contract sau de Indicatorii de Performanţă - …………….;

netransmiterea informațiilor solicitate sau pe care este obligat să le transmită Delegatarului/ADI sau altor entități în conformitate cu Contractul sau împiedicarea Delegatarului sau ADI de a-şi exercita drepturile de monitorizare în legătură cu executarea prezentului Contract - ……………..

II - (*pentru contractele prin care se deleagă gestiunea activităţii(lor) de transfer / sortare / tratare a deșeurilor*)

Acceptarea la o Instalaţie de Deșeuri a unui tip de Deşeu care nu face parte din categoria de Deșeuri care pot fi acceptate la respectiva instalaţie - ……………. (*se va indica cuantumul penalităţilor, fie ca o sumă, fie ca un procent din veniturile anuale ale Delegatului*);

Acceptarea la o Instalaţie de Deșeuri a unor Deșeuri cu nerespectare procedurii de acceptare stabilite de Articolul 23 (“Procedurile de acceptare a Deșeurilor”) din prezentul Contract - …………….;

Acceptarea de Deșeuri care provin de la Operatori de Salubrizare din afara Ariei Delegării, cu nerespectarea fluxului Deșeurilor prevăzut de prezentul Contract sau de la persoane fizice sau juridice care nu sunt Generatori conform definiţiei din Articolul 1 („Definiţii şi interpretare”) al prezentului Contract şi prin urmare care nu pot preda aceste Deșeuri la Instalaţiile de Deșeuri respective sau acceptarea de Deșeuri care nu îndeplinesc condiţiile stabilite în Autorizaţii, în special autorizaţiile de mediu, pentru a fi acceptate la Instalaţiile de Deșeuri respective, gestionate de Delegat - …………….;

netransmiterea informațiilor solicitate sau pe care este obligat să le transmită Delegatarului/ADI sau altor entități în conformitate cu Contractul sau împiedicarea Delegatarului sau ADI de a-şi exercita drepturile de monitorizare în legătură cu executarea prezentului Contract - ……………..

III - (*pentru contractele prin care se deleagă gestiunea activităţii de eliminare prin depozitare a deșeurilor*)

Acceptarea la Depozit a unui tip de Deşeu care nu face parte din categoria de Deșeuri care pot fi acceptate - ……………. (*se va indica cuantumul penalităţilor, fie ca o sumă, fie ca un procent din veniturile anuale ale Delegatului*);

Acceptarea la Depozit a unor Deșeuri cu nerespectare procedurii de acceptare stabilite de Articolul 23 (“Procedurile de acceptare a Deșeurilor”) din prezentul Contract - …………….;

Acceptarea la Depozit a unor Deșeuri care provin de la Operatori de Salubrizare din afara Ariei Delegării, cu nerespectarea fluxului de Deșeuri prevăzut la Articolul 22 („Fluxul Deșeurilor și relația cu Operatorii de Salubrizare”) sau de la persoane fizice sau persoane juridice care nu sunt Generatori conform definiţiei din Articolul 1 („Definiţii şi interpretare”) al prezentului Contract şi prin urmare care nu pot preda aceste Deșeuri la Depozit sau acceptarea de Deșeuri care nu îndeplinesc condiţiile stabilite în Autorizaţii, în special autorizaţiile de mediu, pentru a fi acceptate la Depozit - …………….;

netransmiterea informațiilor solicitate sau pe care este obligat să le transmită Delegatarului/ADI sau altor entități în conformitate cu Contractul sau împiedicarea Delegatarului sau ADI de a-şi exercita drepturile de monitorizare în legătură cu executarea prezentului Contract - ……………..

**(3)**

I - (*pentru contractele prin care se deleagă gestiunea activităţii de colectare separată şi transport separat al deșeurilor municipale*): Numărul maxim acceptabil de cazuri de nerespectare a Indicatorilor de Performanţă, de către Delegat, va fi de 3 (trei) încărcări lipsă raportat la 1.000 de încărcări planificate de Deșeuri. Dacă sunt mai mult de 3 (trei) cazuri de nerespectare (respectiv de încărcări/ridicări de Deșeuri care nu au fost prestate) raportat la 1.000 de încărcări planificate, Delegatul este obligat să îi plătească Delegatarului penalităţile stipulate în Regulamentul Serviciului. Vor fi luate în considerare nerespectările care au fost constatate prin procese-verbale, cu ocazia inspecțiilor şi monitorizării executării Contractului efectuate de Delegatar/ADI, consemnate în Rapoartele de Monitorizare, care au fost confirmate prin soluții definitive şi irevocabile în justiţie sau care nu au fost contestate.

II - (*pentru contractele prin care se deleagă gestiunea activităţii(lor) de transfer / sortare / tratare/ eliminare prin depozitare a deșeurilor*) : Nu sunt acceptate cazuri de nerespectare a obligaţiilor contractuale sau a Indicatorilor de Performanţă, în afara celor expres stipulate în Contract.

**(4)** Nerespectarea gravă şi repetată a Indicatorilor de Performanţă poate determina rezilierea Contractului de către Delegatar, conform Articolului 45 („Rezilierea Contractului din culpa Delegatului”) din prezentul Contract.

**(5)** Nerespectarea de către Delegat a obligaţiilor sale de realizare a Investiţiilor la care s-a angajat prin prezentul Contract, astfel cum sunt detaliate în Anexa nr. 6 la prezentul Contract („Programul de Investiţii”), inclusiv întârzierile înregistrate faţă de termenele de realizare a investiţiilor, prevăzute în Programul de Investiţii, va atrage, pe lângă dreptul Delegatarului de a rezilia prezentul Contract conform Articolului 45 („Rezilierea Contractului din culpa Delegatului”) din prezentul Contract, şi obligaţia Delegatului de a plăti Delegatarului penalităţi după cum urmează:

penalităţi de 10% din valoarea investiţiei nerealizate pentru întârzieri la finalizarea acesteia mai mici de 1 an / 6 luni (*de ales în funcție de durata termenul inițial de finalizare a lucrării*) faţă de termenul prevăzut în Programul de Investiţii;

penalităţi de 25 % din valoarea investiţiei nerealizate pentru fiecare an calendaristic de întârziere, calculaţi de la data la care investiţia era prevăzută a fi finalizată în Programul de Investiţii.

**(6)** În plus fata de orice alte despăgubiri, penalităţi sau sancțiuni prevăzute în acest Contract, Delegatul va despăgubi Delegatarul şi pe mandatarii sau prepușii acestuia în legătura cu orice pretenții sau prejudicii invocate de orice altă persoană decât Delegatarul, care pot fi generate de, sau în cursul, sau în legătură cu neîndeplinirea de către Delegat a oricăror obligații în baza prezentului Contract.

**(7)** Sumele încasate de ADI cu titlu de penalităţi se vor repartiza către unitățile administrativ-teritoriale care au calitate de Delegatar, în baza unei metodologii aprobate la nivelul ADI.

## Articolul 36 – Răspunderea Delegatarului

(**1**) Delegatarul declară că înainte de atribuirea prezentului Contract a depus toate eforturile pentru a se asigura că informaţiile furnizate conţin toate datele cunoscute lui şi pe care le consideră relevante sau importante în prestarea Serviciului, iar Delegatul declară că a luat act şi a confirmat că a analizat şi verificat toate informaţiile furnizate şi condiţiile privind prestarea adecvată a Serviciului.

(**2)** Delegatarul nu poate exercita vreun drept de dispoziție asupra Bunurilor de Retur concesionate pe parcursul Duratei Contractului, fără ca acordul scris al Delegatului sa fie obținut anterior, acord care nu va fi întârziat în mod nejustificat.

(**3**) Delegatarul nu îl va tulbura pe Delegat în exerciţiul drepturilor rezultate din prezentul Contract.

**(4**) În niciun caz Delegatarul nu va fi răspunzător față de Delegat de vreo Daună ori Daună indirectă sau cheltuială de orice natură pe care Delegatul le-ar putea suporta sau înregistra din cauza:

(i) producerii unui eveniment de Forţă Majoră;

(ii) stării Bunurilor Concesionate sau a amplasamentelor aferente acestora, cu excepția cazului în care Delegatarul nu își îndeplinește obligațiile asumate prin Planul de acțiuni prioritare, sau

(iii) oricărei nereuşite a Delegatului de a realiza veniturile previzionate în baza prezentului Contract.

## Articolul 37 – Exonerarea de răspundere a Delegatului

**(1)** Fără a aduce atingere prevederilor Articolului 35 („Răspunderea, penalitățile și despăgubirile în sarcina Delegatului”) de mai sus privind răspunderea Delegatului, acesta nu va putea fi ţinut răspunzător pentru neîndeplinirea vreunei obligaţii ce-i revine în baza prezentului Contract dacă neîndeplinirea respectivei obligaţii este o consecinţă directă a situaţiilor prevăzute la alineatele de mai jos din prezentul Articol.

**(2)** Delegatul nu va fi obligat să îndeplinească obligaţiile sale contractuale, inclusiv Indicatorii de Performanţă, în măsura în care acesta nu poate, în mod rezonabil, fie (i) să respecte termenele de îndeplinire a obligaţiilor contractuale în perioadele de timp prevăzute, fie (ii) să continue să îndeplinească obligaţiile contractuale, ca o consecinţă directă a:

apariţiei unui Eveniment de Forţă Majoră;

nerespectării de către Delegatar a propriilor sale obligaţii asumate prin prezentul Contract sau de către alt operator de salubrizare (*pentru contractele prin care se deleagă gestiunea activităţii de colectare separată şi transport separat al deșeurilor municipale*) / alt Operator de Salubrizare sau Generator (*pentru contractele prin care se deleagă gestiunea activităţii(lor) de transfer / sortare / tratare / eliminare prin depozitare a deșeurilor*) a obligaţiilor acestuia (acestora) asumate prin contractul încheiat cu Delegatul; iar Delegatul va informa Delegatarul/ADI despre această nerespectare în termen de cel mult 5 (cinci) Zile Lucrătoare în vederea îndeplinirii corecte a rolului Delegatarului/ADI de mediere şi de interfaţă cu Delegatarul, precum şi de monitorizare a modului în care sunt prestate serviciile de salubrizare în ansamblu în Aria Delegării. Nerespectarea de către Delegat a acestei obligaţii de informare a Delegatarului/ADI va duce la neaplicarea exonerării sale de răspundere prevăzută în prezentul alineat;

acţiunii, inacţiunii sau faptelor unor terţe persoane pentru care Delegatul nu este responsabil.

**(3)** În cazul în care Delegatul se află în imposibilitatea de a presta Serviciul, total sau parţial, din orice motiv, sau consideră că anumite circumstanţe ar putea împiedica în mod substanțial prestarea Serviciului, atunci Delegatul va notifica imediat Delegatarul, în condițiile prevăzute de prezentul Contract oferind în scris detalii cuprinzătoare asupra circumstanţelor, motivelor, durata posibilă a întreruperii şi acţiunile avute în vedere pentru remedierea situaţiei, precum şi orice alte detalii pe care Delegatarul le solicită în mod rezonabil. Invocarea oricărui motiv care ar putea împiedica în mod substanţial prestarea Serviciului nu va atrage nicio modificare a vreunei clauze a acestui Contract şi nu va elibera sau exonera în niciun fel Delegatul de obligaţia de a presta Serviciul conform Contractului şi a Legii în vigoare cu privire la suspendarea sau limitarea prestării serviciilor în domeniul salubrizării localităţilor.

## Articolul 38 – Întinderea despăgubirilor

Despăgubirile datorate de oricare dintre Părţi conform prezentului Contract vor fi limitate la acoperirea integrală a Daunelor suferite de Partea sau terţul prejudiciat. În înţelesul prezentului Contract şi articol în despăgubiri nu sunt incluse penalităţile ce pot fi datorate de o Parte conform prezentului Contract.

## Articolul 39 – Alte dispoziții referitoare la răspunderea contractuală

Delegatarul este îndreptăţit să recupereze de la Delegat orice prejudicii suferite din vina Delegatului, care sunt descoperite după Data Încetării Contractului, în conformitate cu Legea aplicabilă.

**(2)** Comisioanele bancare şi alte sume similare rezultate din operaţiunile legate de plata sumelor datorate de Delegat Delegatarului cad în integralitate în sarcina Delegatului.

# Capitolul VIII – Evenimente neprevăzute

## Articolul 40 – Forța Majoră

**(1)** „Forţa Majoră” înseamnă un eveniment mai presus de voinţa Părţilor, care nu se datorează greşelii sau vinei acestora, imprevizibil şi care face imposibilă executarea şi respectiv îndeplinirea Contractului. Evenimentele de forţă majoră vor include următoarele, fără a se limita la acestea:

Evenimente naturale de forţă majoră cum ar fi:

trăsnete, cutremure, uragane şi alte condiţii climaterice extraordinare ca de exemplu temperaturi anormal de scăzute;

explozii, foc sau inundaţii (dacă nu sunt cauzate de Partea respectivă sau orice altă persoană pentru care aceasta este responsabilă);

contaminări nucleare, chimice sau biologice (dacă nu sunt cauzate de Partea respectivă sau orice altă persoană pentru care aceasta este responsabilă);

bombe sau alte muniţii neexplodate sau descoperiri de fosile sau relicve arheologice.

Evenimente politice de forţă majoră cum ar fi:

război sau război civil (declarat sau nu) sau conflict armat, invazii sau acte ale inamicilor externi, blocade şi embargouri;

acţiuni violente de stradă sau rebeliuni civile;

orice act sau ameninţare de terorism credibilă în mod rezonabil la adresa Părţii respective sau privind bunurile de infrastructură aferente Serviciului;

greve sau alte mişcări revendicative la scara naţională şi motivate predominant politic.

Evenimente nefavorabile de forţă majoră cum ar fi:

refuzul, fără un motiv justificat, oricărei Autorităţi Competente de a elibera orice aviz, permis, licenţă sau a oricăror autorizaţii necesare executării obligaţiilor contractuale, retragerea acestora sau refuzul de a reînnoi aceste avize, permise, licenţe sau autorizaţii sau orice acte sau omisiuni ale oricărei Autorităţi Competente având efecte similare;

orice acţiune reglementară neîntemeiată sau nerezonabilă dispusă de oricare Autoritate Competentă împotriva Delegatului (care poate include orice anulare sau revocare a oricăror permise, licenţe sau autorizaţii existente, fără un motiv întemeiat);

orice rechiziţionare, expropriere, naţionalizare sau confiscare *de facto* a oricărui bun sau drept semnificativ al Delegatului de către Guvernul României sau de către oricare Autoritate Competentă (alta decât ca rezultat al încălcării de către Delegat a permiselor, licenţelor, autorizaţiilor sau a Legii);

orice acte ilegale din partea unor terţi inclusiv poluarea ilegală, în mod intenţionat sau accidental.

Forţa Majoră nu va include: probleme financiare ale Părţilor, livrarea cu întârziere a materialelor sau executare cu întârziere / neexecutarea de către contractanţii acestora a obligaţiilor lor contractuale, condiţii meteorologice posibile în condiţiile climatice din Aria Delegării, insuficienţa forţei de muncă sau a echipamentelor sau a materialelor (dacă nu se datorează Forţei Majore).

**(2)** În situaţia în care un eveniment de Forţă Majoră (condiţie care va include consecinţele acestuia) împiedică una dintre Părţi să îşi respecte sau întârzie respectarea obligaţiilor decurgând din prezentul Contract, se vor aplica următoarele măsuri:

Partea va fi scutită de respectarea şi de răspunderea pentru nerespectarea acelor obligaţii pe care nu le poate îndeplini ca o consecinţă a unui eveniment de Forţă Majoră, fără a aduce prejudicii obligaţiilor de încheiere a asigurărilor corespunzătoare, astfel cum este prevăzut în prezentul Contract.

Orice perioadă de timp acordată sau permisă în baza prezentului Contract pentru îndeplinirea oricărei obligaţii (inclusiv obligaţiile legate de Indicatorii de Performanţă şi durata Contractului dacă Forţa Majoră a afectat integral executarea acestuia) va fi prelungită cu perioada de timp cât durează evenimentul de Forţă Majoră; cu condiţia, totuşi, ca Partea afectată să-şi fi respectat obligaţiile ce-i revin în baza alin. (4) şi (5) ale prezentului articol.

**(3)** O Parte afectată de un eveniment de Forţă Majoră va informa cealaltă Parte şi ADI, cât mai curând posibil, dar nu mai târziu de 3 (trei) Zile Lucrătoare după ce ia cunoştinţă de apariţia unui eveniment de Forţă Majoră, furnizând detalii complete despre durata şi efectele estimate ale acestuia. Dacă evenimentul de Forţă Majoră durează mai mult de o săptămână, Partea afectată va informa periodic cealaltă Parte şi ADI, dar nu mai rar de o dată la două săptămâni despre derularea evenimentelor.

**(4)** O Parte afectată de un eveniment de Forţă Majoră va depune toate eforturile pentru a-şi relua îndeplinirea obligaţiilor cât mai curând posibil, iar intre timp să diminueze efectele acestui eveniment, pentru a-şi îndeplini obligaţiile contractuale neafectate de Forţa Majoră şi va informa complet cealaltă Parte şi ADI în legătură cu măsurile luate în acest sens, cu condiţia ca acest lucru să nu presupună costuri nerezonabile pentru Partea afectată de evenimentul de Forţă Majoră.

**(5)** Dacă la expirarea unei perioade de cel puţin 30 (treizeci) de Zile de la apariţia unui eveniment de Forţă Majoră, acest eveniment de Forţă Majoră (sau consecinţele acestuia) continuă şi afectează în mod semnificativ furnizarea Serviciului sau executarea obligaţiilor contractuale, astfel încât majoritatea Indicatorilor de Performanţă încă de atins nu poate fi îndeplinită şi/sau majoritatea acelor Indicatori de Performanţă atunci când respectarea acestora a fost deja îndeplinită nu poate fi menţinută ca urmare a acelui eveniment de Forţă Majoră, atunci oricare dintre Părţi va avea dreptul să notifice celeilalte Părţi încetarea prezentul Contract, fără ca vreuna dintre ele să pretindă daune-interese, în orice moment după expirarea acestei perioade, cu condiţia ca evenimentul de Forţă Majoră să continue încă în momentul acestei notificări şi cu un preaviz de 10 (zece) Zile.

## Articolul 41 – Menținerea echilibrului contractual

**(1)** Părţile vor urmări în permanenţă menţinerea echilibrului contractual/financiar al Contractului.

**(2)** Delegatul nu va fi obligat să suporte creşterea sarcinilor legate de execuţia obligaţiilor sale, dacă această creştere rezultă în urma unui eveniment de Forţă Majoră, astfel cum este descris la Articolul 40 (“Forţa Majoră”).

**(3)** În situaţia în care, independent de Delegat şi de voinţa sa, Modificări Legislative, constrângeri tehnice, economice, financiare sau, în general, evenimente neprevăzute care nu constituie evenimente de Forţă Majoră astfel cum sunt acestea definite de prezentul Contract, datorate sau nu Delegatarului, alterează echilibrul economico-financiar al prezentului Contract, şi dacă dezechilibrul rezultat nu poate fi remediat prin modificările / ajustările de Tarife, Părţile se obligă să renegocieze termenii şi condiţiile prezentului Contract, în scopul restabilirii echilibrul economico-financiar al Contractului.

**(4)** Dacă, la expirarea unei perioade de cel puţin 60 (şaizeci) de Zile sau alt termen stabilit de Părţi, de la începerea negocierilor prevăzute la alineatul precedent, acestea eşuează, atunci oricare dintre Părţi va avea dreptul să notifice celeilalte Părţi încetarea prezentul Contract, fără ca vreuna dintre ele să pretindă daune-interese. Delegatul va avea obligaţia de a presta Serviciului în continuare pe o durată de cel mult 90 (nouăzeci) de Zile, în vederea asigurării continuităţii Serviciului.

# Capitolul IX – Modificarea Contractului

## Articolul 42 – Modificarea Contractului prin acordul Părților

**(1)** Modificarea prezentului Contract se face numai prin act adiţional încheiat în scris între Părţile contractante.

**(2)** Contractul nu poate fi modificat în sensul introducerii în obiectul acestuia a unei activităţi care nu a făcut obiectul delegării gestiunii, conform Legii.

**(3)** Orice modificare constituie revizuire a prezentului Contract, conform Legii, și nu poate fi operată de Părți decât în situațiile expres prevăzute de prezentul Contract, respectiv:

prelungirea Perioadei de Mobilizare, în condițiile prevăzute la alin. (8) al Articolului 5 („Perioada de Mobilizare și Data de Începere”) din prezentul Contract;

ajustarea sau modificarea Tarifelor, în condițiile prevăzute la Articolul 14 („*Ajustarea și modificarea Tarifelor și alte dispoziții*”) din prezentul Contract, inclusiv ajustarea sau modificarea la Data Începerii a Tarifelor ofertate de la Data de Referință, astfel cum este definită la Articolul 1 ("Definiții și interpretări”) din prezentul Contract, cu respectarea Normelor metodologice elaborate și aprobate de Autoritatea de Reglementare.

modificarea fluxului de deșeuri în cadrul SMID sau în situația în care prin Lege sau Regulamentul serviciului sunt introduse noi obligații privind colectarea și tratarea anumitor categorii de Deșeuri, aplicabile Părților și categoriilor de Deșeuri care fac obiectul prezentului Contract;

modificarea și/sau completarea Indicatorilor de Performanță ca urmare a oricăror Modificări Legislative intervenite după semnarea prezentului Contract;

modificarea Programului de Investiții ca urmare a oricăror Modificări Legislative intervenite după semnarea prezentului Contract;

modificări ale suprafețelor din Aria Delegării pe care Delegatul trebuie să presteze Serviciul față de cele prevăzute în documentația de atribuire;

în vederea restabilirii echilibrului contractual conform prevederilor Articolului 41 (“Menţinerea echilibrului contractual”) din prezentul Contract;

în situația novației/ cesionării prezentului Contract, dacă Legea de la data respectivă permite o astfel de operațiune, cu respectarea prevederilor Legii.

## Articolul 43 – Modificarea unilaterală a părții reglementare a Contractului de către Delegatar

Delegatarul poate modifica unilateral cerinţele legate de modul de gestiune şi de prestare a Serviciului care sunt prevăzute în Regulamentul Serviciului sau Caietul de Sarcini al Serviciului, ataşate ca Anexele nr. 1 şi nr. 2 la prezentul Contract, prin modificarea acestor documente şi înlocuirea respectivelor anexe, prin act adiţional la Contract, cu noul Regulament al Serviciului şi/sau noul Caiet de Sarcini al Serviciului după caz. In cazul în care aceste modificări afectează echilibrul contractual se vor aplica prevederile Articolului 41 (“Menţinerea echilibrului contractual”).

# Capitolul X – Încetarea Contractului

## Articolul 44 – Cauzele de încetare a Contractului și efectele acestei încetări

**(1)** Prezentul Contract încetează în următoarele situaţii:

la expirarea duratei pentru care a fost încheiat, daca Părţile nu convin, în scris, prelungirea acestuia conform prevederilor Articolului 4 (“Durata Contractului”), şi conform Legii în vigoare la data prelungirii;

în cazul în care interesul naţional sau local o impune, prin denunţarea unilaterală de către Delegatar, cu plata unei despăgubiri juste şi prealabile în sarcina Delegatarului;

în cazul nerespectării obligaţiilor contractuale de către Parţi, prin reziliere, conform Articolului 45 (“Rezilierea Contractului din culpa Delegatului”) sau Articolului 46 (“Rezilierea Contractului din culpa Delegatarului”), prin reziliere cu plata unei despăgubiri în sarcina Părţii în culpă;

în cazul imposibilităţii obiective a Delegatului de a presta Serviciul, ca urmare a intervenţiei unui eveniment de Forţă Majoră, în condiţiile prevăzute la Articolul 40 (“Forţa Majoră”), fără plata unei despăgubiri;

în situaţia în care, în urma parcurgerii procedurilor speciale prevăzute la Articolul 41 (“Menţinerea echilibrului contractual”), este permisă încetarea Contractului;

în cazul falimentului Delegatului, situație în care Delegatarul poate denunţa unilateral contractul, printr-o notificare scrisă adresată Delegatului, fără nici o compensaţie, cu condiţia ca această denunţare să nu prejudicieze sau să afecteze dreptul la acţiune sau despăgubire pentru Delegatar; în acest caz, Delegatul are dreptul de a pretinde numai plata corespunzătoare pentru partea din Contract îndeplinită până la data denunţării unilaterale;

în cazul neacordării, retragerii sau încetării valabilității licenței de operare a Delegatului;

dacă Părţile convin încetarea Contractului, prin act adiţional la acesta, respectând Legea aplicabilă, în vigoare la acea dată;

în cazul prevăzut la alin. (7) al Articolului 5 („Perioada de Mobilizare și Data de Începere”) din prezentul Contract (dacă la expirarea Perioadei de Mobilizare nu sunt îndeplinite condițiile suspensive);

în alte situații prevăzute expres de prezentul Contract.

**(2)** În cazul încetării Contractului înainte de termen, se va acorda un preaviz de 30 (treizeci) de Zile, cu excepţia cazurilor în care sunt prevăzute în mod expres în cuprinsul Contractului, alte termene pentru preaviz.

**(3)** Delegatul va coopera deplin pentru preluarea gestiunii Serviciului cu noul operator căruia i se va delega gestiunea Serviciului sau cu Delegatarul, după caz, în sensul următoarelor:

să menţină legătura cu Delegatarul/ ADI şi /sau noul operator, să furnizeze asistenţă şi sprijin privind Serviciul şi transferul lor către Delegatar sau noul operator;

să furnizeze Delegatarului, ADI şi noului operator toate informaţiile privind Bunurile de Retur, inclusiv amplasamentele aferente, precum şi serviciile necesare funcţionării şi prestării acestora;

în timpul Contractului sau după încetarea acestuia, să nu acţioneze în niciun fel, direct sau indirect, care să prejudicieze, să împiedice sau să facă dificil transferul Serviciului;

se obligă să transfere autorizația (integrată) de mediu către noul operator sau, după caz, către proprietarul instalației, conform dispoziției Delegatarului/ADI.

**(4)** La încetarea Contractului, din orice cauză, bunurile care au fost utilizate de Delegat în derularea Contractului vor fi repartizate după cum urmează:

Bunurile de Retur vor reveni Delegatarului de plin drept, gratuit (cu excepţia situaţiei în care Contractul încetează înainte de termen, când Delegatul are dreptul la o indemnizaţie egală cu suma neamortizată din investiţiile realizate de el în Bunurile de Retur din categoria celor prevăzute la Articolul 17 („Bunurile de Retur”) alin. (1) lit. b) din prezentul Contract) şi libere de orice sarcini.

Bunurile de Preluare vor putea să revină Delegatarului, în măsura în care acesta îşi va exprima intenţia de a prelua aceste bunuri, în schimbul plăţii, către Delegat, a contravalorii acestora, stabilită conform Articolului 18 („Bunurile de Preluare”) din prezentul Contract.

Bunurile Proprii, cu excepţia Bunurilor de preluare, vor rămâne proprietatea Delegatului.

**(5)** La data încetării Contractului sau la data convenită pentru predare („Data de Predare”), Delegatul va transfera, fără niciun drept de retenţie, fără costuri şi cheltuieli pentru Delegatar, toate drepturile, titlurile de proprietate şi garanţiile legate de Bunurile de Retur, incluzând, cu condiţia să facă parte sau să fie utilizate în prestarea Serviciului, toate drepturile, titlurile şi garanţiile Delegatului privind Bunurile de Preluare pentru care Delegatarul şi-a exprimat intenţia de preluare şi a plătit contravaloarea lor până la acea dată.

**(6)** La Data de Predare, Delegatul va informa Delegatarul despre starea activelor, inclusiv o listă completă a tuturor defecţiunilor ce afectează sau ar putea afecta funcţionarea în condiţii de siguranţă a acestora. Părţile vor încheia un proces-verbal de predare-primire a tuturor Bunurilor de Retur şi a acelor Bunuri de Preluare pe care Delegatarul le preia.

**(7)** În situaţia în care o singură unitate administrativ-teritorială se retrage din prezentul Contract, din orice motive (inclusiv prin reziliere din culpa Delegatului), orice sumă datorată ca urmare a încetării se calculează pro-rata corespunzător acelei unităţi administrativ-teritoriale faţa de care încetează Contractul, iar soarta bunurilor care o deserveau doar pe aceasta (Bunuri de Retur şi/sau Bunuri de Preluare) va fi decisă în mod corespunzător. Daca există Bunuri de Retur sau Bunuri de Preluare ce deservesc mai multe unităţi administrativ-teritoriale, aceste bunuri nu pot fi retrase din Contract şi preluate de unitatea administrativ-teritorială care se retrage, ci aceasta poate fi eventual despăgubită în măsura în care dovedeşte un prejudiciu din lipsa folosinţei acestora.

In situaţia în care unitatea administrativ-teritorială care intenţionează să se retragă este proprietarul Instalaţiilor de Deşeuri, Contractul încetează dacă sunt îndeplinite condiţiile prevăzute la alin. (1) de mai sus. (*pentru contractele prin care se deleagă gestiunea activităţii(lor) de transfer / sortare / tratare a deșeurilor*)

In situaţia în care unitatea administrativ-teritorială care intenţionează să se retragă este proprietarul Depozitului, Contractul încetează dacă sunt îndeplinite condiţiile prevăzute la alin. (1) de mai sus. (*pentru contractele prin care se deleagă gestiunea activităţii de eliminare prin depozitare a deșeurilor*)

**(8)** De asemenea o unitate administrativ-teritorială care se retrage unilateral din Contract va fi obligată să plătească, după caz, Delegatului sau ADI:

despăgubiri care să acopere prejudiciile create prin retragere (daunele efective suferite şi valoarea beneficiului nerealizat de către Delegatar în timpul rămas până la expirarea Contractului);

valoarea integrală a investiţiilor realizate pentru respectiva unitate administrativ-teritorială prin intermediul proiectelor derulate prin ADI, iar dacă aceste investiţii au fost realizate în bunuri ce deservesc mai multe unităţi administrativ-teritoriale ele se vor calcula pro-rata, precum şi

valoarea investiţiilor neamortizate realizate de Delegatar pentru respectiva unitate-administrativ teritorială, iar dacă aceste investiţii au fost realizate în bunuri ce deservesc mai multe unităţi administrativ-teritoriale ele se vor calcula pro-rata.

(**9**) Prevederile alin. (8) nu se aplică în cazul încetării Contractului prin ajungere la termen (în cazul refuzului prelungirii sale de către o unitate administrativ-teritorială), prin reziliere din culpa Delegatului sau din cauze de Forţă Majoră.

**(10)** Delegatul, în situațiile prevăzute expres în acest sens de Lege, are obligația, la solicitarea autorităților administrației publice locale, de a asigura continuitatea furnizării/prestării Serviciului până la data desemnării noului operator, dar nu mai mult de 90 de zile.

## Articolul 45 – Rezilierea Contractului din culpa Delegatului

**(1)** Delegatarul va avea dreptul (dar nu şi obligaţia) să rezilieze prezentul Contract, în momentul survenirii oricăruia dintre următoarele evenimente („*Obligaţii Încălcate*”):

o încălcare semnificativă, de către Delegat, a oricăreia dintre obligaţiile sale, asumate în baza prezentului Contract, care are un efect negativ semnificativ asupra drepturilor sau obligaţiilor Delegatarului sau asupra capacităţii Delegatarului de a respecta orice prevedere legală în vigoare şi a cărei încălcare nu a fost remediată de către Delegat, în conformitate cu alin. (2) de mai jos;

nerespectarea nejustificată a Indicatorilor de Performanţă în mod repetat, respectiv în cazul penalizării Delegatului în 3 (trei) ani consecutivi pentru nerespectarea/ neîndeplinirea Indicatorilor de Performanță;

nerealizarea corespunzătoare sau la termenul prevăzut a Investiţiilor;

renunţarea la sau abandonarea culpabilă a Serviciului, de către Delegat;

nerespectarea Articolului 32 (“Sub-delegare şi transfer”) din prezentul Contract sau subconcesionarea bunurilor Delegatarului aferente Serviciului, de către Delegat;

nefurnizarea sau ascunderea de informaţii semnificative, ce trebuie furnizate Delegatarului sau ADI sau împiedicarea Delegatarului sau ADI de a-şi exercita drepturile de monitorizare în legătură cu executarea prezentului Contract, astfel cum sunt acestea stabilite de clauzele contractuale;

în cazul întârzierii Delegatului cu privire la plata Redevenţei care se prelungeşte pe o durată mai mare de \_\_\_\_\_\_\_ ;

orice gajare sau grevare cu sarcini a unuia sau mai multor Bunuri de Retur;

Delegatul nu a încheiat sau nu a menţinut în vigoare asigurările prevăzute de prezentul Contract şi Anexa nr. 8 (“Asigurări”) la Contract;

practici corupte ale Delegatului în conformitate cu Articolul 31 (“Clauza de prevenire a corupţiei”);

neplata de către Delegat a tarifelor datorate către alţi operatori de salubrizare pentru sortarea, transferul, tratarea sau eliminarea prin depozitare a Deșeurilor, după caz, în caz de mai mult de … facturi neplătite la termen sau în cazul unor întârzieri la plata unor astfel de facturi de mai mult de … Zile; (*notă: în funcţie de activitatea/activităţile delegată/e; nu va fi niciodată inclusă în contractele prin care se deleagă gestiunea activităţii de eliminare prin depozitare a deșeurilor*);

nerespectarea declarațiilor și garanțiilor Delegatului conform Articolului 59 ("Declarații și garanții”) de mai jos;

alte încălcări semnificative ale obligaţiilor contractuale care sunt prevăzute expres de prezentul Contract ca reprezentând cauze de reziliere a Contractului.

**(2)** In cazul în care Delegatarul devine îndreptăţit să rezilieze prezentul Contract în baza alin. (1) de mai sus:

Delegatarul poate trimite Delegatului, în scris, o notificare, menţionând felul şi întinderea respectivei neîndepliniri a obligaţiilor ("Notificare de Încălcare"). Dacă o astfel de notificare este transmisă, Delegatul va fi îndreptăţit să remedieze această încălcare în termen de 90 (nouăzeci) de Zile de la data primirii de către Delegat a acestei notificări ("Perioada de Remediere").

În cazul în care Delegatarul a transmis Notificarea de Încălcare şi dacă încălcarea nu este remediată în Perioada de Remediere, Delegatarul poate rezilia de plin drept prezentul Contract, în conformitate cu prevederile literei (d) a prezentului alineat (2).

Atunci când o Obligaţie Încălcată nu poate fi remediată în mod rezonabil în Perioada de Remediere menţionată, Delegatul va lua toate măsurile necesare pentru remedierea încălcării respective în cea mai mare măsură posibilă în timpul Perioadei de Remediere şi va face propuneri Delegatarului, anterior expirării respectivei perioade, privind finalizarea remedierii respectivei Obligaţii Încălcate.

În cazul în care Delegatarul nu acceptă propunerile rezonabile de remediere ale Delegatului sau dacă, după acceptarea propunerilor respective, Delegatul nu remediază Obligația Încălcată, în conformitate cu aceste propuneri, Delegatarul poate, printr-o notificare scrisă, adresată Delegatului, să rezilieze Contractul, iar Contractul va înceta de plin drept începând cu data prevăzută în această notificare.

Notificările prevăzute de prezentul articol vor fi comunicate de către şi către ADI (*notă:dacă acest Contract este încheiat prin ADI*).

## Articolul 46 – Rezilierea Contractului din culpa Delegatarului

**(1)** Delegatul va avea dreptul (dar nu şi obligaţia) să rezilieze prezentul Contract în caz de încălcare importantă, de către Delegatar a oricăreia din obligaţiile asumate în baza prezentului Contract, care are un efect negativ semnificativ asupra drepturilor sau obligaţiilor Delegatului, în baza prezentului Contract.

**(2)** În cazul în care Delegatul are dreptul să rezilieze prezentul Contract în baza alin. (1) de mai sus, se va aplica *mutatis mutandis* procedura prevăzută la Articolul 45 („Rezilierea Contractului din culpa Delegatului”) de mai sus.

# Capitolul XI – Alte clauze

## Articolul 47 – Politica privind forța de muncă

**(1)** Delegatul va asigura forţa de muncă necesară pentru furnizarea Serviciului, precum şi formarea profesională a salariaţilor. Delegatul este răspunzător de angajarea în prestarea Serviciului a unui număr suficient de persoane cu abilităţile, îndemânările, cunoştinţele, instruirea, calificările şi experienţa necesare şi adecvate unei bune desfăşurări a Serviciului şi se va asigura că are suficient personal de rezervă pentru prestarea în bune condiţii a Serviciului, pe toată Durata Contractului.

**(2)** Delegatul se va asigura că toţi angajaţii săi implicaţi în prestarea Serviciului vor fi instruiţi corespunzător cu:

sarcina sau sarcinile pe care angajatul le va executa;

toate prevederile importante ale Contractului, inclusiv Regulamentul Serviciului şi Caietul de Sarcini al Serviciului, anexe la prezentul Contract;

toate procedurile şi standardele convenite între Părţi la anumite interval de timp;

toate procedurile, regulile, regulamentele şi legile aplicabile pentru prestarea Serviciului, inclusiv regulile de sănătate şi securitate în muncă, riscul de incendiu şi prevederile în caz de incendiu;

**(3)** Delegatul va furniza mijloace de identificare a personalului angajat, în condiţiile stabilite cu Delegatarul şi cu ADI în cadrul misiunii acesteia de monitorizare a executării prezentului Contract şi va solicita personalului să poarte şi să aibă la vedere însemnele de identificare pe toată durata furnizării/prestării Serviciului.

**(4)** Delegatul se va asigura ca personalul propriu este permanent supervizat şi îşi îndeplineşte îndatoririle în conformitate cu prezentul Contract.

**(5)** Pe perioada executării prezentului Contract, Delegatul se va conforma politicilor referitoare la conduita personalului (inclusiv cele referitoare la măsurile de siguranţă) existente în Regulamentul intern al său. Delegatarul /ADI va avea dreptul să solicite Delegatului comunicarea Regulamentului intern şi modificarea Regulamentului intern în măsura în care solicitarea de modificare este rezonabilă, în legătură cu dispoziţii ale Regulamentului care afectează modul de prestare a Serviciului şi în conformitate cu Legea aplicabilă. dispoziţiile legale aplicabile. După aprobarea Regulamentului intern, Delegatul îl va afişa la loc vizibil şi îl va aduce la cunoştinţă tuturor angajaţilor, făcând dovada acestei formalităţi către Delegatar/ADI prin prezentarea semnăturilor de luare la cunoştinţă. Delegatul va lua măsuri disciplinare corespunzătoare împotriva oricărei persoane angajate de acesta care nu respectă prevederile Regulamentului intern.

**(6)** Delegatul este răspunzător în întregime de angajarea şi de condiţiile de lucru ale angajaţilor săi.

**(7)** Delegatul este răspunzător şi va suporta toate costurile şi cheltuielile legate de angajarea personalului, de transportul acestuia şi achitarea la timp a salariilor.

**(8)** În cazul încetării prezentului Contract, Delegatul este de acord, iar Delegatarul se angajează să preia direct sau să asigure preluarea de către noul operator al Serviciului, în măsura în care va fi posibil, a salariaţilor Delegatului, care sunt afectaţi de către acesta furnizării/prestării Serviciului.

**(9)** Personalul angajat al Delegatului beneficiază de toate drepturile prevăzute în contractul colectiv sau individual de muncă. Delegatul va întocmi planuri anuale (respectiv pentru fiecare an calendaristic /An Contractual), pe categorii profesionale de angajaţi, în vederea perfecţionării acestora, prin participarea lor la cursuri, seminarii, instruiri.

**(10)** Numărul angajaţilor Delegatului va fi stabilit de acesta, în funcţie de politicile proprii, dar să fie suficient pentru furnizarea/prestarea Serviciului, iar pentru personalul cheie, în conformitate cu cerinţele din Caietul de sarcini.

**(11)** Delegatul va lua toate măsurile necesare privind igiena, sănătatea, securitatea la locul de muncă şi normele de protecţie a muncii, în conformitate cu Legea. Delegatul va aplica metode sigure de lucru pentru toate activităţile prestate în sensul Contractului sau orice alte activităţi care au legătură cu acesta, pentru a asigura securitatea şi sănătatea propriilor angajaţi, precum şi a reprezentanţilor Delegatarului sau ADI şi a oricărei alte persoane care intra în incintele Delegatului. Principiile şi metodele privind sănătatea şi securitatea în muncă aplicate de Delegat vor fi în conformitate cu Legea.

## Articolul 48 – Protecția datelor personale

Delegatarul, ADI și Delegatul, fără a aduce atingere altor prevederi contractuale, se obligă să respecte prevederile Regulamentului UE nr. 679/2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date (GDPR).

## Articolul 49 – Proprietate intelectuală și drepturi de autor

**(1)** Desenele, planurile, specificaţiile, instrucţiunile, manualele şi alte documente create, produse sau comandate de către Delegat şi care se raportează la furnizarea/prestarea Serviciului şi drepturile de autor care sunt legate de acesta, precum şi toate drepturile de proprietate intelectuală ale Delegatului sunt şi vor rămâne proprietatea acestuia. Cu toate acestea, Delegatul se obligă ca, la solicitarea rezonabilă a Delegatarului şi în măsura posibilului, să acorde Delegatarului drepturi de utilizare asupra acestora corespunzătoare scopului solicitării, pe baza unui acord scris în acest sens, precizând toate condiţiile tehnice, economice, juridice şi durata folosirii lor.

**(2)** De asemenea, metodele şi know-how-ul dezvoltate de Delegat sunt şi vor rămâne proprietatea exclusivă a Delegatului. Delegatarul se angajează expres să nu divulge acest know-how, în totalitate sau în parte, către terţi, oricine ar fi aceştia.

## Articolul 50 – Obligații fiscale

Toate obligaţiile fiscale (taxe, impozite etc.) decurgând din prestarea Serviciului sau din activitatea proprie vor fi suportate de către Partea căreia, în conformitate cu Legea, îi incumbă respectiva obligaţie fiscală.

## Articolul 51 - Cheltuieli

Doar dacă nu este altfel stipulat în mod expres în acest Contract, fiecare Parte îşi va plăti propriile costuri şi cheltuieli (inclusiv onorariile şi cheltuielile agenţilor săi, reprezentanţilor, consilierilor şi contabililor) necesare pentru pregătirea, semnarea, îndeplinirea şi respectarea termenilor acestui Contract.

## Articolul 52 – Conflictul de interese

**(1)** Delegatul va lua toate măsurile necesare pentru a preveni sau îndepărta orice situaţie care are sau poate avea ca efect compromiterea executării prezentului Contract în mod obiectiv şi imparţial. Astfel de situaţii pot apărea ca rezultat al intereselor economice, afinităţilor politice sau naţionale, legăturilor de familie sau emoţionale ori al altor legături sau interese comune Oricare ar fi situaţia, apariţia unui conflict de interese trebuie notificată de către Delegat imediat Delegatarului/ADI, în scris.

**(2)** Delegatul va garanta că personalul său, inclusiv cel de conducere, nu se află într-o situaţie care poate da naştere unui conflict de interese conform Legii. Delegatul va înlocui, imediat şi fără nici un fel de compensaţie din partea Delegatarului, orice membru al personalului său care se află într-o astfel de situaţie.

**(3)** Delegatarul îşi rezervă dreptul de a verifica dacă măsurile luate de Delegat în conformitate cu prevederile prezentului Articol sunt adecvate şi de a solicita luarea de măsuri suplimentare dacă va considera acest lucru ca fiind necesar.

**(4)** Delegatul se va abţine de la orice legături şi relaţii, comerciale sau de altă natură, care au sau pot avea ca efect apariția unui conflict de interese, conform Legii.

**(5)** În cazul în care Delegatul încalcă obligațiile rezultate din prezentul articol, Delegatarul are dreptul de a rezilia Contractul, conform procedurii prevăzute de Articolul 45 („Rezilierea Contractului din culpa Delegatului”) fără a aduce atingere dreptului Delegatarului de a solicita despăgubiri pentru orice daune suferite ca urmare a acestei situaţii.

## Articolul 53 – Reprezentanții Părților

**(1)** Pentru executarea prezentului Contract, în relaţia sa cu Delegatarul şi cu ADI, Delegatul va numi o persoană ca „Manager de Contract”, care va asigura comunicarea corespunzătoare cu partenerii contractuali.

**(2)** Delegatarul/ADI va numi de asemenea reprezentanţii săi care vor asigura comunicarea cu Delegatul.

**(3)** Fiecare Parte şi ADI sunt îndreptățite să înlocuiască persoanele de contact, coordonatele şi adresele menţionate în prezentul Contract, cu condiţia de a notifica în prealabil cealaltă Parte /celelalte Părţi şi ADI, după caz. Notificarea se va face în scris şi va fi comunicată cu cel puţin 3 (trei) Zile Lucrătoare înainte ca modificarea să devină efectivă. Orice comunicare trimisă la vechile adrese, coordonate sau persoane de contact va fi considerată valabil efectuată dacă Partea care a modificat aceste elemente nu a comunicat corespunzător notificarea prevăzută în prezentul alineat.

## Articolul 54 - Comunicări

**(1)** Orice comunicare între Părţi, referitoare la îndeplinirea prezentului Contract, trebuie să fie transmisă în scris, în limba română, la următoarele adrese şi în atenţia următoarelor persoane:

a) Pentru delegat

În atenţia: Manager de Contract, Dl./D-na ………………………

Adresa: …………………

Fax: ……………………………

E-mail: ………………

b) Pentru Delegatar/ADI (*Notă: ADI dacă Contractul a fost semnat de ADI, UAT care este delegatar în celelalte cazuri*)

În atenţia: Dl./D-na. ……………………

Adresa: ………………………….

Fax: …………………………

E-mail: …………………………

**(2)** Orice document scris trebuie înregistrat atât în momentul transmiterii, cât şi în momentul primirii.

**(3) C**omunicările între părţi se pot face şi prin, fax sau e-mail sub condiţia confirmării de primire.

**(4)** Dacă notificarea este transmisă prin poştă, aceasta se va face prin scrisoare recomandată cu confirmare de primire şi este considerată ca fiind primită de destinatar la data menţionată de oficiul poştal de destinaţie pe confirmarea de primire.

**(5)**  Dacă notificarea este transmisă prin fax sau e-mail, ea va considerată primită în prima Zi Lucrătoare după data transmiterii.

**(6)** Notificările orale nu vor fi luate în considerare drept comunicări de vreuna dintre Părţi dacă nu sunt confirmate prin una dintre metodele prevăzute în alineatele de mai sus.

## Articolul 55 – Drepturile terților

**(1)** Nici un element din prezentul Contract, fie expres, fie implicit, nu va conferi drepturi sau compensaţii conform sau în temeiul prezentului Contract vreunei alte persoane, alta decât Părţile şi succesorii lor respectivi, nici nu va elibera sau exonera de obligaţii sau răspundere vreo altă persoană, terţă faţă de vreuna dintre Părţi, nici nu va conferi vreun drept de subrogare sau vreun drept de acţiune împotriva vreunei Părţi din prezentul Contract.

**(2)** Fără a aduce atingere prevederilor alineatului precedent, ADI va avea dreptul să exercite în numele şi pe seama Delegatarului drepturi contractuale ale acestuia atunci când prezentul Contract stipulează expres aceasta, în temeiul acestei stipulări şi pe baza mandatului acordat prin statutul Asociaţiei. Delegatul recunoaşte competenţa ADI de a exercita aceste drepturi astfel cum se stipulează în prezentul Contract.

## Articolul 56 - Renunțare

**(1****)** Nicio renunţare nu va avea vreun efect juridic decât dacă este expres indicată ca fiind o renunţare şi comunicată în scris celeilalte Parţi şi ADI, conform regulilor de comunicare dintre Părţi stipulate la Articolul 54 (“Comunicări”) din prezentul Contract, şi nicio altă acțiune, fapt sau omisiune nu va putea fi interpretată ca renunţare la vreun drept, termen sau prevedere a din prezentul Contract de către vreuna dintre Părţi.

**(2)** Nici o renunţare făcută de o Parte la orice termen sau condiţie din prezentul Contract, o dată sau de mai multe ori, nu va fi considerată sau interpretată ca o renunţare viitoare la acelaşi sau la alte termene sau condiţii din Contract.

**(3)** Renunţarea unei Părţi de a invoca încălcarea unei clauze contractuale sau a unei obligaţii de către cealaltă Parte nu va fi interpretată în nicio circumstanţă ca renunţare la invocarea viitoarelor încălcări ale aceleaşi sau ale alte clauze contractuale ori ale aceleaşi sau ale alte obligaţii ce către aceeaşi Parte. Dacă oricare dintre Părţi încalcă o obligaţie contractuală, renunţarea din partea Părţii prejudiciate de a invoca dreptul său de a cere executarea obligaţiei contractuale nu va fi interpretată ca o renunţare la dreptul însuşi. Neexercitarea sau exercitarea cu întârziere de către una dintre Părţi a unui drept conferit de prezentul Contract nu poate fi interpretat ca o renunţare la dreptul respectiv.

## Articolul 57 – Nulitatea Contractului și divizibilitatea prevederilor sale

**(1)** Dacă în orice moment ulterior Datei Semnării, orice articol sau prevedere a prezentului Contract sunt declarate de orice instanţă de judecată competentă ca fiind nelegale, nule sau că inaplicabile, conform Legii, respectivul articol sau prevedere nu va avea forţă juridică şi efect juridic, dar nelegalitatea sau inaplicabilitatea lor nu va avea vreun efect asupra validităţii şi aplicabilităţii oricăror alte prevederi ale prezentului Contract, care vor rămâne în continuare valide şi aplicabile în măsura permisă de Lege.

**(2)** Nulitatea sau inaplicabilitate oricărui articol sau oricărei prevederi din prezentul Contract va fi stabilită în conformitate cu Articolul 60 („Legea aplicabilă şi soluţionarea litigiilor”) din prezentul Contract. Părţile convin să depună toate eforturile pentru a negocia o modificare echitabilă a articolelor sau prevederilor acestui Contract care sunt anulate sau inaplicabile, iar validitatea sau aplicabilitatea celorlalte prevederi ale Contractului nu vor fi afectate prin aceasta.

## Articolul 58 – Menținerea unor prevederi după Data Încetării

Părţile convin ca la încetarea din orice cauze a Contractului, prevederile privind obligaţiile Delegatului de menţinere a continuităţii Serviciului pentru o perioadă de maxim 90 (nouăzeci) de Zile, precum şi Articolul 15 („Redevenţa”), Articolul 60 (“Legea aplicabilă şi soluţionarea litigiilor”), Articolul 35 („Răspunderea, penalitățile și despăgubirile în sarcina Delegatului”), Articolul 39 (“Alte dispoziții referitoare la răspunderea contractuală”), Articolul 48 (“Protecția datelor personale”), Articolul 50 (“Obligații fiscale”), Articolul 59 (“Declaraţii şi garanţii”) şi (*pentru contractele prin care se deleagă gestiunea activităţii de de eliminare prin depozitare a deșeurilor* Articolul 25 („*Gestiunea Serviciului în relație cu alți Operatori de Salubrizare și Fondul pentru închiderea şi urmărirea post-închidere a Depozitului*”) vor rămâne în vigoare şi îşi vor produce efectele în legătură cu toate aspectele contractuale care pot apărea sau se pot menţine în continuare după Data Încetării Contractului.

## Articolul 59 – Declarații și garanții

**(1)** Fără a aduce atingere oricăror garanţii sau condiţii prevăzute de Lege și în plus faţă de orice alte declaraţii și garanţii acordate prin clauzele prezentului Contract, Delegatul declară şi garantează Delegatarului că cele stipulate în prezentul Articol sunt declaraţii corecte şi complete la Data Semnării şi că vor fi corecte şi complete la Data Începerii Contractului, precum şi pe toată Durata Contractului:

Delegatul este o societate legal constituită, conform Legii din România.

Delegatul are puteri depline, autoritatea şi capacitatea necesare să semneze şi să ducă la îndeplinire prezentul Contract, precum şi fiecare dintre celelalte documente care urmează să fie furnizate de către Delegat ulterior Datei Semnării. Prezentul Contract a fost legal autorizat conform tuturor procedurilor interne societare din cadrul Delegatului. Prezentul Contract este, iar celelalte documente şi acte ce vor fi furnizate de către Delegat ulterior Datei Semnării vor fi legal şi valabil semnate şi executate de către Delegat, constituind convenţii valide şi opozabile Delegatului, ce pot face obiectul executării integrale de către Delegat, conform termenilor acestora.

Pe Durata Contractului, actul constitutiv al Delegatului nu va fi modificat sau completat în vreun mod care ar face executarea prezentului Contract nelegală sau în contradicţie cu actul constitutiv sau alt document statutar al Delegatului.

Delegatul are capacitatea organizaţională şi financiară pentru a executa Contractul, pentru a gestiona Serviciul şi pentru a-şi îndeplini obligaţiile sale contractuale şi va avea deplina autoritate pentru efectuarea plăţilor şi va plăti toate sumele datorate în baza prezentului Contract, conform prevederilor acestuia.

Prezentul Contract instituie obligaţii care pot face obiectul executării, acceptate în totalitate de către Delegat.

Nu există nicio acţiune în justiţie, in arbitraj, nicio procedură sau proces sau investigaţie fie judiciară, fie extra-judiciară, pe rol sau iminentă împotriva Delegatului, nici sentinţe judecătoreşti, hotărâri arbitrale nefavorabile, nici alte proceduri care ar putea avea ca efect împiedicarea Delegatului de a executa obligaţiile sale asumate prin prezentul Contract sau care ar putea afecta executarea Contractului, conform obiectivelor stabilite de către Delegatar.

Nu s-a produs şi nu se va produce nici un eveniment care ar putea constitui o încălcare a obligaţiilor Delegatului şi care ar putea duce la încetarea prezentului Contract.

Încheierea de către Delegat a prezentului Contract şi executarea obligaţiilor rezultate din prezentul Contract de către Delegat nu contravin, nu vor duce la o încălcare sau neîndeplinire a obligaţiilor sale din partea Delegatului conform:

vreunei Legi aplicabile Delegatului;

actului constitutiv sau oricărui document statutar al Delegatului;

vreunui contract sau alt document la care Delegatul este parte sau la care Delegatul este obligat sau al cărui obiect sunt orice active, venituri sau garanţii ale Delegatului.

Toate garanţiile, declaraţiile, recunoaşterile Delegatului privind obligaţiile şi responsabilitatea lui în baza prezentului Contract au efect cumulativ şi niciuna nu va fi interpretată în mod separat de celelalte.

Fără a aduce atingere oricăror garanţii sau condiţii prevăzute de Lege și în plus faţă de orice alte declaraţii și garanţii acordate prin clauzele prezentului Contract, Delegatarul declară şi garantează Delegatului că cele stipulate în prezentul Articol sunt declaraţii corecte şi complete la Data Semnării şi că vor fi corecte şi complete la Data Începerii Contractului, precum şi pe toată Durata Contractului:

Delegatarul are puteri depline, autoritatea şi capacitatea necesare să semneze şi să ducă la îndeplinire prezentul Contract, precum şi fiecare dintre celelalte documente care urmează să fie furnizate de către Delegatar ulterior Datei Semnării.

Încheierea prezentului Contract a fost legal aprobată prin hotărâri ale autorităţilor deliberative ale Delegatarului / tuturor unităţilor administrativ-teritoriale care constituie Delegatarul şi prin hotărâre a adunării generale a ADI, nicio altă aprobare sau formalitate administrativă suplimentară nefiind necesară.

Delegatarul are dreptul de a concesiona Delegatului Bunurile de Retur care sunt în proprietatea sa şi formează infrastructura Serviciului, precum şi să delege Delegatului gestiunea Serviciului pe baze de exclusivitate pentru întreaga Arie a Delegării.

Încheierea de către Delegatar a prezentului Contract şi executarea obligaţiilor rezultate din prezentul Contract de către Delegatar nu contravin, nu vor duce la o încălcare sau neîndeplinire a obligaţiilor sale din partea Delegatarului conform:

vreunei Legi aplicabile Delegatarului sau ADI;

vreunui act administrativ sau decizii judecătoreşti aplicabile Delegatarului sau ADI;

vreunui contract sau alt document la care Delegatarul / orice unitate administrativ-teritorială ce constituie Delegatarul este parte sau la care este obligat sau al cărui obiect sunt orice active, venituri sau garanţii ale Delegatarului/ vreunei unităţi administrativ-teritoriale ce constituie Delegatarul.

Obligaţiile asumate de către Delegatar prin Contract sunt obligaţii asumate în conformitate cu prevederile legale, valabile, având caracter obligatoriu în baza Legii.

## Articolul 60 – Legea aplicabilă și soluționarea litigiilor

**(1)** Părţile convin că acest Contract va fi interpretat şi executat conform Legii din România.

**(2)** În cazul unei dispute sau neînţelegeri privind interpretarea sau executarea Contractului, Părţile vor face toate eforturile necesare pentru a soluţiona pe cale amiabilă orice dispută în termen de 30 (treizeci) de Zile (sau o perioadă mai lungă dacă Părţile convin astfel) din momentul în care una dintre Părţi a comunicat în scris celeilalte Părţii existenţa unei dispute şi obiectul acesteia. Dacă disputa nu poate fi soluţionată pe cale amiabilă, atunci oricare dintre Părţi poate notifica în scris despre imposibilitatea ajungerii la o soluţie şi în urma acestei notificări fie Parte care a trimis notificarea, fie Partea notificată poate supune spre soluţionare disputa în faţa instanţelor judecătoreşti competente din România.

Prezentul Contract este încheiat în limba română, în ……………… original exemplare originale, câte unul pentru fiecare Parte (*în cazul în care contractul este încheiat prin ADI un exemplar original va fi semnat pentru ADI*).

**Pentru DELEGATAR DELEGAT**

**Primar / Preşedintele ADI …………… Reprezentant**